މަންޒިލް 15 – Esfiya\nކަޅު ހުޑީއަކުން މޫނު ނިވައިކޮށްގެން ހުރި މީހާ ފެނުމުން މިންހާ ގަތީ އަމަށަކު ބިރެއް ނޫނެވެ. މުޅިތަނަށް އަނދިރިކަން ވެރިވެފައި އޮތުމާއެކު މިންހާއަށް އެމީހާ ފެނުނީ ވަރަށް ބިރުވެރިކޮށެވެ. ދަނޑި ގަނޑު ނިކަން ރަނގަޅަށް އަތަށް ހެޔޮވަރުކޮށްފައި ލެވުނުހާ ބާރެއް ލައިފައި އެ ދަނޑިން އެމީހާ ބޮލުގައި މިންހާ ޖެހިއެވެ. އެމީހާ ނުވިސްނާ ހުރުމުން މިންހާ ޖެހުމާއެކުހެން ވެއްޓުނެވެ.\n“މިންހާ ކީއްތިކުރީ؟” އެ ވަގުތު ސިޑިން ފައިބައިގެން އައި އިޝަލް ބާރަށް ބުނެލިއެވެ. ދުވަމުން އައިސް އެރިކް އެ ޒުވާނާ ބޮލުގައި އަޅައިފައި އިން ހުޑް ބޭލިއެވެ.\nއެރިކްގެ ނިއްކުރިން ތަންކޮޅެއް ފަޅައިގެން ގޮސް ލޭ އަންނަމުން ދިޔައެވެ. މިންހާ ޖެހިލެއް ބާރު ކަމުން އެރިކް އޮތީ ހޭނެތިފައެވެ. “އޯ މައި ގޯޑް” މިންހާގެ ދެލޯ ބޮޑުވެ އޭނާއަށް އަނގަމަތީ އަތް އަޅައިލެވުނެވެ. “އޭ ދެންވެސް ތިތާ ތިހެން ނީންދެ ރިކް ނަގަން މަށަށް އެހީވެބަ” މިންހާ ގަނޑުވެފައި ހުރުމުން އިޝަލް ތަންކޮޅެއް ބާރަށް ބުނެލިއެވެ. ދެލޯ ފުސްވެފައި ވުމާއެކު މިންހާއަށް ފެންނަމުން ދިޔައީ ނުސާފުކޮށެވެ. އެރިކް ނިއްކުރިން އަންނަމުން ދިޔަ ލޭ ފެނި ބޯ އަނބުރާ ގޮތްވެސް ވިއެވެ.\nމިންހާ އާއި އިޝަލް ވެގެން އެރިކް ދަމައިފައި ގެންގޮސް ސޯފާގައި ބޭއްވިއެވެ. ސޯފާގައި މިންހާ ބައިންދާފައި އިޝަލް ބަދިގެއަށް ގޮސް ފެންތަށްެޓެއް އަޅައިފައި ގަނޑުފެން ޕެކެއް ނެގިއެވެ.\nމިންހާ އެރިކްގެ ބޯ އޭނާގެ އުނގަށް ލައިގެން އިނެވެ. އޭނާގެ މަޑު އަތްތިލައިން އެރިކް މޫނުގައި ފިރުމައިލިއެވެ. “އައި އޭމް ސޯ ސޮރީ. ޕްލީޒް ވޭކް އަޕް” މިންހާ ލޮލުން ވެއްޓުނު ކަރުނަ ތިކި ގޮސް ޖެހުނީ އެރިކް ލޯ ކައިރީގައެވެ.\nއުނދަގޫ ގޮތަކަށް އެރިކްއަށް ދެލޯ ހުޅުވައިލެވުނެވެ. އޭނާގެ ބޮލުގައި ގަދަ ރިހުމެެއް ވިއެވެ. ބޮލުގައި އަތުން ހިފަހައްޓައިގެން އެރިކް ތެދުވިއެވެ. “އެރިކް؟” އެރިކް އެެއްޗެކޭ ނުބުނެ ބޮލުގައި ދެއަތުން ހިފަހައްޓައިގެން އިންނަން ފެށުމުން މިންހާ ގޮވައިލިއެވެ. “މިންހާ؟” ހައިރާންވެފައި އެރިކްއަށް މިންހާގެ ނަން ކިޔައިލެވުުނެވެ.\n“ރިކް” އެރިކް ތެދުވެއިން ތަން ފެނުމުން ތަންކޮޅެއް ބާރަށް ދުވެފައި އިޝަލް އައެވެ. “އޭ އޯކޭތަ؟ ބޮލަށް ތަދުވޭތަ؟” އިޝަލް ކަންބޮޑުވެފައި ހުރެ އަހައިލިއެވެ. “ކުޑަކޮށް އެބަ ތަދުވޭ” އެރިކް ކޮޅަށް ތެދުވަން އުޅުމާއެކު ބޮލަށް އެނބުރުން އެރިއެވެ. “ރިކް މަށަށް ހީވަނީ ހޮސްޕިޓަލަށް ދާންވީހެން. އަންނާނެން ތައްޔާރު ވެގެން ދޮންބެއަށް ގޮވާފަ. މިންހާ މިތާ މަޑު ކުރޭ” އިޝަލް އެހެން ބުނެފައި މައްޗަށް ދިޔައެވެ.\nއެރިކްއަށް ދެލޯ ހުޅުވައިލަން މަޖުބޫރުވީ ފިނި އަތަކުން އޭނާ މޫނުގައި ބީހޭ ކަމުގެ އިޙްސާސް ކުރެވިގެންނެވެ. އޭނާ ލޯ ހުޅުވާލުމާއެކު ނުހަނު ގާތުން މިންހާގެ ސޫރަ ފެނިގެން ދިޔައެވެ. ވަރަށް ފަރުވާތެރި ކަމާއެކު އޭނާ މޫނުގައި ހިކިފައި ހުރިލޭތައް މިންހާ ސާފު ކުރަމުން ދިޔައެވެ. އެހާ ގާތުން މިންހާ ފެނުމުން އެރިކް ގައިގައި ކަރަންޓު ޝޮކެއް ޖެހުނުހެން ހީވިއެވެ. އޭނާގެ ހިތް ބާރު ބާރަށް ތެޅޭ ކަމުގެ އިޙްސާސް ކުރެވެންފެށިއެވެ. އެސްފިޔަ ޖަހައިފި ނަމަ މިންހާ ގެއްލިދާނެތީ އެސްފިޔަޖަހަން ވެސް އެރިކް ޖެހިލުންވިއެވެ.\nތެތްތުވާލިން ވަރަށް ބަލައިގެން މިންހާ އެރިކް މޫނުގަައި ހިކިފައި ހުރި ލޭތައް ސާފުކުރަމުން ދިޔައެވެ. އެރިކް ލޯ މަރައިގެން އޮތުމުން ސާފު ކުރަން މިންހާއަށް ފަސޭހަވިއެވެ. ލޭހިކިފައި ހުރުމުން ސާފު ކުރަން ކުޑަކޮށް އުނދަގޫ ވެސް ވިއެވެ. އެެރިކް ލޯހުޅުވައިގެން އޭނާއަށް ބަލަން ހުރިކަން މިންހާއަށް ރޭކައިލުމާއެކު މިންހާ ހުއްޓުން އެރިއެވެ. އެރިކްގެ ތޫނު ނަޒަރުން މިންހާ ގައިން ހީބިހި ނަގައިގެން ދިޔައެވެ. ނަމަވެސް އެދެލޮލުން ނަޒަރު ވަކި ކުރާކަށް މިންހާ ހަނދާނެއް ނުވިއެވެ. އެރިކްގެ ފުން ދެލޯ ތެރެއަށް މިންހާ ބަލަހައްޓައިގެން އިނދެވުނެވެ. އޭނާގެ ހިތް ގޮވަމުން ދިޔައީ އެ ފުން ދެލޯ ތެރެއަށް ގެނބިގަތުމަށެވެ.\nއެނދުގައި ދެފަރާތަށް ފުރޮޅި ފުރޮޅި ވެސް އަހާންގެ ލޮލަށް ނިންޖެއް ނައެވެ. ޒާޔާގެ ސަބަބުން އޭނާގެ ހިތަށް ވަނީ ފުން ޒަޚަމު ތަކެއް ލިބިފައެވެ. ދެ ލޯ މަރާލާ ކޮންމެ ފަހަރަކު ހަނދާން ކުރަން ބޭނުންނުވާ މާޒީ އޭނަގެ ލޯ ކުރިމަތީ އިޔާދަވެގެން ދެއެވެ. ނުނިދުނު ކަމަށް އަހާން އެންމެ ފަހުން އެނދުން ތެދުވިއެވެ. ގަޔަށް ޓީޝާޓެއް މަހައިގެން އަހާން ކޮޓަރިން ނިކުތެވެ. މެންދުރު ވެސް ނުކައި ހުރުމުން އޭނަ ހުރީ ބަނޑުވެސް ހައިވެފައެވެ.\nރުޅިގަދަވެފައި ހުރި ނަމަވެސް މިންހާ އާއި އެރިކް ތިބި ގޮތް ފެނި އަހާން ގާތަށް ހިނިއައެވެ. އެކަކު އަނެކަކަށް ގެއްލިފައި ތިބި އިރު އޭނަ އެތަނަށް އައިކަން ވެސް ދެމީހުން ކުރެ އެކަކަށް ވެސް ރޭކައިނުލައެވެ. އަހާންއަށް ހީވީ ބޮލީވުޑް ފިލްމެއްގެ މަންޒަރު ފެންނަހެންނެވެ. އެ މަންޒަރު ފޯނުގައި ރައްކާކުރަން ބަލައިލިއިރު އާދެވުނީ ފޯނު ނުލައެވެ. ނިކަން ހަލުވިކަން އޭނާ ކޮޓަރިއަށް ގޮސް ފޯނު ހިފައިގެން އައިއިރު ވެސް ދެމީހުން އެތިބި ގޮތަށް ތިއްބެވެ. އަހާން ހިތްހަމަ ޖެހުނީ މިންހާ އާއި އެރިކްގެ ދިހަ ވަރަކަށް ފޮޓޯ ނެގުމުންނެވެ. އޭނާގެ މޫނު މަތިން ފެންނަމުން ދިޔައީ ލާނެއް ހިނިތިންވުމެކެވެ.\nއިޝަލް އޭނާ ލައިގެން އިން ނިދަންލާ ޓީޝާޓާ ސޯޓުގެ ބަދަލުގަައި ރަތްކުލައިގެ ހޫޑިއަކާ ހުދު ޖިންސެއް ލިއެވެ. އޭނާ ތައްޔާރު ވެގެން ގޮސް މަޑު މަޑުން ޔޫސުފް ކޮޓަރީ ދޮރުގައި ޓަކި ޖެހިއެވެ. ލައިޝާ ހޭލަފާނެތީ މާ ބާރަށް ތަޅާކަށް ނުކެރުނެވެ. ޔޫސުފް ނިދި މޫނާއެކު ދޮރު ހުޅުވީ ފަނަރަ ވަރަކަށް މިނެޓު ފަހުންނެވެ.\nއަހާން ގޮސް ކަރު ދެތިން ފަހަރު ކަރު ކެހިލުމާއެކު މިންހާ އާއި އެރިކް ސިއްސައިގެން ދިޔައެވެ. އަހާން ފެނުމުން ދެ މީހުން ވަގުތުން ރަކިވިއެވެ. މިންހާ ނިކަން އަވަހަށް ސޯފާއިން ތެދުވިއެވެ. އެރިކް ރަކިވެގެން އޭނާގެ އިސްތަށިގަނޑު ތެރެއަށް އަތް މަހައިލިއެވެ. “މިއީ އަނޭ އެރިކް ބޯ ފެޅުނީ….އެހެންވެ މިއީ” އަޅަ އަޅައި ގަންނަމުން މިންހާ ހަމަ ނުޖެހޭ ޖުމްލައެއް ކިޔެވެ. އަހާން ހުނުން ހުއްޓައިލައިފައި ބޮލަށް ކިހިނެއްވީތޯ އެހިއެވެ.\nއެެރިކް އާއި މިންހާ އެކަކު އަނެކަކަށް ބަލައިލިއެވެ. އެރިކް މިންހާއަށް ބަލައިލައިފައި ލާނެއް ގޮތަކަށް ހިނިތުންވެލިއެވެ. މިންހާ ރަކިވެފައި އިސް ދަށަށް ޖަހައިލިއެވެ.\nއިޝަލް ޔޫސުފްއާއެކު އައިއިރު އަހާން ވެސް އިނެވެ. ޔޫސުފް އައި ގޮތަށް އައިސް އެރިކް ގާތު ރަނގަޅުތޯ އެހިއެވެ. އާއެކޭ ބުނުމުގެ ގޮތުން އެރިކް ބޯ ޖަހައިލިއެވެ. “މިންހާ ކީއްވެތަ އެރިކް ބޮލުގަ ޖެހީ؟” ޔޫސުފް ހިތްހަމަ ނުޖެހިފައި އެހިއެވެ. “މިންހާ ހީކުރީ މަށަކީ ވަގެއް ކަމަށް ދޯ” މިންހާ ޖަވާބު ދިނުމުގެ ކުރިން އެރިކް ޖަވާބު ދިނެވެ. “އެރިކް ހިނގާ ހޮސްޕިޓަލަށް ދާން. ބޭނުންތަ ކޮއްކޮއަށް ގޮވަން. މިއާއާ މީޓް ކުރަންދޯ އަސްލު އައީވެސް” ޔޫސުފް ދޯ ދިނުމުން އެރިކް ނިކަން އަވަހަށް ބޯ ޖަހައިލިއެވެ. ހަޤީޤަތަކީ މިއާއާ ބައްދަލު ކުރުމުގެ ބަހަނާގައި އެރިކް އެގެއަށް އައީ މިންހާ ފެނި ނުލާ ނުނިދިގެންނެވެ. މިންހާ ދުށުމަށް އައުމާއެކު މިންހާގެ ފަރާތުން އޭނާއަށް ލިބުނީ ރަނގަޅު ހަދިޔާއެކެވެ. “އުނހޫ މިއާއަށް ގޮވާނެ ކަމެއް ނެތް. އަނެއްކާ އަންނަ ގޮތަށް އައިސް މިގެއަށް މީހުން ވެސް އެއްކޮށްފާނެ. މަންމައަށް ގުޅައިގެން މަންމައަށް ވެސް އުނދަގޫ ކުރާނެ. ހޮސްޕިޓަލަށް ނުދިޔަސް ރަނގަޅުވާނެ. ހޮޓަލަށް ގޮސް ޓީމު ޑޮކްއަށް ދައްކާލާނީ. އޭރަށް އޯކޭވާނެ” ހޮސްޕިޓަލަށް ދާން އެރިކް ދެކޮޅު ހެދިއެވެ. ޔޫސުފް އަދި އިޝަލް ވެސް ކޮންމެހެން ގަދަކަމުން އެރިކް ގެންދާކަށް ނޫޅުނެވެ.\nމާފަށް އެދިފައި މިންހާ އެރިކް ބޯ ބެންޑޭޖްކޮށްދިނެވެ. އެރިކްގެ ނަޒަރު އެންމެ ފަހަރަކު ވެސް މިންހާއިން ވަކި ނުވެއެވެ. އިޝަލް، އަހާން އަދި ޔޫސުފް އެތާ ތިބިކަން ވެސް އޭނާ ހަނދާނުގައި ނެއްފަދައެވެ.\nނިދިފައި އޮތް ޒާޔާއަށް ހޭލެވުނީ ބާލިސް ދަށުގައި އޮތް ފޯނު ވައިބްރޭޓް ވާ ވަރުންނެވެ. ކަންނެއް ގޮތަކަށް މޯޅިއަކަށް ދެމިލުމަށްފަހު ޒާޔާ ފޯނު ބަލައިލިއެވެ. ރިއަންގެ ބައިވަރު މެސެޖާއި މިސްްްޑް ކޯލު އައިސްފައި ހުއްޓެވެ. “ޒާޔާ ކީއްވެތަ ފޯނު ނުނަގަނީ؟ މަށަށް އިނގޭ މިއަދު މަށަށް ކަންތައް ކުރެވުނީ ރަނގަޅަށް ނޫންކަން. އެކަމު ޒާޔާ އަހަރުމެންގެ މި ގުޅުން އެކަކާ ވެސް ޙިއްސާ ކުރަން ދެކޮޅު ހެދީމަ މަަަށަށް ރުޅި އާދެވުނީ” ޒާޔާ ފޯނަށް ޖަވާބު ދިނުމާއެކު ރިއަން ފައްޗަކަށް އަމުނާލިއެވެ. “އަހަރެން ބުނީމެއްނު ވަގުތު ޖެހުނީމަ އަހަރެން އެންމެން ގާތު ވެސް ބުނާނަމޭ. ރިއަން ރުޅި އަންނަން ޖެހޭ ވަރުގެ ކަމެއް ނޫނެއްނު އެއީ. އިނގޭތަ އަހާން އަހަރެން ދެކެ ރުޅި އައިސްފަ ހުރި ވަރު؟ ދުވަހެއްގެ ކޮޅުން ވެސް އަހާންގެ މާފު އަހަންނަށް ލިބޭނެހެން ހިއެއް ނުވޭ. މުޅި އުމުރަށް އަހާންގެ އެކުވެރިކަން ގެއްލުނީ. އެއީ އެއްނު ރިއަން ބޭނުންވި ގޮތަކީ” ޒާޔާ ރުޅި އާއި އެއްވަރަށް ދެރަވެސްވިއެވެ. ރޮވެން ފެށުމާއެކު އިތުރަށް ރިއަންއަށް ވާހަކަ ދައްކާނެ ފުރުސަތު ނުދީ ޒާޔާ ފޯނު ކަނޑައިލިއެވެ. ފޯނު އަތުގެ ކޮޅަށް ނަގާ އެނދު މައްޗަށް ހޫރައިލައިފައި ، ބަންޑުން އެނދު މައްޗަށް ޒާޔާ ވެއްޓިގަތެވެ. މޫނުގައި ބާލިސް އަޅައިގެން އޮވެ އެތައް އިރަކު ރޮއެވެ. އަނެއްކާ ވެސް ޒާޔާއަަށް ނިދުނީ ރޮއެ ރޮއެ އޮއްވައެވެ.\nއެރިކް ގޮވައިގެން އެނބުރި ހޮޓަލަަށް ދިޔައީ ޔޫސުފްއެވެ. އެރިކްއާ އެކު ޔޫސުފް ފެނުމުން ވަގުތުން ސޯޝަލް މީޑިއާއަށް އެ ޚަބަރު އެރިއެވެ. ފޭސްބުކް އާއި އިންސްޓަގްރާމްގައި އާސެނަލް އަދި ލިވަޕޫލް ސަޕޯޓަރުން އެތައް ބައިވަރު ޕޯސްޓްތައް ކުރަމުން ދިޔައެވެ. މެޗު ވަގުތުގައި ހަތުރުންނަށް ވީނަމަވެސް އަސްލު ދިރުއުޅުމުގައި ޔޫސުފް އާއި އެރިކްއަކީ އެކުވެރިންތޯ ސުވާލު އުފައްދާފައެވެ. މީގެ ކުރިން އެރިކް އަދި ޔޫސުފް އެގޮތަށް އެކީގައި ފެނިފައެއް ނުވެއެެވެ.\nއެނބުރި ލަންޑަންއަށް ގޮއްސައި ވެސް އަހާން ޒާޔާއާ ވާހަކައެއް ނުދައްކައެވެ. ޒާޔާ ހުންނަތާކަށް ވެސް ނުގޮސްވޭތޯ އަހާން ބަލައެވެ. ކޮލެޖަށް ގޮއްސައި ވެސް މުޅިހެން އުޅުނީ މިއާއާއެކު އެވެ. މިއާ ވެސް ޒާޔާއާ އަނގައިން ބުނިޔަކަ އަހާން ނުދިނެވެ.\nއިޝަލް އެނބުރި ޖަރުމަނަށް އައިއިރު އޭނާގެ އެކުވެރިޔާ ހުރީ އޭނާ އުޅެން އެޕާޓްމެންޓެއް ހޯދަދީފައެވެ. އެއް ކޮޓަރިއާއި ކުޑަ ސިޓިން ރޫމައި ކައްކާތަން ލައިފައި ހުންނަ އެ އެޕާޓްމެންޓް ކުޑަ ނަމަވެސް އޭނާ އެކަނި އުޅެން ވަރަށް ހިތްގައިމެވެ. އަދި ޓްރެއިނިން ދަނޑާ ކައިރުވުމާއެކު ހިނގަލާފައި ވެސް ދިހަވަރަކަށް މިނެޓު ތެރޭ ޓްރެއިނިންއަށް ދެވެއެވެ.\nފުރަތަމަ ދެތިން ދުވަހު ޓްރެއިނިންގައި މަސަައްކަތް ކުރަން އިޝަލްއަށް ވަރަށް ދަތިވިއެވެ. އެ ކުލަބުގައި ދެން ތިބި ގިނަ ކުޅުންތެރިންނަށް އިނގެރޭސި ބަސް ނޭންގޭތީއެވެ. ގޯލް ކީޕާރ ޓްރެއިނާއަށް ވެސް އިނގެރޭސިން ވާހަކަ ދައްކަން އެނގެނީ ވަރަށް ކުޑަކޮށެވެ. ޓްރެއިނިންގައި ކުޅުނު މެޗުގައި ޑިފެންޑަރުންނާއި ވާހަކަ ނުދެއްކުމުގެ ސަބަބުން އިޝަލް ކޮޅަށް ދެތިން ލަނޑު ވަނެވެ.\nމިންހާ އާއި އެރިކް އިންސްޓަގްރާމިން އެކަކު އަނެކަކާ ވާހަކަ ދައްކަމުން ދިޔައެވެ. އެރިކްގެ ބޯ ރަނގަޅުތޯ އަހައިފައި އެންމެ ފުރަތަމަ މެސެޖު ކުރީ މިންހާއެވެ. މިންހާގެ މެސެޖު ލިބުމުން އެރިކްއަށް އުދުއްސައި ވެސް ނުގަނެވުނީ ކިރިޔާއެވެ. މާ ބޮޑު އަނިޔާއަށް ނުވާ ކަމާއި ޑޮކްޓަރު އޭނާ ރަނގަޅޭ ބުނިކަމަށް ލިޔެފައި އެރިކް ޖަވާބު ފޮނުވައިލިއެވެ. ދެން ވެސް އެކަހަކަ ހަދިޔާއެއް ނުދެއްޗޭ ޖަހައިފައި ދޫނެރިފައި އިންނަ އިމޯޖީ ފޮނުވާލިއެވެ. އެ ދުވަހުގެ ފަހުން ކޮންމެ ދުވަހަކު ވެސް ދެމީހުން އެކަކު އަނެކަކުގެ ހާލު ބަލަން މެސެޖު ކުރެއެވެ.\nއެރިކްއަށް މެސެޖު ކުރިއެެއް ކަމަކު މިންހާ ޒާޔާގެ ހާލުވެސް ބަލާ އޮޅުން ފިލުވަމުން ދިޔައެވެ. ލަންޑަންއަށް އެނބުރި ދިޔަ ފަހުން ކޮންމެ ދުވަހަކު ޒާޔާ މިންހާއަށް ގުޅައިފައި ރޮޔެވެ. މިންހާ ދެރަވެގެން އަހާން ގާތު ޒާޔާއާ ވާހަކަ ދައްކަން ބުނި ނަމަވެސް އަހާން އެއްްބަހެއް ނުވިއެވެ. ޒާޔާ ރިއަންއާ ރަށްޓެހިވީ އޭނާގެ އެކުވެރިކަން ބޭނުން ނުވާތީ ކަމުގައި އަހާން ބުންޏެވެ.\nއިޝަލް ވެސް ކޮންމެ ދުވަހަކުހެން މިންހާއަށް މެސެޖުކޮށް ހަދައެވެ. ފަހަކަށް އައިސް އިޝަލްގެ ހިތުގައި މިންހާއަށް ޓަކައި އުފެދެމުން ދިިޔަ އިޙްސާސްތައް ފުންވަމުން ދިޔައެވެ. މިންހާއަށް ގުޅައިގެން ވާހަކަ ނުދެއްކިއްޖެ ނަމަ އޭނާގެ ދުވަސް ވެސް ފުރިހަމަ ނުވެއެވެ. ކިތަންމެ ލަސް ވެފައި ހުރި ނަމަވެސް މިންހާއަށް ގުޅައި ނުލުއި ލޮލަށް ނިދި ނާދެއެވެ. އެންމެ ގާތް އެކުވެރިޔާ އާއި މިންހާ އެކަކު އަނެކަކާ މެދު އިޙްސާސް އުފެދިފައިވާކަން ނޭންގި އިޝަލްއަށް އޭނާގެ ހިތް މަޑުމަޑުން މިންހާއަށް ދެވެމުން ދިޔައެވެ.\nލިވަޕޫލްގައި ހޭދަވި ދުވަސްތަކުގައި އިޝަލްގެ ފަރާތުން ފެނުނު އެކުވެރިކަމާއި ގާތްކަން ހަނދާން ނައްތާލަން މިއާއަށް އުނދަގޫވިއެވެ. އިޝަލްގެ އަސްލު މިޒާޖު ފެނުމުން ހިތުން އިޝަލްއަަށް ޚާއްސަ މަޤާމެއް ދެވުނެވެ. އިޝަލް ޑޯރޓްމަންޑަށް ދިޔަ ފަހުން ވެސް މަދު މަދުން މެސެޖުކޮށްގެން ދެމީހުން ވާހަކަ ދައްކައެވެ. އިޝަލްގެ ވާހަކަ ދެެއްކުން ހުންނަ ގޮތާއި މިޒާޖު މިއާއަށް ވަރަށް ކަމުދެއެވެ.\nޒާޔާ އާއި އަހާންއާ ދެމެދު މައްސަލައެއް ޖެހިއްޖެކަން އަލައިކާއަށް އެނގުނެވެ. އަލައިކާ އަހާން ގާތު ވީ ކިހިނެއްތޯ އެހުމުން ޒާޔާއަށް ގާތު އެހުމަށް އަހާން ބުންޏެވެ. އަލައިކާ ޒާޔާ ގާތު އެހުމުން ފުރަތަމައިންނުން ވެސް ޒާޔާ ފެށީ ރޯށެވެ.\n“ޒާޔާ ދެން ހުއްޓާލާ. ނުރޮއެ ދޮން ގާތު ބުނެބަ ކިހިނެއްވީ؟ ދޮންއަށް އެނގޭ ބޮޑު ކަމެއް ވެއްޖެކަން ބުނެބަ ކިހިނެއްވީ؟” ޒާޔާ އުނދަގުލުން ނަމަވެސް އޭނާ ރިއަންއާ ރަށްޓެވިކަން އަލައިކާ ގާތު ބުންޏެވެ. “ރިއަން. ޝާރިމް ކޮއްކޮ ރިއަން؟” ޒާޔާ އާނއެކޭ ބުނުމުގެ ގޮތުން ބޯޖަހާލުމާއެކު އަލައިކާއަށް ޖެހުނީ ޝޮކެކެވެ.\nKiyara sis mi part vx hama habeys.. V reethi.. Waiting for nxt part\n❤💖❤Wow maasha allah v reethi mi part vx sis\nAlhey Minha vx Dhw..😂 Erik boluga vihyaa E jehee.. Hehe.. Eshal Minnu dheke like vanee..😮 N Miaa Eshal dheke like vanee..😮 Minha Ekam like vanee Erik dheke.. Erik vx mihaaru Minha dheke like vey.. Zaaya ah Haadha dhera gothekeyevee Riyan aa rahttehi veema..😞 Ahaan vx Dhw keevetha Riyan dheke Ehaa rulhi annanee\nCuriously waiting for nxt part sis\nThanksss dear. Lets see what happens ♥\nSalam guys. Here is the 15th episode of Manzil. Hope u all enjoyed reading this episode. Don’t forget to leaveacomment. Stay safe and take care♥\nMasha Allah 💞 Vara reeti mi part ves 💞 waiting for next part\nMi part ves vrh Sali ❤❤❤❤\nMasha Allah sis❤❤❤\nKeep it up 🥰🥰🥰🥰🥰❤❤❤\nHeheheh Hama Minha ejehy Erik gaaga eyy dhw hheheh❤❤😅😅😅😅🤣🤣🤣🤣\nAley vrh dera vey zaayaa uleygothun🥺🥺🥺🥺🥺🥺🥺🥺🥺🥺🥺🥺🥺\nAhaan vss dhen nuvaane dhw zaayaa ah ehen hadhaakah ❤❤❤❤🥺🥺\nRian deke ahaan keeve baa maa ruli ananee so curious❤❤❤\nBtw waiting for the next part ❤❤❤\nLove u sis❤❤❤\nStay safe and take care❤❤❤\nHeiii sissssoooo💜💜💜💜💜💜vrh rythi ingey mi prt vx💜💜💜💜💜erik boluga dhw minejehy😂😂😂😂💜💜💜💜nd ahaan rian dhekeerulhi annany eiee aira kurin rahtehi v shaarim aa v ma dhw hyvany ehn hn hehehhe😁😁💜💜💜💜💜i think couples vaany\nMinha nd erick\nIshal nd mia\nAhaan nd zaya\nEhheheh💜💜💜💜whn next sisso\nOoooh… Shaarim akee airaa kirin rahtihivi kuhjaa dhw. And ahaan ge sis eii airaa so that is why ahaan hates shaarim ge kohko v ma dhw. I think..\nAnd sis hama mi part vx varaaaaaaaaah reethi. Curiously waiting for the next part.\n🖤🖤🖤🖤Mi part ves varah reethi\nKeep it up my dear ❤❤❤❤\nSis mi part vx varah reethi Masha Allah\n😊Ohh that was me\nWow Vrh salhi keep it up\nThi kaaku hama ekeh tha\nWow sis mi part ves varah reethi\nMinha hama jehee Eric gaagaee dhw\nLuv u sis ❤❤❤\nWOW………🤣😂🤣😂😂minha Erik gaigaa dhw jehy……. I thought it before……………. Ahaan pic thah enegy kyhkuranbaa??? ¿¿¿¿Curiously waiting for the nxt episode ingey\nލޯބި February 5, 2017\nލޯބި November 13, 2016


Thomas Cook ge Fathuruverinnah ehee vedhenee\nތޯމަސް ކުކްގެ ފަތުރުވެރިންނަށް އެހީވެދޭނެ\nތޯމަސް ކުކްގެ ފަތުރުވެރިނަށް މޭޒެއް\nތޯމަސް ކުކްގެ ފަތުރުވެރިންގެ މައުލޫމާތު ހޯދަނީ\nއެންމެ ފަހު ގްރޫޕް ފުރަން އޮތީ އަންނަ މަހު\nވީއައީގައި ގާއިމްކޮށްފައިވާ ތޯމަސް ކުކްގެ ހެލްޕް ޑެސްކު: ރާއްޖޭގައި ވެސް ތޯމަސް ކްކްގެ ފަތުރުވެރިން އެބަތިބި\nދުނިޔޭގެ އެންމެ ބޮޑު އެއް ޓްއާ އޮޕަރޭޓަރު ތޯމަސް ކުކް ބަނގުރޫޓުވުމާއި ގުޅިގެން، އެ ކުންފުނި މެދުވެރިކޮށް ރާއްޖެ އައިސްފައިވާ ފަތުރުވެރިން އަނބުރާ އެ މީހުންގެ ގައުމުތަކަށް ގެންދިއުމުގައި އެހީތެރި ވެދޭން ޓްއަރިޒަމް މިނިސްޓްރީ ތައްޔާރުވެފައިވާ ކަމަށް އެ މިނިސްޓްރީން ބުނެފި އެވެ.\nތޯމަސް ކުކްގެ ބޭންކްރަޕްސީ އިއުލާނު ކޮށްފައިވާއިރު އެކަން ރާއްޖޭގެ ރިސޯޓު ތަކަށް ވެސް ވަނީ އަންގާފަ އެވެ. އަދި އެ ކުންފުނި މެދުވެރިކޮށް ދުނިޔޭގެ އެކި ކަންކޮޅުތަކަށް ޗުއްޓީ ހޭދަ ކުރަން ގޮސް ތިބި އެތައް ހާސް ބަޔަކު ވަނީ ނުފުރި އެއާޕޯޓްތަކުގައި ތާށިވެފަ އެވެ. ޗުއްޓީއަށްފަހު، އެނބުރި ގައުމަށް ދެވޭނެ ކަމުގެ އުންމީދު ގެއްލިފައިވާ އެތައް ބަޔަކު ވެސް އެބަތިއްބެވެ.\nޓުއަރިޒަމުން މިރޭ އިނގިރޭސި ބަހުން އާންމު ކުރި ބަޔާނެއްގައި ބުނެފައިވަނީ ތޯމަސް ކުކް މެދުވެރިކޮށް ރާއްޖެ އައިސްފައިވާ ފަތުރުވެރިން މިނިސްޓްރީއާ އެމްއެމްޕީއާރްސީ ގުޅިގެން އެ މީހުންގެ ގައުމުތަކަށް އަނބުރާ ދެވޭނެ އިންތިޒާމު ހަމަޖައްސަން ކަމާގުޅޭ ފަރާތްތަކާއެކު ކައިރިން މަސައްކަތް ކުރާނެ ކަމަށެވެ.\nއަދި ރާއްޖޭގެ ކަމާގުޅޭ އިދާރާތަކުން މިހާރު ގެންދަނީ ތޯމަސް ކުކް މެދުވެރިކޮށް ރާއްޖޭގެ ރިސޯޓްތަކަށް އައިސް ތިބި ފަތުރުވެރިންގެ އަދަދާއި އެ މީހުންގެ މައުލޫމާތާއި އަނބުރާ ގައުމަށް ދާން ހަމަޖައްސާފައިވާ ދުވަސްތަކާއި ގުޅޭ މައުލޫމާތު ހޯދަމުންނެވެ.\nއަދި އެފަދަ ފަތުރުވެރިންނަށް ވީއައިއޭގައި ހާއްސަ ހެލްޕް ޑެސްކެއް މިހާރު ވަނީ ބަހައްޓާފަ އެވެ. އަދި އެފަދަ އެއްވެސް ފަތުރުވެރިއަކަށް ނުފުރިފައި ތިބެން ނުޖެހޭނެ ގޮތަށް ކަންކަން އިންތިޒާމު ކުރެވޭތޯ މަސައްކަތް ކުރަމުން ގެންދާ ކަމަށްވެސް މިނިސްޓްރީން ބުންޏެވެ.\nމައުލޫމާތު ލިބިފައިވާ ގޮތުގައި ރާއްޖޭގެ ރިސޯޓްތަކުގައި ވެސް ތޯމަސް ކުކް މެދުވެރިކޮށް އައިސްފައިވާ ގިނަ އަދަދެއްގެ ފަތުރުވެރިން އެބަތިއްބެވެ. އަދި ތޯމަސް ކުކް މެދުވެރިކޮށް އައި ފަތުރުވެރިންގެ ތެރެއިން އެންމެ ފަހު ގުރޫޕު ފުރަން ހަމަޖެހިފައިވަނީ އަންނަ އޮކްޓޫބަރު މަހުގެ 11 ވަނަ ދުވަހު އެވެ.\nތޯމަސް ކުކަކީ ރާއްޖެއަށް އެންމެ ގިނަ އިން މީހުން ގެންނަ އެއް އޮޕަރޭޓަރަށް ވުމުން އެ ކުންފުނި ބަނގުރޫޓްވުމަކީ ރާއްޖޭގެ ފަތުރުވެރިކަމަށް ލިބޭނެ ވަރަށް ބޮޑު ގެއްލުމެކެވެ.\nޓުއަރިޒަމް މިނިސްޓަރު އަލީ ވަހީދާއި، އެމްއެމްޕީއާރްސީގެ މެނޭޖިން ޑިރެކްޓަރު ތޮއްޔިބް މުހައްމަދު ވެސް ވަނީ އެކަމުގެ ކަންބޮޑުވުން ފާޅު ކުރައްވާފަ އެވެ. އެ ދެ ބޭފުޅުން ވިދާޅުވީ ރާއްޖެ އަންނަ ފަތުުރުވެރިންނަށް ފުރިހަމަ ޚިދުމަތެއް ދިނުމަށް ކުރަންޖެހޭ މަސައްކަތްތައް ކުރާނެ ކަމަށެވެ. އެގޮތުން ތޯމަސް ކުކް މެދުވެރިކޮށް ރާއްޖެ އައިސްފައިވާ ފަތުރުވެެރިން އަނބުރާ ގައުމަށް ފޮނުވައި ދިނުމުގައި އެހީވެ ދެއްވާނެ ކަމަށެވެ.\nއެމްއެމްޕީއާރްސީ އަލީ ވަހީދު މިނިސްޓްރީ އޮފް ޓޫރިޒަމް + ތޯމަސް ކުކް ގްރޫޕް\nއައިޓީބީ ފެއާއަށް އަލީ ވަހީދު ޖަރުމަނަށް


Ehme Gina Meehun Vanna Raajjey Ge Website Akah "Vaguthu" Vehje - Vaguthu\nއެންމެ ގިނަ މީހުން ވަންނަ ރާއްޖޭގެ ވެބްސައިޓަކަށް "ވަގުތު" ވެއްޖެ\n10 މަސް ކުރިން ( ސެޕްޓެމްބަރު 8, 2019 )\nއެންމެ ގިނަ މީހުން ޒިޔާރަތްކުރާ ދިވެހިރާއްޖޭގެ ވެބްސައިޓަކަށް "ވަގުތު" ވެބްސައިޓް ވެއްޖެއެވެ.\nއެންމެ ގިނަ ދިވެހިން ވަންނަ ރާއްޖޭގެ ވެބްސައިޓަކީ "ވަގުތު" ކަމަށް ރޭންކް ކޮށްފައި ވަނީ ވެބްސައިޓްތައް ރޭންކް ކުރާ އެމެރިކާގެ ވެބްސައިޓެއް ކަމަށްވާ "ސިމިލާވެބް" އިންނެވެ. ވެބްސައިޓް ރޭންކް ކުރާ "އެލެކްސާ" ގައި އެންމެ ގިނަ ދިވެހިން ވަންނަ ވެބްސައިޓެއްގެ ގޮތުގައި "ވަގުތު" އޮންނަތާ މިހާރު އަހަރެއްހާ ދުވަސް ވެއްޖެއެވެ.\n"ސިމިލާވެބް" އިން މިމަހު އާއްމުކޮށްފައިވާ ރޭންކިން އަށް ބަލާއިރު ދިވެހިން އެންމެ ގިނައިން ވަންނަ ވެބްސައިޓްތަކުގެ ތެރެއިން "ވަގުތު" އަށް ލިބެނީ ހަވަނަ އެވެ. "ވަގުތު" އަށް ވުރެ ކުރީގައި ހިމެނެނީ ގޫގްލް، ޔޫޓިއުބް، ފޭސްބުކް އާއި އެހެން ދެ ވެބްސައިޓެކެވެ.\n"ވަގުތު" އަށް ވުރެ ފަހަތުން ދިވެހިން ދެވަނަ އަށް އެންމެ ގިނައިން ވަންނަ ރާއްޖޭގެ ވެބްސައިޓެއްގެ ގޮތުގައި އޮތީ އޮންލައިން ނޫސް "ސަން" އެވެ. އެއީ ރޭންކިންގެ ހަތްވަނަ އެވެ. ދިވެހިން ތިން ވަނަ އަށް ވަންނަ ރާއްޖޭގެ ވެބްސައިޓަކީ އޮންލައިން ނޫސް "މިހާރު" އެވެ. އެ ސައިޓް އޮތީ ރޭންކިންގެ ނުވަ ވަނައިގައެވެ.\nރާއްޖޭގެ އެހެން ވެބްސައިޓްތަކަށް ބަލާއިރު އޮންލައިން ނޫސް "އަވަސް" އޮތީ 14 ވަނައިގައެވެ. އޮންލައިން ނޫސް "ރާއްޖެއެމްވީ" އަށް 34 ވަނަ ލިބޭއިރު "މިއަދު" ނޫސް 38 ވަނައިގައި އެބައޮތެވެ. "ސީއެންއެމް" 42 ވަނައިގައި އޮތް އިރު "ދޯ" އޮތީ 46 ވަނައިގައެވެ. ރާއްޖޭގެ އެހެން އެއްވެސް ނޫހެއް އެންމެ ގިނައިން ދިވެހިން ވަންނަ 50 ވެބްސައިޓްގެ ތެރޭގައި ވެސް ހިމެނިފައެއް ނެތެވެ.\nއެންމެ ގިނައިން ދިވެހިން ވަންނަ ރާއްޖޭގެ ވެބްސައިޓަކަށް "ވަގުތު" ވެފައިވާއިރު "ވަގުތު" އިން ވަނީ އެންމެ އަވަހަށް ރާއްޖެ އާއި ރާއްޖެއިން ބޭރުގައި ހިނގާ ކަންތައްތައް ކިޔުންތެރިންނާއި ހަމައަށް ގެނެސްދިނުމުގައި ކިޔުންތެރިންގެ އިތުބާރު ހޯދާފައެވެ.\nމިހާރު ކޮންމެ ދުވަހަކު އެވްރެޖްކޮށް 160000 އަށް ވުރެ ގިނަ މީހުން "ވަގުތު" ވެބްސައިޓަށް ޒިޔާރަތް ކުރެއެވެ.\n"ވަގުތު" އިން ބުނީ ރާއްޖޭގެ އެންމެ މަގުބޫލް ވެބްސައިޓްގެ މަގާމު ދެމެހެއްޓުމަށް ކިޔުންތެރިން ޝައުގުވެރިވާނެ ގޮތައް ކުރިއަށް އޮތްތަނުގައި ވެސް ޚަބަރުތައް ގެނެސްދިނުމުގައި "ވަގުތު" ދެމިއޮންނާނެ ކަމަށެވެ.\nސެޕްޓެމްބަރު 8, 2019 23:34\nހަމްދާއި ޝުކުރުހުރި، ވަގުތު ނޫހަށް އިތުރު ކާމިޔާބީ އަކަށް އެދެން، އަދި ބަދަލުވުމެއްނެތި ތިޔަގޮތުގައި ދެމިތިބޭނެ ކަމަށް ވަރަށް އުއްމީދު ކުރަން.\nސެޕްޓެމްބަރު 8, 2019 23:59\nގަދަ އިނގޭ. މަރުހަބާ ވަގުތު ޓީމު. ތިގޮތުގަ ކުރިއަށްދޭ.\nސެޕްޓެމްބަރު 9, 2019 00:07\nތިއެއްނޫނޭ ފުލުހުން ތިމަންނައަށް ފާރަލައޭ ޖިޔާފަ އެއްކަލަ ޗޯބެ ބިރުން އެބަ ރޮއި. ބިންމައްޗަށް ވެއްޓި ހަތަރެސްފައިން ވައްތަރު ޖައްސާ އަނގައިން ފޮނު އަރުވަންކަންނޭނގެ މިހާރު އޮންނާނީ. ނިކަން އަވަސް މަގަކުން އެޚަބަރު ގެނެސްދީބަލަ. އެމްވީ.ކްރައިސިސް އިން މިކިޔަނީ ހެޔޮ ވާހަކައެއްތޯ ބަލާބަލަ. ވަގުތުގަ ޖެހީމައޭ ކަށަވަތު ކުރެވޭނީ.\nސެޕްޓެމްބަރު 9, 2019 00:26\nމަރުހަބާ ވަގުތު ނޫސް ޓީމު....????\nސެޕްޓެމްބަރު 9, 2019 00:27\nމަރުޙަބާ ވަގުތުނޫސް ކުދިންނަށް\nސެޕްޓެމްބަރު 9, 2019 06:53\nވަގުތަށް އެންމެ ގިނަ ދިވެހިން ޒިޔާރަތްކުރަނީ މިއަދުގެ ބޮޑުން ސަރުކާރުން ކުރާ ވައްކަންތަކާ ދޯހަޅި ސިޔާސަތުތައް ހޫނުކޮށް ގެނެސްދދިނުމާ ބޭރުގެ ޚަބަރުތައް ތާޒާވީމައެވެ. .\nސެޕްޓެމްބަރު 9, 2019 07:41\nމައެކަނިވެސް ދުވާލަކު100ފަހަރު ވަދެވިފަ ހުންނާނީ ވަގުތު ވަރެއް ހަމަނެއް\nސެޕްޓެމްބަރު 9, 2019 09:47\nحمدއާއި سكر ކުރަނީ الله سبحانه وتعالى އަށް،، ވަގުތު ނޫހަށް އިތުރު ކުރިއެރުމަށް އެދެން\nސެޕްޓެމްބަރު 9, 2019 11:49\nމަރުބާ ވަގުތު ކުދިންނަށް! ވަގުތު ސައިޓަށް ނުވަންނަށް ހުއްޓަސް ވަދެވޭ....މީހަމަ އަޖައިބެއް\nސެޕްޓެމްބަރު 29, 2019 08:27\nތިކަމުންވެސް އެގެނީ މިޤައުމުގެ ތަރައްޤީގެ ބާނީ އަށް އޮތް ތާއީދު،


ދަޢުވަތުގެ މަސައްކަތުގައި މާތިއު ދައްކާ ހިތްވަރު – Dhen.mv\nލަޠީފާ ޢަދުނާން April 5, 2022 - 10:31 am\nގއ. ވިލިނގިއްޔަށް އުފަން 24އަހަރުގެ މުހައްމަދު މާތިއު ނަޖީބަކީ ރާއްޖޭގެ އެންމެ ފުންނާބު އުސް އެއް ހިއުމެނިޓޭރިއަން ޖަމިއްޔާ ކަމުގައިވާ މަހަލްދީބުގެ ސެކްރެޓަރީ ޖެނެރަލްގެ މަގާމު ފުރަމުންދާ ޒުވާނެކެވެ. މިދިޔަ އަހަރުގެ ޑިސެންބަރު މަހާ ޖެހެންދެން މާތިއުއަކީ ބެޗްލާރ އޮފް ޝަރީއާ އެންޑް ލޯ ކިޔަވަމުން ދިޔަ ފުލްޓައިމް ދަރިވަރެއް ވެސް މެއެވެ. އާމްދަނީ ހޯދުމަށް ޓަކައި އިތުރު ކަންކަން ވެސް މާތިއު ދަނީ ކުރަމުންނެވެ. މި ހުރިހައި ކަމަކަށް ވަގުތު ބެހުމުގެ އިތުރުން މާތިއުގެ ވަގުތުން އެއްބައި ލޯބިވާ އަނބިމީހާއަށް ވެސް ދެއެވެ. އެހެންވީމާ ފެންނަ ފެނުމަށް މާތިއުއަކީ ވަރަށް ކުޅަދާނަ އަދި ހީވާގި މީހެކެވެ.\nމާތިއުއާ އެކު ހޭދަކުރި ވަގުތުގައި އޭނާ މާޒީގެ ސަފްހާތައް އުކައިލައި، މިއަދާ ހަމައަށް އާދެވުނު ގޮތުގެ ވާހަކަތައް ކިޔައިދިނުމުން، މިހައި ޅައުމުރުގައި ކޮށްފައިވާ ދަތުރުގެ ސަބަބުން އޭނާ އެއްކޮށްފައިވާ ތަޖުރިބާއާއި މައުލޫމާތު އަދި އެންމެ އަގުހުރި ވިޒްޑަމް އަހަންނަށް ފާހަގަ ވެގެންދިޔައެވެ. އަދި މާތިއުއާއި އޭނާ މިހައިތަނަށް ކޮށްފައިވާ އަދި ކުރަމުންދާ މަސައްކަތްތަކާ ދޭތެރޭގައި އަހަރެން ދެކޭ ގޮތް ވެސް ވަރަށް ބޮޑު ތަން ތަފާތުވެގެން ދިޔައެވެ. މާތިއު ވެސް އަދި އަހަރެން ވެސް ކިޔުންތެރިންނަށް ކިޔައިދޭން ބޭނުން ވަނީ އެ ދަތުރުގެ ވާހަކައެވެ.\nކުޑައިރު ވާންބޭނުންވީ ޒާކިރު ނައިކްއަކަށް\nކުޑައިރު މާތިއުއަކީ ވަރަށް ބަސްއަހައިގެން އުޅުނު ކުއްޖެއް ކަމުގައި މާތިއު ސިފަކޮށްދިނެވެ. ގޭގައި އަބަދުހެން ޕީސް ޓީވީ އަޅުވައިފައި ހުރުމުން ޒާކިރު ނައިކްގެ ޕްރޮގްރާމްތައް ފެނި، އޭގެން އިންސްޕަޔާވުމުގެ ސަބަބުން ކުޑަކުޑަ މާތިއުގެ ހިތުގައި އުފެދުނީ ޒާކިރު ނައިކް ފަދަ މީހަކަށް ވުމުގެ އެދުމެވެ. މައިންބަފައިންނާ ކައިރީގައި އުޅޭ އެހެން މީހުންގެ ފަރާތުން ވެސް އެ މަގުން ހިނގުމަށް ހިތްވަރު ލިބުނު ކަމުގައި މާތިއު ބުންޏެވެ.\nއެންމެން ވެސް ބުނޭ ޒާކިރު ނައިކްއަކަށް ވާންވީ ނޫންހޭ\nޒާކިރު ނައިކް ފަދަ ޝޭޚަކަށް ވާން ބޭނުންވި ނަމަވެސް ބޮޑުވަމުން އައި އިރު މިސްރާބު ބަދަލު ކޮށްލީ ކީއްވެގެންކަން ވަރަށް ސާފުކޮށް މާތިއު ކިޔައިދިނެވެ.\nޒާކިރު ނައިކްއަކަށް ވާން ބޭނުންވި މީހަކު ކީއްވެހޭ ލޯ މި ކިޔެވީ. ޖަމިއްޔާއެއްގައި މަސައްކަތް ކުރަނީ. މެންޓާއިން ކިޔައިދިނީ އިސްލާމް ދީނުގެ ދައުވަތު އެހެން މީހުންނަށް ފޯރު ކޮށްދިނުމަށް ޓަކައި ކޮންމެހެން ނުޖެހޭ ޝޭޚަކަށް ވާކަށް. ދީނީ ދައުވަތު ދެވޭނޭ މާތިއު އަމިއްލައަށް މަސައްކަތުގައި ބައިވެރި ވެގެން އެހެން ޕްރޮޖެކްޓްތަކެއް އެހެން ދާއިރާއަކުން ފެށިއްޔާ. އިސްލާމް ދީނުގައި ދައުވަތު ދިނުމަކީ މިސްކިތް ތަކުގައި ދަރުސް ދިނުން އެކަންޏެއް ނޫނެއްނު.\nމާތިއު ބުނި ގޮތުގައި މުޖުތަމައުގައި ހުންނަ އެކިއެކި އިޖްތިމާއީ މައްސަލަތަކަށް އަލިއަޅުވައިލައި އެ ކަންކަން ހައްލު ކުރުމަށް މަސައްކަތް ކުރުމަކީ ވެސް ހަމަ ދީނީ ދައުވަތެވެ. އެ ކަންތައް މާތިއުއަށް ވަރަށް ޅައުމުރުގައި ވިސްނުން ވެގެންދިޔައީ 'އެޕިފަނީ'އަކަށެވެ. އަދި މާތިއުގެ ކެރިއަރގެ ނިންމުން ބަދަލުކޮށްލި މައިގަނޑު އެއް ސަބަބަކީ ވެސް އެއީ ކަމުގައި އޭނާ އިތުރު ކޮށްލިއެވެ.\nމިހާރު މަސައްކަތް ކުރަމުންދާ މަހަލްދީބުގެ މަސައްކަތުން އެކަން ރިފްލެކްޓްވާނެއެވެ. މާތިއު ބުނި ގޮތުގައި އަހަރެމެންގެ މުޖުތަމައުގައި އަދި އާއިލާތަކުގެ ތެރޭގައި ހިނގާ ޖިންސީ އަނިޔާ، ނަފްސާނީ މައްސަލަތަކާއި، އެކަންކަމާ ދޭތެރޭގައި ދެކޭ ނުރަނގަޅު ހީކުރުންތައް، އަދި ޒުވާނުންނަށް ދިމާވާ މަސްތުވާތަކެތީގެ ވަބާ ފަދަ ކަންކަމަށް ވެސް އެޑްރެސް ކުރުމަކީ ވަރަށް މުހިންމު ކަމެކެވެ. މާތިއު ބުނީ މުޖުތަމައުގެ ކަންކަން ރަނގަޅު ކުރުމުގައި މި ހުރިހައި ދިމާލަކަށް ސަމާލުކަން ދީ 'ހޯލިސްޓިކް' ގޮތަކަށް ކަންކަން ހައްލު ކުރުމަށް މަސައްކަތްކުރަން ޖެހޭ ކަމުގައެވެ އަދި މާތިއު އެ ބުނާ ދީނީ ދައުވަތުގެ މައިދާނުގައި ދަރުސް ދިނުމުގެ އިތުރުން ކުރަން ޖެހޭ ކަމަކީ އެއީ ކަމުގައި އޭނާ ބުންޏެވެ.\nމާތިއު ބުނި ގޮތުގައި މިހައި ހިސާބަށް ވާސިލްވެވުމުގައި އެންމެ ބޮޑު އެހީތެރިކަމަކާއި ހިތްވަރެއް ލިބުނީ އާއިލާއާއި ރައްޓެހިންގެ ފަރާތުންނެވެ. އަދި ކައިރީގައި މަސައްކަތް ކުރާ މީހުންނާއި ސުޕަވައިޒަރުންގެ ފަރާތުން ވަރަށް ގިނަ ފިލާވަޅު ލިބެއެވެ. ކިޔެވުމުގެ ހަޔާތުގައި ވެސް ވަރަށް ބައިވަރު ޝޭޚުންނާ ދިމާވެ، އެމީހުންގެ ބުރަ މަސައްކަތްތައް ފެނި އެކަމުން ވެސް ވަރަށް ގިނަ އެއްޗެހި ދަސްވިއެވެ. މީގެ އިތުރުން އިންސްޕިރޭޝަން ލިބުނު އެހެން ބައެއް ފަރާތްތަކަކީ އުމަރު ސުލައިމާން، ހަމްޒާ ޓޯޓިޒް އަދި ނޫމާން އަލީ ޚާން ކަމުގައި މާތިއު ފާހަގަ ކޮށްލިއެވެ.\nމާތިއުގެ ހިތާއި މަހަލްދީބާ ދޭތެރޭ އޮތް ހާއްސަ ގުޅުން\nމަހަލްދީބަކީ 2012ގައި ހިއުމެނިޓޭރިއަން ކަންކަން ކުރުމަށް ޓަކައި، ވަރަށް އިސް ބޭފުޅުންތަކެއްގެ މޮޅެތި ވިސްނުންތަކަކާ އެކީގައި އުފެދުނު ޖަމިއްޔާއެއް. އޭގެ ފްރުއިޝަންއެއް މިހާރު މަހަލްދީބްގެ ނަމުގައި އިންސްޓިޓިއުޓެއް އުފައްދައި ހެޔޮ އަގުގައި ކުދިންނަށް ތަފްސީރު، އަރަބި، ހަދީޘް އިލްމު ފޯރުކޮށްދެނީމި.\nއެންމެ ފުރަތަމަ މަހަލްދީބްގެ ޕްރޮޖެކްޓެއްގައި ވޮލަންޓިއާ ކުރީ މާތިއު ސީއެޗްއެސްއީގައި އުޅުނު އިރުއެވެ. އެއީ އެ ތަނުގައި އޭރު އިސްލާމީ ޕްރޮޖެކްޓްތަކަށް ހާއްސަ ކުރެވިފައިވާ އިސްލާމިކް ފޯރަމްގައި ވޮލަންޓިއާ ކުރަން އުޅުމުގެ ތެރެއިންނެވެ. އެޕްރޮޖެކްޓަކީ "ގިފްޓް އަ ސްމައިލް"ގެ ނަމުގައި ރޯދަ މަހާ ދިމާކޮށްގެން ފަގީރުންނަށް ކާތަކެތި ބަހާ ޕްރޮޖެކްޓެކެވެ. އެއީ މަހަލްދީބުގައި މަސައްކަތްކުރުމުގެ ފެށުމެވެ. މަހަލްދީބަށް ހިތްޖެހުނު ހިސާބު ވެސް މާތިއު އަހަރެންނަށް ކިޔައިދިނެވެ.\nއެއީ އެއްފަހަރަކު ބަކަރި ކަތިލައިފައި ފަގީރު އާއިލާއަކަށް މަސް ބެހުމުގެ ތެރެއިންނެވެ. އީދު ދުވަހު ކާނެ އެއްޗެއް ލިބުނީމައި އެމީހުންގެ މޫނުމަތިން އެ ފެނުނު ކުލަވަރާއި އެމީހުން ފާޅުކުރި އެޕްރިސިއޭޝަންވީ މާތިއުގެ ހިތަށް ފިނިކަން ލިބުނު ކަމަށެވެ. އެ ދުވަހު އޭނާއަށް މުހިންމު ނިންމުމެއް ނިންމުނެވެ.\nމީ ކުރިއަށް ދާން ރަނގަޅު ދާއިރާއެކޭ ވިސްނުނު.\n2016ގައި ފެށި ގޮތަށް އަދިވެސް މާތިއު ހުރީ ވަފާތެރިކަމާ އެކު މަހަލްދީބާ އެކުއެވެ.\nމަސައްކަތުގައި ދިމާވާ ގޮންޖެހުންތައް\nފުރަތަމަ ކަމަކަށް ދައުވަތުގެ ކަންކަމަށް ވަގުތު ދިނުމަކީ ހުރިހައި އެންމެންނަށް ވެސް އުނދަގޫ ކަމަކަށް ވާކަމުގައި މާތިއު ބުންޏެވެ. އެއީ އާއިލާއަށް ވަގުތު ހުސްކުރުމަށް ފަހު، އާމްދަނީ ހޯދުމަށް ކުރާ މަސައްކަތަށް ވަގުތު ދިނުމަށް ފަހު، ކިޔެވުމަށް ވަގުތު ދީ، ދައުވަތުގެ މަސައްކަތަށް ދެވެނީ ވަރަށް ކުޑަ ވަގުތު ކޮޅެކެވެ. އެހެންވީމާ ވަގުތު ހޯދުމަކީ ޗެލެންޖެއްކަމުގައި މާތިއު ދެކެއެވެ. މީގެ އިތުރުން މާތިއުގެ އުމުރުގެ ސަބަބުން ޕްރޮޖެކްޓް މެނޭޖްމެންޓް ކަހަލަ ދާއިރާއަކީ ދުވަހަކު ވެސް ތަޖުރިބާ ކޮށްފައިނުވާ ދާއިރާއެއް ކަމުން ބައެއް ކަހަލަ ޕްރޮޖެކްޓްތަކުގައި ގޮންޖެހުމަކަށް ވާކަމުގައި އޭނާ ބުންޏެވެ. އެއީ އެ އުމުރުގައި އެކަށީގެންވާ ތަޖުރިބާ ނެތުމުގެ ސަބަބުން ކަމުގައި މާތިއު ބުންޏެވެ.\nމާތިއު ފާހަގަ ކޮށްލި އަނެއް ޗެލެންޖަކީ ދައުވަތުގެ މަސައްކަތުގައި އުޅޭއިރު ބައެއް މީހުންނަށް އިހުމާލު ވެވޭ ކަމެއް ކަމުގައިވާ އަމިއްލަ އާއިލާއަށް ދީނީ ދައުވަތު ދިނުމެވެ. މާތިއު ބުނީ ޚުދު މާތިއުއަށް ވެސް އެންމެ ފުރިހަމައަށް އެބައި ގެންދާކަށް ނޭނގޭ ކަމުގައެވެ. މުޖުތަމައުގައި ހުންނަ ބޮޑެތި ވަބާތަކަށް ހައްލު ހޯދުމަށް ބޮޑެތި ކެމްޕެއިންތައް ކުރިއަށް ގެންދާއިރު އާއިލާއާއި ރައްޓެހިން ﷲއާ އިތުރަށް ކައިރި ކުރުމަށް ނުވަތަ މިހާރު ހުރި ވަރަށް ވުރެ އިތުރަށް ދީނީ ބައިން ދައުވަތު ދޭނީ ކިހިނެތްތޯ ނޫނީ އެ ގޮތަށް އާއިލާ މީހުންނާއި މުއާމަލާތް ކުރަން ޖެހޭނީ ކިހިނެތް ކަމެއް އަދި އެހައި ރަނގަޅަކަށް ނޭނގޭ ކަމަށް އޭނާ ފާހަގަކުރިއެވެ.\nމަހަލްދީބުގެ ދައުވަތު ހަރަކާތެއްގައި، މާތިއު ޓީމުގެ ބައެއް މެމްބަރުންނާ އެކު\nމަހަލްދީބުގެ މަސައްކަތްތަކަށް ބަލާއިރު ހިއުމެނިޓޭރިއަން ކަންކަމަށް ފަންޑު ހޯދުމަކީ ދިމާވާ ވަރަށް ބޮޑު ގޮންޖެހުމެކެވެ. އެއީ ވަރަށް ގިނައިން އަދި ވަރަށް ފަސޭހައިން އާންމުންގެ ފަރާތުން މާލީ އެހީ ލިބުނު ކަމުގައި ވީ ނަމަވެސް، މާތިއު ބުނީ މުޖުތަމައަށް ފާހަގަ ކުރެވޭ ބޮޑެތި ބަދަލުތަކެއް ގެނެވޭނީ ދިގު މުއްދަތަކަށް ދެމިގެންދާނޭ ކަހަލަ ޕްރޮޖެކްޓްތަކެއް މުޖުތަމައުއަށް ދޫކޮށްލެވިގެންކަމުގައި ވާތީއެވެ.\nނަމަވެސް މިކަންތަކަށް ހައްލެއް ހޯދުމުގެ ގޮތުން މަހަލްދީބުން މިހާރު ވާނީ ކުރިއަށް އޮތް ތަނަށް ޕްލޭންތަކެއް ކޮށްފައެވެ.\nކުރިއަށް އޮތީ ކޮންކޮން ކަންތައްތަކެއް؟\nޑިގްރީ ނިންމައިލުމަށް ފަހު މިވަގުތު މާތިއު ހުރީ އަދި ލޯގެ ދާއިރާއިން ކުރިއަށް ދިޔުމާ މެދު ވަކި ގޮތެއް ނުނިންމައެވެ. ނަމަވެސް ލޯންގްޓާމަށް ވިސްނައިލައިފި ނަމަ މަހަލްދީބުގެ ޕްލޭންތަކާއި މާތިއުގެ ޕްލޭންތަކާ އެއީ ދާދި އެކައްޗެކެވެ. އެހެންކަމުން މާތިއު ބުނި ގޮތުގައި ކުރިއަށް އޮތް އަހަރުތަކުގައި ވެސް ހަމަ މަހަލްދީބްގައި މި މަސައްކަތް ކުރަމުންދާނެއެވެ.\nމާތިއު ބޭނުންވަނީ މަހަލްދީބު އިންސްޓިޓިއުޓްގެ ދަށުން ޖީލެއް ބިނާކުރުމެވެ. މާތިއު ބޭނުން ވަނީ ދުނިޔެ ދޫކޮށްފައި ދާއިރު 'ލެގަސީ'އެއް ދޫކޮށްފައި ދާށެވެ. ފަޚުރުވެރިވެވޭނޭ ކަހަލަ ކަމެއް ކޮށްފައިވާކަން އިހުސާސްވެ، އޭގެން ބައިވަރު މީހުންނަށް ފައިދާކުރިކަން ފެންނަން އޭނާ ބޭނުންވެއެވެ.\nމާތިއު ކިޔުންތެރިންނަށް ދޭން ބޭނުންވާ ހާއްސަ މެސެޖެއްވެސް އެބަ އޮތެވެ. އެއީ ހިއުމެނިޓޭރިއަން މަސައްކަތުގައި ހިއުމަން ރިސޯސްއަކީ ވަރަށް މުހިންމު އެއްޗަކަށް ވާއިރު، އަހަރެމެންގެ ތެރެއިން ގިނަ ބަޔަކު މި މަސައްކަތުގެ ތެރެއަށް އެބަ ވަންނަން ޖެހެއެވެ. ވޮލަންޓިއަރިންއަކީ ކޮންމެ ފަހަރަކު ހިލޭ ސާބަހަށް ކުރާ މަސައްކަތެއްކަމުގައި ވެސް ނުވެދާނެއެވެ. މިމަސައްކަތުގެ ތެރެއިން މާލީ ކުރިއެރުމެއް ހޯދިދާނެ ކަމުގައި މާތިއު ބުންޏެވެ. މާތިއު ފާހަގަ ކޮށްލީ މުޖުތަމައުއަށް މިފަދަ ގޮތަކަށް ދަރުމަވެރިންގެ ގޮތުގައި ބުރަކޮށް އުޅެމުން ވެސް މަސައްކަތް ކޮށްލުމަކީ މީހާއަށް ހިތްހަމަޖެހުން ލިބި، ބަޔަަކަށް އެހީވެވޭކަން އެންމެ ކައިރި ކޮށް އެބައެއްގެ ދުލުން ބުނުމުން އެ އަޑުއެހުމުން ލިބޭ ހިތްހަމަޖެހުމަކީ ތަޖުރިބާ ކޮށްލުމަށް ވަރަށް ހިތްގައިމު ކަމެއް ކަމުގައެވެ. މިކަހަލަ ވަޒީފާތަކުގައި އުޅޭ މީހުން މުޖުތަމައުއަށް ޚިދުމަތް ކޮށްދިނުމަށް މީ ވަރަށް ރަނގަޅު ދާއިރާއެކެވެ. އަދި ހާއްސަކޮށް ގިނަ ޒުވާނުން މިކަމުގެ ތެރެއަށް ވަންނަން އެބަ ޖެހެއެވެ. މިމަސައްކަތް ދުރު މުސްތަގްބަލުގައި ވެސް ދެމެހެއްޓޭނީ އޭރުންނެވެ.\nޒުވާން ޓީމަކާ އެކު މާތިއު ކުރަނީ ހިތްހަމަޖެހޭ މަސައްކަތްތަކެއް\nނިންމައިލަމުން މާތިއުގެ މެންޓާއެއްގެ ބަސްކޮޅެއް ހިމަނައިލާނަމެވެ.\nއަހަރެމެންނަކީ ދީނަށް ޓަކައި ފުރާނަ ވަގުފް ކޮށްގެން މަސައްކަތްކުރާ މީހުން\nމާތިއު ބުނީ މިއަދު ވެސް މާތިއު ބަލަނީ އެ މެންޓާގެ ބަސްކޮޅާ އެއްގޮތަށް ދިރިއުޅެވޭތޯ ކަމަށެވެ.


Xasha – Esfiya – Dhivehi Vaahaka Site\nބޭނުމޭ ދޭން ހިތް އެކީ 3\n‘ޝަޔަން ‘ މާހިންއަށް އެނަން ކުރިން އިވުންހެން ހީވިއެވެ. ހަނދާންވޭތޯ އޭނާ އުޅެއުޅެ އެކަމެއް ނުވިއެވެ. ” އެހެންތަ?….އެކަނިތަ ތިއައީ?…” މާހިން ހީކުރީ ގެއްލިގެން އުޅޭ ކުއްޖެއް ކަމަށެވެ. ” ނޫން… ބައްޕަ...\nއަރައިގެން އައި އިރުގެ ދޯދިތައް އެނދުގައި އޮތް އެލީންގެ މޫނަށް އެޅުމާއެކު އޭނާ ކަންނެތް ގޮތަކަށް ދެލޯ ހުޅުވާލިއެވެ. ފުރަތަމަވެސް ލޮލުގައި އަޅައިގަތީ ހުޅުވާފައި ހުރި ކުޑަދޮރެވެ. ރޭގައި ނިދުނީ އެ ދޮރުތައް...\nބޭނުމޭ ދޭން ހިތް އެކީ 2\nކަކުލާ ހަމަޔަށް އަރާ މަޑު ނޫކުލައިގެ ހެދުމަކާއި ހުދު ސްކްނީއެއްގައި ހުރިއިރު އޭނާގެ ފަން އިސްތަށިގަނޑު އޮތީ ފަހަތަށް ދޫކޮށްލެވިފައެވެ. އިސްކޮޅުން ދިގު ހިމަތޮޅި ހަށިގަނޑެއް ލިބިފައިވާއިރު ހަމުގެ ކުލަ އައްޔެވެ. އޭނާވެސް...\nބޭނުމޭ ދޭން ހިތް އެކީ 1\nވާރޭގެ ބޯ ވިލާތަކުން އުޑުމަތި ވަނީ ފުރާލެވިފައެވެ. ހީވަނީ ދެންމެ ދެންމެއަކުހެެން ވާރޭ އޮއްސާލަފާނެހެނެވެ. މާލޭގެ ކާރުބާރު ބޮޑު މަގުތައް ވަނީ ތޮއްޖެހިފައެވެ. ބެލްކަނީގައި އަތް ވިއްދާލައިގެން ޝާމިހު ހުރީ ވާރޭގެ އިންތިޒާރުގައެވެ....\nވިންދޭ ލޯބި ތީ އެދޭ 47\nވިންދޭ ލޯބި ތީ އެދޭ 46\nބުނެދޭށޭ ރުހެމޭ 18\nބުނެދޭށޭ ރުހެމޭ 17\nބުނެދޭށޭ ރުހެމޭ 19\nވާ ލޯބި އެނގޭ ނަމަ 20\nއިއުތިރާފް (7 ވަނަ ބައި)\nބުނާށެ ލޯބި ނުވަނީހޭ….15


Coca Cola fengandehgai fathaalaahih dhuvahakuves vitha?\nކޮކާ ކޯލާ ފެންގަނޑެއްގައި ފަތާލާހިތް ދުވަހަކުވެސް ވިތަ؟\nބްރެޒީލްގެ ކޮކާ ކޯލާ ލެގޫން\nދުނިޔޭގެ އެކި ކަންކޮޅުތަކުގައި ގުދުރަތީ އަޖައިބުތައް ބައިވަރެވެ. ބައެއް ތަންތަން ފެނުމުން އެއީ އަސްލު ތަނެއްކަން ގަބޫލުކުރަން ވެސް ދަތިވާ ކަހަލަ އަޖައިބުތައް ބައެއް ގައުމުތަކުގައި އެބަހުއްޓެވެ. މިފަދަ އަޖައިބުން ފުރިގެންވާ ވަރުގެ ކޯރެއް ބްރެޒީލްގައި އެބައޮތެވެ. މި ކޯރުގެ އެންމެ ޚާއްސަ ކަމަކީ ކުލަ އެވެ.\nކޮކޯ ކޯލާ ފެންގަނޑެއްގައި ފަތާލަން ބޭނުންވާ މީހުންނަށް މިއީ އެމީހުންގެ ހުވަފެން ހަގީގަތަކަށް ހެދިދާނެ ކޯރެކެވެ. ސަބަބަކީ ކޯރުގައިވާ ފެނުގައި ހުންނަނީ ކޮކާ ކޯލާ ކުލަ ކަމަށް ވާތީ އެވެ.\nމި ކޯރުގެ ކުލަ ކޮކާ ކޯލާ އާ ވައްތަރުކަމުން ކޯރަށް ނަން ދީފައިވަނީ ވެސް ކޮކާ ކޯލާ ލެގޫންގެ ނަމުންނެވެ. މި ކޯރު އޮންނަނީ ބްރެޒީލްގެ ރިއޯ ޑެލް ނޯޓޭ ގައެވެ.\nއެ ކޯރުގެ ކައިރިއަށް ދެވުމުން އެއީ ކޮކާ ކޯލާ ދެމޭ ކޯރެކޭ ހިތަށް އަރާނެ އެވެ. މިއީ ހޫނު މޫސުމަށް ގިނަ ބަޔަކު ފަތާލަން ޒިޔާރަތްކުރާ ބްރެޒީލްގައި ވަރަށް މަޝްހޫރު ކޯރެކެވެ.\nކޯރުގެ ކައިރިފަށުގައި ފަޅާފައި ހުރި ވިނަ ފާޑުގެ ދިގުކޮށް ހެދިފައި ހުރި ގަސްތަކާއި ކޯރުގެ ފެނުގައި އެކުލެވޭ އަޔޯޑިން އާއި އަޔަންގެ ސަބަބުން ކޯރަށް މި ކުލަ އަރަނީ ކަމަށް ކަމާ ބެހޭ ތަޖުރިބާކާރުން ބުނެފައި ވެއެވެ.\nމި ކޯރުގެ ކުލަ މިގޮތަށް އަންނާތީ ކޯރުގެ ވާހަކަ ގިނަ ބަޔަކަށް އިވި ބޭރު ގައުމުތަކުގެ ގިނަ ފަތުރުވެރިން ވެސް މި ކޯރު ބަލާލަން ބްރެޒީލް އަށް ޒިޔާރަތް ކުރެ އެވެ.\nހޫނު މޫސުމުގައި ކޮކާ ކޯލާ ލެގޫންގެ ފެންގަނޑު ވަރަށް ބޮޑަށް ހޫނުވެ އެވެ. އެހެންވެ ގިނަ ބަޔަކު މި ފެންގަނޑަށް އެރި ފަތާލައި ބޯޓު ދުއްވާލާ ހަދަން ބޭނުން ވެއެވެ.\nބައެއް މީހުން މި ކޯރަށް އެރެނީ ކޯރުގައި ފަތާލުމުން ސިއްހަތަށް ފައިދާ ކުރާ ކަމަށް ގަބޫލު ކުރާތީ އެވެ. އެފަދަ މީހުން ބުނަނީ ފެންގަނޑަށް މި ކުލަ އަރާ ކެމިކަލް ކޮމްބިނޭޝަނުން އިންސާނުންނަށް ވެސް ޕޮޒިޓިވް އަސަރުތަކެއް ކުރާ ކަމަށެވެ.\nޗުއްޓީއަށް ދިޔަ ދެމަފިރިއަކު މަރުން ސަލާމަތްވީ ހަމަ ކިރިޔާ\nކައިވެނި ޕާޓީއަކަށް ހޮނުއެޅުމުން 17 މީހުން މަރު


Dho?! Ihusana: Hunaraai hivvarun boleege thaajeh!\nއިހުސާނާ: ހުނަރާއި ހިތްވަރުން ބޮލީގެ ތާޖެއް!\nކުޑަ ދެ ކުދިން ބަލަމުން ގޭތެރޭގެ ހުރިހާ ކަމެއް ކުރަމުން، ދެން ހުރި ވަގުތުތަކުގައި ކްރާފްޓް މަސައްކަތްކޮށް އެއިން އާމްދަނީ ހޯދުން އެއީ ފަސޭހަ ކަމަކަށް ނުވާނެ އެވެ. އަދި ހާއްސަ އެހީތެރިކަން ބޭނުންވާ ނުވަތަ އޯޓިސްޓިކް ކުއްޖަކު ބަލަމުން އެހެން ކަންކަމަށް ސަމާލުކަން ހުސްކޮށްލުން އެއީ ހާއްސަ ކަމެކެވެ. ހދ. ވައިކަރަދޫ އަށް އުފަން އާމިނަތު އިހުސާނާ ހާއްސަވަނީ މި ސަބަބާ ހެދި އެވެ. އޭނާގެ ދޮށީ ދަރިފުޅަކީ އޯޓިސްޓިކް ކުއްޖެކެވެ.\nނަމަވެސް ކްރާފްޓް މަސައްކަތްތަކަކީ އެންމެ ކުރިން ފެށިގެން ޝައުގުވެރިކަން ހުންނަ މަސައްކަތަކަށް ވާތީ އާމްދަނީ ހޯދަން ވެސް އެ މަސައްކަތް އިހުތިޔާރު ކުރީ އެވެ. ކްރާފްޓްގެ ގިނަ މަސައްކަތް އިހުސާނާ ކުރެ އެވެ. ކަރުދާހުން މާ ހެދުމާއި، ކައިވެނީގެ ރަން، ބުކޭ ހެދުން އަދި ރިސައިކަލްކޮށްގެން އެއްޗެހި ހެދުމެވެ. މިހާރު އިހުސާނާގެ ޝައުގުވެރިކަން އެންމެ ބޮޑަށް ހުއްޓި އާމްދަނީ ހޯދަން ވެސް ކުރާ މަސައްކަތަކީ ބޮލިން ތަފާތު އެއްޗެހި ހެދުމެވެ. ކްރައުން އާއި ގޭތެރެ ޒީނަތްތެރިކުރަން ބޭނުންކުރާ ތަކެތި އިހުސާނާ ހަދަ އެވެ. އާމްދަނީ ހޯދަން މި މަސައްކަތް ފެށިތާ އަދި ވާނީ ގާތްގަނޑަކަށް އަހަރެއްހާ ދުވަހެވެ.\n"ކްރާފްޓިން މަސައްކަތް ފެށީ ވަރަށް ކުޑައިރުއްސުރެ. ބައްޕަ އަކީ ވަރަށް އެކަހަލަ މަސައްކަތްކުރާ މީހެއް ވީމަ. ބައްޕަ އެކަން ކުރާތަން ފެނިގެން ކުރާހިތްވެގެން ފެށި މަސައްކަތެއް މިއީ،" ކްރާފްޓިން މަސައްކަތަށް ޝައުގުވެރިކަން ހުއްޓުނު ހިސާބުން އިހުސާނާ ފެށި އެވެ.\n"ކްރާފްޓްގެ ވަރަށް ގިނަ މަސައްކަތް ކުރަން. ދެން އެކި ކަންތައް ކުރަމުން އައިސް ބޮލީގެ އެއްޗެހި ހަދަން ފެށި ހިސާބުން މީހުންނަށް ވަރަށް ރީތިވި ބޮލީގެ އެއްޗެހިތައް. ދެން އެހެންވެގެން ހިތަށް އެރީ ދެން މިހާރު ބޮއްޔަށް ހާއްސަ ވާނީ އޭ. އެހެންވެގެން ބޮލި ބޭނުންކޮށްގެން މިހާރު އެއްޗެހިތައް މި ހަދަނީ،"\nނަމަވެސް އެންމެ ފުރަތަމަ ބޮލި ހޯދުން މާ ފަސޭހަ ކަމަކަށް ނުވި އެވެ. ގޮނޑުދޮށުން ބޮލި ހޮވައިގެން މި މަސައްކަތްކުރަން ފަސޭހައެއް ނުވި އެވެ. ނަމަވެސް އާއިލާ އާއި ރައްޓެހިންގެ އެހީތެރިކަމާއެކު ބޮލި ހޯދަން މިހާރު އިހުސާނާ އަށް އުނދަގުލެއް ނޫނެވެ. ވިލިމާލޭގައި ދިރިއުޅުން ވެސް ވީ އިތުރު އެހީ އަކަށެވެ.\nއިހުސާނާ ތައްޔާރުކޮށްފައިވާ ކްރައުން އެއް\n"މަންމަމެން ވެސް އަތިިރިމައްޗަށް ދެވޭ ކޮންމެ ފަހަރަކު، ގޭ ކުދިން ވެސް އަންނާނެ ބޮލި ހޮވައިގެން. ވިލިމާލޭގައި އުޅެނީ. ދެން ހަވީރު ހިނގާލަން ކުދިން ގޮވައިގެން ވެސް ނުކުމެފައި، ޒާން [އޯޓިސްޓިކް ދަރިފުޅު] އަކީ އަތިރިއަށް ވަރަށް ދާހިތްވާ ކުއްޖެއް. އެހެން ގޮސްފަ ބީޗުގައި ދެކޮޅަށް ދުވާނެ. އެހެން ދުވާ ގަޑީގައި ބޮލި ހޮވައި ކަންތައް ކުރަނީ. ދެން މަންމަމެން ވެސް އަތިިރިމައްޗަށް ގޮސްފަ ވަރަށް ގިނައިން ބޮލި ހޮވައިދޭނެ،"\nއެންމެ ކުރިން އިހުސާނާ މި މަސައްކަތް ކުރީ ހިތްހަމަޖައްސައިލަން ނުވަތަ ރައްޓެއްސަކަށް ހަދިޔާއެއް ދޭން ކަހަލަ ގޮތަކަށެވެ. އެކަމަކު ފަހުން އާމްދަނީ ހޯދަން ކުރާ މަސައްކަތަކަށް ބަދަލުކޮށްލީ އެވެ. ދުވާލު ހަތަރުދަމު ކުދިންގެ ކަންކަމަށް ހުސްކޮށް ރޭގަނޑު ކުދިން ނިންދެވުމަށްފަހު ނޫނީ ގިނަ ފަހަރަށް މަސައްކަތުގައި އަތްލާނެ ފުރުސަތެއް ނުލިބެ އެވެ. "ބޮލިވަށި" ނަމުގައި ފޭސްބުކްގައި ހިންގާ ޕޭޖުން އިހުސާނާގެ މަސައްކަތްތައް ފެންނާނެ އެވެ.\n"ފުލް ޓައިމް މަންމައެއްގެ ގޮތުގައި ކުރަން މިއީ ވަރަށް ބުރަ މަސައްކަތެއް. ދެން އަނެއްކާ ބޮލި ވީމަ، މިހާރު ދޭ އޯޑަރުގެ ގޮތުން އޭތި ގާނާ ހަދަން ވެސް އެބަޖެހޭ. ވަރަށް ވަގުތު ދާކަމެއް މި ކަމަކީ. ދެން އަނެއްކާ މިކަމަށް ބޭނުންވާ އެހެން އެއްޗެހި މާލެ އިން ހޯދުމަކީ އުނދަގޫ ކަމެއް. ވަރަށް ހިނގައިގެން މާލެއިން އެއްޗެއް ލިބެނީ ގިނަފަހަރަށް،"\nއިހުސާނާ އޭނާގެ ދެ ކުދިންނާއެކު\nއިހުސާނާގެ ޝައުގުވެރިކަން މި މަސައްކަތަށް ހުންނަ މިންވަރު ފެނިފައި ހަގު ދަރިފުޅުގެ ޝައުގުވެރިކަން ވެސް ހުއްޓެނީ ކްރާފްޓް މަސައްކަތަށެވެ.\n"މަސައްކަތް އާންމުކޮށް ފެއްޓޭނީ ކުދިން ނިންދަވާފައި. ނުނިންދަވައި ބައެއް ފަހަރަށް ވަގުތު ކުޑަވެގެން އުޅެން ކުރަން. އެ ގަޑީގައި ވެސް ކުޑަ މީހާ އަންނާނެ އޭނަ ޖެހޭނެ ހަދާ ކޮންމެ އެއްޗަކަށް އެއްޗެއް ހަދަން. ދެން އޭނަ އަށް އެހީވަމުން އޭތި ހަދަމުން އޯޑަރަށް ލިބޭ އެތި ހަދަނީ. އެގޮތަށް މަސައްކަތް މި ކުރަނީ،"\nބޮލިން ހަދައި ކްރައުން އެއް ނަމަ އޭގެ އޯޑަރު އިހުސާނާ ނަގާނީ ފަސް ދުވަސް ކުރިންނެވެ. ވަރަށް ކުއްލިއަކަށް ބޭނުންވާ އެއްޗެއް ނަމަ ދެ ދުވަސް ކުރިން އޯޑަރު ނަގަ އެވެ.\n"އެއްޗެހި ހޯދުން ބޮޑު މަސައްކަތަކަށް ވާނީ. ގިނަ ވަގުތު ބޭނުންވާނެ. އެއްޗެހި ހޯދާފައި ހުރިއްޔާ ކުދިން ނިންދަވާފައި އެންމެ ރެޔަކުން ވެސް ނިންމާލެވޭނެ،" މަސައްކަތުގައި އިހުސާނާގެ އެންމެ ބޮޑު ހިތްހަމަޖެހުމަކީ އޭނާގެ މަސައްކަތް އެހެން މީހުންނަށް ކަމުގޮސް ބަލައިގަތުމެވެ. މިކަން އޭނާ ސިފަކުރަނީ ވެސް ސްޓްރެސް ރިލީވިން ކަމެއްގެ ގޮތުގަ އެވެ. އޯޑަރު ނުލިބުނަސް ސްޓްރެސް އާ ދުރުވެލަން ވެސް ބައެއް ފަހަރަށް ކްރާފްޓް މަސައްކަތް އިހުސާނާ ކުރެ އެވެ.\n"ދެ ކުދިން ގޮވައިގެން ކުރަން ވަރަށް ބުރަ ކަމެއް މިއީ، އެކަމަކު ވެސް ކުރާހިތްވާ ކަމެއް ވީމަ ހުއްޓާނުލާ ކުރެވޭތޯ މި ބަލަނީ،" މަސައްކަތުގައި މިހާ ހިސާބަށް އިހުސާނާ އަށް އާދެވުނީ އާއިލާގެ ވަރަށް ބޮޑު އެއްބާރުލުމާ އެކުގަ އެވެ. އެއްޗެހި ޑެލިވަރީ ކުރުމުގައި ކޮއްކޮމެންގެ ފަރާތުން ލިބޭ އެއްބާރުލުން އިހުސާނާ ފާހަގަކުރި އެވެ.\nއިހުސާނާގެ ކްރައުން އެއް\nކްރާފްޓް މި މަސައްކަތުގައި އިހުސާނާގެ އެންމެ ބޮޑު ހުވަފެނަކީ ޓޫރިސްޓު ޝޮޕެއްގައި މި ތަކެތި ވިއްކަން ފުރުސަތު ލިބުމެވެ. މަސައްކަތާ އެންމެ އެކަށީގެންވާ އަގެއް ހޯދަން އެންމެ ފަސޭހަވާނީ އޭރުން ކަމަށް އިހުސާނާ ގަބޫލުކުރެ އެވެ.\nކުދިން ގޮވައިގެން ގޭގައި މަސައްކަތެއް ކުރަން ބޭނުންވާ މަންމަމެންނަށް މިއީ އެކަށީގެންވާ ރަނގަޅު އާމްދަނީއެއް ލިބޭ މަސައްކަތެއްގެ ގޮތުގައި އިހުސާނާ މިކަން ފާހަގަކުރި އެވެ.\nދަ ސެޝަން އަތްތެރި މަސައްކަތް


GehLunu iru Ali Fahumee Laigen Huri Soat Kamah Belevey Soateh Fenijje\nނޭޕާލާ ބައްދަލުކޮށް ސީދާ ތިންސެޓް ރާއްޖޭގެ ...\nމޫދަށް އެރި އުޅެނިކޮށް ހޮނިހިރު ދުވަހު ހިތަދޫން ގެއްލުނު ދެކުދިންގެ ތެރެއިން ޗަނބޭލީގެ، އަލީ ފަހުމީ ލައިގެން ހުރި ކަމަށް ބެލެވޭ ސޯޓު ފެނިއްޖެއެވެ.\nއަލީ ފަހްމީ ލައިގެން ހުރި ކަމަށް ބެލެވޭ ސޯޓު ފެނުނީ ގެއްލިފައިވާ ދެކުދިން ހޯދުމުގެ މަސައްކަތް ކުރަމުން ދިޔަ ފުލުހުންގެ ޓީމަކަށެވެ. އެ ސޯޓު ފެނިފައި ފްލެޓްތަކާއި ދިމާލުން ފުއްޓަރު ފަރާތު ފަރުމަތިންނެވެ. އެއީ އެ ކުދިން ގެއްލުނު ހިސާބާއި ވަރަށް ދުރު ހިސާބެކެވެ.\nފެނިފައި ވަނީ އަލީ ފަހްމީގެ ސޯޓްކަން އޭނާގެ އާއިލާ އިން ވެސް ކަށަވަރު ކޮށްދޭ ކަމަށް މައުލޫމާތު ލިބެއެވެ.\nއަލީ ފަހްމީގެ ސޯޓް ފެނުނު ސަރަހައްދާއި ދިމާލުން ކަނޑުގެ އަޑި ބެލުމަށް ސިފައިން ޑައިވަރުންގެ ދެޓީމެއް މިހާރު ހަރަކާތްތެރިވަމުން އަންނަ ކަމަށް މައުލޫމާތު ލިބެއެވެ.\nމޫދަށް އެރި އުޅެނިކޮށް ގެއްލިގެން ހޯދަމުންދާ އަލީ ފަހުމީ އާއި މަޔާމީން އަލީ ހޯދުމުގެ މަސައްކަތް އަދިވެސް ކުރަމުން އަންނަކަމަށް އެމްއެންޑީއެފް އިން ވަނީ ވިދާޅުވެފައެވެ. މިގޮތުން ވައިގެ މަގުންނާއި، ކަނޑުގެ މަގުން އައްޑޫގެ ބޮޑު ސަރަހައްދެއް މިހާރުވެސް ބަލާފައިވާކަމަށް އެމްއެންޑީއެފް އިން ވިދާޅުވިއެވެ


Levante athun balive Barca ge unbeaten record nimumakah – adduLIVE\nލެވާންޓޭ އަތުން ބަލިވެ ބާސާގެ ރެކޯޑް ނިމުމަކަށް\n0 May 14, 2018, 09:59 ލިޔުނީ އަހުމަދު ނަސޫހް\nސްޕެނިޝް ލީގުގައި އެންމެ ފަހަކަށް ކުޅުނު 43 މެޗު ބަލިނުވެ ބާސެލޯނާއިން ހެދި ރެކޯޑު ރޭ، ލެވާންޓޭ އަތުން 4-5 އިން ބަލިވެ، ނިމުމަކަށް އައިސްފިއެވެ.\nސީޒަނުގައި ބާކީ ދެ މެޗަށް ވެފައިވަނިކޮށް ރޭ ލެވާންޓޭގެ ދަނޑުގައި ކުޅުނު މެޗުގެ ވަރަށް ކުރީކޮޅު ބާސާއަށް ވަނީ ލަނޑު ލިބިފައެވެ. މެޗުގެ9ވަނަ މިނެޓުގައި ބޯޓެންގް ލެވާންޓޭއަށް ލީޑު ނަގާދިނުމަށް ފަހު 30 ވަނަ މިނެޓުގައި 0-2 އަށް ލީޑު ފުޅާކޮށްދިނެވެ.\nނަމަވެސް ކުޓީނިއޯ 38 ވަނަ މިނެޓުގައި ބާސާއަށް ލަނޑެއް ޖަހައި މެޗުގެ ތެރެއަށް ވަނުމުގެ ފުރުސަތު ދިން ނަމަވެސް، ދެވަނަ ހާފު ފެށިގެން މާގިނައިރުތަކެއް ނުވެ ލެވާންޓޭއިން ވަނީ ކައިރި ކައިރީގައި ދެ ލަނޑު ޖަހާފައެވެ. ބާދީ އަދި ބޯޓެންގ ގޯލު ޖަހައި އޭނާގެ ހެޓްރިކް ހަމަކުރިއިރު 56 ވަނަ މިނެޓުގައި އަނެއްކާވެސް ލަނޑު ޖެހީ ބާދީ އެވެ.\nލެވާންޓޭއިން ފަސް ލަނޑު ޖަހާފައިވަނިކޮށް ކުޓީނިއޯ ވަނީ އިތުރު ދެ ލަނޑު ޖަހައި އޭނާގެ ހެޓްރިކް ހަމަކޮށްފައެވެ. އަދި ސުއަރޭޒް 71 ވަނަ މިނެޓުގައި ބާސާއަށް ޕެނަލްޓީއަކުން އިތުރު ލަނޑެއް ޖަހާދީފައިވާއިރު މެޗުން ޕޮއިންޓެއް ހޯދުމަށް ބާސާއިން ކުރި މަސައްކަތް ކާމިޔާބެއް ނުވިއެވެ.\nބާކީ އެއް މެޗު ލީގުގައި ބާސާއަށް އޮތް އިރު ތަށި ވަނީ މިހާރު ކަށަވަރު ކުރެވިފައެވެ. ނަމަވެސް ބާސާ ޓީމުން މިސީޒަނުގައި ހަގީގަތުގައި ހޯދަން ބޭނުންވި ކާމިޔާބީއަކީ އެއްވެސް މެޗަކުން ބަލިނުވެ ސީޒަން ނިންމާލުމެވެ. މިލަނޑުދަނޑިއަށް ވާސިލު ނުވެވުމުން ބައެއް ސަޕޯޓަރުން ވަނީ ކޯޗު ވަލްވާޑޭއަށް ފާޑުކިޔުން އަމާޒުކޮށްފައެވެ.


Covid-19 Ah Hoadhunu Beys Beynun Kurumuge Huhdha Ingireysivilaathun Dheefi - Vaguthu\nކޮވިޑް-19 އަށް ހޯދުނު ބޭސް ބޭނުން ކުރުމުގެ ހުއްދަ އިނގިރޭސިވިލާތުން ދީފި\nކޮވިޑަށް ކާމިޔާބު ފަރުވާއެއްގެ ގޮތުގައި ހޯދުނު އެންޓި އިންފްލެމޭޓަރީ ބޭހެއް ކަމަށްވާ ޑެކްސަމެތަސޯ ބޭނުން ކުރުމުގެ ހުއްދަ އިނގިރޭސިވިލާތުގެ ސަރުކާރުން އެގައުމުގެ ސިއްހީ ޚިދުމަތް ފޯރުކޮށްދޭ ހުރިހާ ތަނަކަށް ދީފިއެވެ.\nޑެކްސަމެތަސޯން އަކީ ކޮވިޑް-19 އާ ދެކޮޅަށް ބޭނުންކުރެވިދާނެ އެއްޗެއްކަން އެ ބޭހުގެ ދަށް ޑޯޒެއް ބޭނުންކޮށްގެން ކުރި ދިރާސާތަކުން ޔަގީންކަން ލިބިފައިވާ ކަމަށް އިނގިރޭސިވިލާތުގެ ތަޖުރިބާކާރުން އިއްޔެ ވަނީ ވިދާޅުވެފައެވެ.\nއިނގިރޭސިވިލާތުގެ ހެލްތު މިނިސްޓަރ މެޓް ހެންކޮކް މިއަދު އިނގިރޭސިވިލާތުގެ ސިއްހީ ޚިދުމަތް ފޯރުކޮށްދޭ ހުރިހާ އިދާރާތަކަކަށް ފޮނުވި ސިޓީއެއްގައި ބުނެފައި ވަނީ ކޮވިޑް-19 އަށް ޑެކްސަމެތަސޯ ބޭނުން ކުރުމުގެ ހުއްދަ މިހާރުން މިހާރަށް ދީފައިވާ ކަމަށެވެ.\nއިނގިރޭސިވިލާތުގެ ހޮސްޕިޓަލްތަކަށް ޑެކްސަމެތަސޯ ލިބުމުގައި އެއްވެސް ދަތިކަމެއް ކުރިމަތި ނުވާނެ ކަމަށް ހެލްތު ސެކްރެޓަރީ ވަނީ ވިދާޅުވެފައެވެ.\nޑެކްސަމެތަސޯ އަކީ ކޮވިޑް-19 ޖެހިގެން ހަމައެކަނި ހާލު ސީރިއަސްވާ މީހުން ބަލިން ރަނގަޅު ވުމަށް އެހީތެރިވެދޭ ބޭހަކަށް ވާތީ އަމިއްލައަށް އެބޭސް ގަނެގެން ގޭގައި ބޭނުން ކުރުމަށް އިނގިރޭސިވިލާތުގެ ސަރުކާރުން ވެސް ވަނީ އާއްމުންނަށް އިލްތިމާސް ކޮށްފައެވެ.\nޖޫން 18, 2020 10:08\nމިކަމުގެ ހުރިހާ ތާރީފެއް ސައެންސްވެރީންނަށް


ވިލްދާނުގެ ހަށިގަނޑު އުނގޫފާރަށް ގެނެސްފި – ޖަނާޒާ މިރޭ ދިހައެއް ޖަހާއިރު – Ungoofaaru\nބަނޑޭރިގަނޑު/ޙަބަރު/ވިލްދާނުގެ ހަށިގަނޑު އުނގޫފާރަށް ގެނެސްފި – ޖަނާޒާ މިރޭ ދިހައެއް ޖަހާއިރު\nވިލްދާނުގެ ހަށިގަނޑު އުނގޫފާރަށް ގެނެސްފި – ޖަނާޒާ މިރޭ ދިހައެއް ޖަހާއިރު\nއިބްރާހީމް ޒަޔާން7މާރޗް 2018\n0 3,588 މިނެޓެއް ނުވަނިސް ކިޔާލެވޭ\nވިލްދާނުގެ ހަށިގަނޑު އެމްބިއުލަންސް އަށް އަރުވަނީ\nއޮޅުވެލި ބީޗު ރިސޯޓް އެންޑް ސްޕާގައި ވަޒީފާ އަދާކުރަމުން ދަނިކޮށް ކުއްލިގޮތަކަށް މިއަދު ނިޔާވި ރ އުނގޫފާރު ހެޕީލައިފް މުހައްމަދު ވިލްދާނުގެ ހަށިގަނޑު މިރޭ އުނގޫފާރަށް ގެނެސްފިއެވެ. ވިލްދާނުގެ ހަށިގަނޑު އިފުރަށް ގެނެސްފައިވަނީ މިއަދު ހަވީރުގެ ފްލައިޓެއްގައެވެ.\nމިރޭ އިރުއޮއްސި ހަތްގަޑި ފަނަރަ ހާއިރު ސީއެމްބިއުލަންސްގައި ވިލްދާނުގެ ހަށިގަނޑު އިފުރު އެއަޕޯޓުން އުނގޫފާރަށް ގެނައިއިރު ރަށުގެ ވަރަށް ގިނައަދަދެއްގެ ރައްޔިތުންވަނީ ބަނދަރު ސަރަހައްދައް ޖަމާވެފައެވެ.\nވިލްދާނުގެ ހަށިގަނޑު އުނގޫފާރަށް ގެނައިވަގުތު ބަނދަރު ސަރަހައްދަށް ގިނަބަޔަކު ޖަމާވެފައި\nވިލްދާނުގެ ހަށިގަނޑު ބަނދަރުން އެމްބިއުލަންސްގައި ގެންގޮސްފައިވަނީ ހިނަވާގެއަށެވެ. ހިނަވާގެ ސަރަހައްދަށް ގިނައަދަދެއްގެ ބަޔަކުދަނީ ޖަމާވަމުންނެވެ.\nވިލްދާނުގެ ނޫމު ދެއްކުން މިހާރު ކުރިއަށްދާއިރު ޖަނާޒާގެ ކަންތައް ދިހައެއްޖަހާއިރު އޮންނާނެއެވެ.


ހަނިމާދޫ ކައުންސިލް އިދާރާއަށް ކައުންސިލް އެސިސްޓެންޓުން ބޭނުންވެއްޖެ\nހަނިމާދޫ އިޖުތިމާޢީ މަރުކަޒު / ހަނިމާދޫ ކައުންސިލް އިދާރާ\nމަހަކު 3100.00 (ތިންހާސް އެއްސަތޭކަ ރުފިޔާ)\nސަޕޯޓިންގ ކޯ އެލަވަންސް މަހަކު 1200.00 (ބާރަސަތޭކަ ރުފިޔާ)\nމީލާދީ 01 (އެކެއް) އަހަރުދުވަސް\nއިޖުތިމާޢީ މަރުކަޒުގެ ފުރާޅާއި ދިޔަދޮވި ސާފުކޮށް ބެލެހެއްޓުން.\nއިޖުތިމާޢީ މަރުކަޒުގެ ފާޚާނާ ސާފުކޮށް ބެލެހެއްޓުން.\nއިޖުތިމާޢީ މަރުކަޒާއި އެމަރުކަޒުގެ ދަށުން ހިންގާ ޢިމާރާތްތަކުގެ އެތެރެ ފޮޅާ ސާފުކުރުމާއި މޮޕްޖަހާ ބެލެހެއްޓުން.\nއިޖުތިމާޢީ މަރުކަޒުގެ ދަށުން ހިންގާ ޢިމާރާތްތަކުގެ ދޮރާއި ދޮރުފަތްތަކާއި ފަރުނީޗަރާއި އިލެކްޓްރޯނިކް އާލާތްތަކާއި، ހިފާގެންގުޅޭ ސާމާނުތަކުގައި ހުންނަ ހިރަފުސްފޮޅާ ސާފުކޮށް ބެލެހެއްޓުން (ދޮވެވޭގޮތަށް ހުންނަ ތަކެތި ދޮވެ ބެލެހެއްޓުން)\nގޯތިތެރޭގައި ހުންނަ ރުއްގަސްތައް ސާފުކޮށް ބެލެހެއްޓުމާއި ގޯތިތެރޭގައި ހުންނަ ބަގީޗާ ފަދަ ގަސްތަކަށް ފެންދީ ބެލެހެއްޓުން.\nކައުންސިލުން ފާސްކުރާ ނިންމުންތައް ތަންފީޒު ކުރުމަށް ފުރިހަމައަށް އެއްބާރުލުންދީ، އެފަދަ ނިންމުންތައް ތަންފީޛު ކުރުމުގައި އިދާރީގޮތުން ކުރަންޖެހޭ އެންމެހައި ކަންތައްތައް ސެކްރެޓަރީ ޖެނެރަލް ނުވަތަ ސުޕަވައިޒަރުގެ ލަފަޔާއި އިރުޝާދުގެމަތިން ކުރުން.\nކައުންސިލްގެ އިދާރާގެ މަސައްކަތާއި ކައުންސިލްގެ ނިންމުންތައް ތަންފީޛުކުރުމާއިގުޅޭ އެންމެހައި ކަންކަމުގައި ކައުންސިލަށާއި ސެކްރެޓަރީ ޖެނެރަލަށް ފުރިހަމައަށް ޖަވާބުދާރީވުން.\nއިޢުލާން ޖެހުމާއި އެކިފަރާތްތަކަށް ރައްދުކުރުމަށް ޙަވާލުކުރެވޭ ލިޔުން/ތަކެތި ޤަވާއިދުން ޙަވާލުކޮށް ބެލެހެއްޓުން.\nއިޖުތިމާޢީ މަރުކަޒުން ރާވާ ހިންގާ ޙަރަކާތްތަކުގައި ޢަމަލީގޮތުން ބައިވެރިވެ އެ މަސައްކަތްކުރާ މުވައްޒަފުންނަށް އެއްބާރުލުންދީ އެހީތެރިވެދިނުން.\nއިޖުތިމާޢީ މަރުކަޒުގައި ހުންނަ ކުދިމަރާމާތުތަކަށް ބޭނުންވާ ތަކެތި ފޯރުކޮށްދިނުމުން ސްޕަވައިޒަރގެ އެހީތެރިކަމާއިއެކު ކުދި މަރާމާތުތައް ކުރުން.\nމަސައްކަތް ކުރުމަށް ގެންގުޅޭ ތަކެތި ރައްކާތެރިކަމާއިއެކު ބެލެހެއްޓުން.\nމީގެ އިތުރުން މަޤާމުގެ މަސައްކަތްތަކާއި ގުޅޭގޮތުން އިޖުތިމާޢީ މަރުކަޒު ނުވަތަ ހަނިމާދޫ ކައުންސިލް އިދާރާއިން އަންގާ އެހެނިހެން މަސައްކަތްތައް ކުރުން.\nހަނިމާދޫ ބަނދަރާއި މަގުތަކުގެ އިތުރުން މި ކައުންސިލްގެ ބެލުމުގެ ދަށުގައިވާ އެންމެހާ މަގުބައްތިތަކަށް ދިމާވާ މައްސަލަތަށް ހައްލުކުރުމާއި، އަނދާ ބޮކި ނުވަތަ މައްސަލަ ދިމާވާ ސާރކިޓްފަދަ ތަކެތި ބަދަލުކޮށް ބެލެހެއްޓުން.\nހަނިމާދޫ ކައުންސިލުން ހަނިމާދޫ ބަނދަރު ސަރަހައްދަށް ކަނޑައަޅާފައިވާ ގަވާއިދުތަކާއި އުސޫލުތައް ތަންފީޒުކޮށް ބަނދަރު ބެލެހެއްޓުން.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެކްޓިކަލްސް އޮންނާނީ، 2021 ޖޫން23 ވަނަ ދުވަހާއި 2021 ޖުލައި 01 ވަނަ ދުވަހާއި ދެމެދު ތިލަދުންމަތީ ދެކުނުބުރީ ހަނިމާދޫ ކައުންސިލްގެ އިދާރާ ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން އެ މުއްދަތުގައި އިންޓަވިއުއަށް ހާޟިރުވުމަށް ތައްޔާރުވެގެން ތިއްބެވުން އެދެމެވެ.\nޕަބްލިޝްކުރި ތާރީޚު: 15 ޖޫން 2021\nޕަބްލިޝްކުރި ގަޑި: 11:27\nސުންގަޑި: 01 ޖުލައި 2021 14:00


EURO 2020 - Team Profile: Wales\nޔޫރޯ 2020 – ޓީމް ޕްރޮފައިލް: ވޭލްސް\nޝާއިޢުކުރީ: ޙަންނާން ޖޫން 10, 2021, 06:55\nމިފަހަރުގެ މުބާރާތަކީ ވޭލްސްގެ ދެވަނަ މުބާރާތެވެ. ވޭލްސް އެންމެ ފުރަތަމަ ޔޫރޯއަށް ކޮލިފައިވީ އެންމެ ފަހުން 2016 ވަނަ އަހަރު ފްރާންސްގައި ބޭއްވުނު މުބާރާތުގައެވެ. އެ މުބާރާތުގެ ސެމީ ފައިނަލަށް އެގައުމު ދަތުރުކުރިއެވެ. މިއީ މިހާތަނަށް ޔޫރޯގައި ވޭލްސްއަށް ހޯދުނު އެންމެ ބޮޑު ކާމިޔާބެވެ.\nވޭލްސް ހިމެނުނީ ކޮލިފައިން ގުރޫޕް އީގައެވެ. ވޭލްސް މިފަހަރުގެ ޔޫރޯ މުބާރާތަށް ކޮލިފައިވެފައިވަނީ މި ގުރޫޕުގެ ދެވަނަ ޓީމުގެ ގޮތުގައެވެ. ކޮލިފައިންގައި އެޓީމު ކުޅުނު 8 މެޗުގެ ތެރެއިން4މެޗުން ވަނީ މޮޅުވެފައެވެ. ދެ މެޗުން އެއްވަރުވިއިރު، ދެމެދުން ވަނީ ބަލިވެފައެވެ. އެހެން ކަމުން ކޮލިފައިންގައި ވޭލްސް ކުޅުނު 8 މެޗުން އެޓީމަށް ލިބުނީ 14 ޕޮއިންޓެވެ.\nވޭލްސްގެ ކޯޗަކީ އިތުރު ތައާރަފަކަށް ބޭނުމެއް ނުވާނެ މަޝްހޫރު ފުޓްބޯޅަ ސަހުސިއްޔަތު ރަޔަން ގިގްސްއެވެ. އިނގިރޭސި ކުލަބު މެންޗެސްޓާ ޔުނައިޓެޑަށް ގިނަ އަހަރުތަކެއް ވަންދެން ކުޅެ ގިނަ ކާމިޔާބީތަކެއް އެ ކުލަބާއި އެކު އޭނާ ވަނީ ހޯދާފައެވެ. ކުޅުންތެރިއެއްގެ ގޮތުގައި ވޭލްސްގެ ގައުމީޓީމާއި އެކު ބޮޑު މުބާރާތެއް ކުޅެލުމުގެ ނަސީބު ނުލިބި ކެރިއަރު ނިންމާލަން ޖެހުނު ގިގްސް ވޭލްސްގެ ގައުމީޓީމާއި ހަވާލުވީ 2018 ވަނަ އަހަރުގައެވެ. ވޭލްސްގެ އިތުރުން ގިގްސް އަކީ މެންޗެސްޓާ ޔުނައިޓެޑުގެ އެސިސްޓެންޓް ކޯޗުވެސް މެއެވެ. ގިގްސްގެ ކޯޗުކަމުގެ ދަށުން ވޭލްސް މިފަހަރުގެ ޔޫރޯގައި ވާދަކުރާއިރު، މި އީ އޭނާގެ ކޯޗުކަމުގެ ދަށުން ވޭލްސް ވާދަކުރާ ފުރަތަމަ ބޮޑު މުބާރާތެވެ.\nގެރެތް ބޭލްއަކީ މިވަގުތު ވޭލްސް ޓީމުގެ ކެޕްޓަންއެވެ. ސްޕެއިންގެ ރެއާލް މެޑްރިޑުން ޓޮޓެންހަމްއަށް ލޯނުއުސޫލުން ކުޅެމުންއަންނަ ބޭލް އަކީ ދުވެލި ބާރު ހަލުވި ކުޅުންތެރިއެކެވެ. އަދި އެހާމެ ގޯލާވެސް ރައްޓެހި ކުޅުންތެރިއެކެވެ. ބޭލް އަކީ އިދިކޮޅު ޓީމުތައް ޖެހިލުންވާ ފަދަ މޮޅު ތަޖުރިބާކާރު ކުޅުންތެރިއެކެވެ. ބޭލް ވޭލްސްގެ ގައުމީޓީމަށް ކުޅެން ފެށީ 2006 ވަނަ އަހަރުގައެވެ. އެގޮތުން މިހާތަނަށް ގައުމީތީމަށް ކުޅެދިން 92 މެޗުގައި 33 ގޯލު ޖަހާދީފައިވެއެވެ.\nވޭލްސް ހިމެނިފައިވަނީ އިޓަލީ އާއި ތުރުކީ އަދި ސްވިޒަލެންޑާއި އެއް ގުރޫޕެއްގައެވެ. އެއީ ގުރޫޕް އޭއެވެ. ވާދަވެރިކަން ވަރަށް ބޮޑުވާނެ ކަމަށް ބެލެވޭ މި ގުރޫޕުގެ ފެވަރިޓުންނަކީ އިޓަލީ އާއި ތުރުކީ އެވެ. މި ގުރޫޕަކީ ވޭލްސްއަށް އުނދަގޫ ގުރޫޕަކަށް ވާނެއެވެ. އެހެންކަމުން މި ގުރޫޕުން ދެވަނަ ބުރައް ދާނެ ކަމަށް ބެލެވެނީ އިޓަލީ އާއި ތުރުކީއެވެ.\nގުރޫޕުގައި ކުޅޭ މެޗުތައް\n12 ޖޫން- ވޭލްސް- ސްވިޒަލެންޑް\n16 ޖޫން- ސްވިޒަލެންޑް- ތުރުކީ\n20 ޖޫން- ސްވިޒަލެންޑް- އިޓަލީ


އެމްއެންޑީއެފް އިން އަލިފާން ނިއްވާ އާލަތެއް ވެލިދޫ އަށް ހަދިޔާ ކޮށްފި\nނޫނު ޑެއިލީ 18 މާރޗް 20190ކޮމެންޓް ހަބަރު، އަތޮޅު ހަބަރު،\nނ. ވެލިދޫ އަށް އަލިފާން ނިއްވަން ބޭނުންކުރާ އާލަތެއް އެމްއެންޑީއެފް އިން ހަދިޔާ ކޮށްފި އެވެ.\nއެންޑީ އަށް މައުލޫމާތު ދެމުން ވެލިދޫ ކައުންސިލްގެ ނައިބު ރައީސް އަހުމަދު ޖައުފަރު މިއަދު ވިދާޅުވީ މިއީ ރަށުގައި ދިމާވެދާނެ އަލިފާނުގެ ހާދިސާއެއް ކޮންޓްރޯލް ކުރުމަށް ވަރަށް މުހިއްމު ވަސީލަތެއް ކަމަށެވެ. އަދި ވެއަތުވިތާ ދިމާވެފައިވާ އަލިފާނުގެ ހާދިސާތައް ކޮންޓްރޯލްކުރުމުގައި ވަރަށް ބޮޑެތި ދަތިތަކާ ކުރިމަތިވެފައިވާ ކަމަށް ވެސް ޖައުފަރު ވިދާޅުވި އެވެ.\n"މި ފަހުން އެންމެ ގިނައިން ރޯވެފައި ވަނީ ކުނިގޮނޑުގައި. އެތަނުގައި އަލިފާން ނިއްވުމަށް ކޮންމެ ފަހަރަކު ވެސް ޕަންޕްޖަހައިން ފެންހިއްކުމުގެ މަސައްކަތް އެކިފަހަރު މަތިން ވަނީ ކޮށްފައި. އެކަމަކު އެ މަސައްކަތް ކުރަން ގެންގުޅޭ ހޮޅި ވެސް އޮންނަނީ ފަޅައިން ގޮސް ޕްރެޝަރުގައި ފެން ދިނުމުން އެތަން މިތަނުން ފެން ލީކްވެ، އެހެންވީމާ މިހާރު މި ލިބުން އަލިފާން ނިއްވާ ސިސްޓަމްގެ ސަބަބުން މަސައްކަތް އަވަސްވެ، އަލިފާން ނިއްވުމަށް ފަސޭހަވާނެ،" ޖައުފަރު ވިދާޅުވި އެވެ.\nވެލިދޫ ކައުންސިލުން ބުނީ އެމްއެންޑީއެފް އިން ދިން އަލިފާން ނިއްވާ އާލަތަކީ މޯބައިލްކޮށް ބޭނުންކުރެވޭ އާލަތެއް ކަމަށެވެ. އަދި މި އާލަތުން މޫދުން ފެންނަގައިގެން ޕްރެޝަރުގައި ފެންޖެހުމަށް ވެސް ފަސޭހަވާނެ ކަމަށް ވެލިދޫ ކައުންސިލުން މައުލޫމާތުދެ އެވެ. އަދި އަންނަ ހަފްތާ މިކަމަށް ކުދިން ޓްރޭން ކުރުމަށް އެމްއެންޑީއެފް އިން ނިންމާފައިވާ ކަމަށް ވެސް ކައުންސިލުން ބުންޏެވެ.


Ufan Rah - vNews.mv\nވީނިއުސް 08 February 2021, 16:41\nދުނިޔެއަކީ ހާދަ ރީތި ތަނެކެވެ. ހާދަ ހިތްގައިމު ތަނެކެވެ. ނަމަވެސް އެ ރީތިކަން އޮންނަނީ ހިނދުކޮޅަކުއެވެ. ދިމާ ކުރިމަތިން ފެންނަން ހުރި ގަސްތަކުގެ ފެހި ކުލަ އިރުއޮއްސުމާއެކު ކަޅުކުލައަށް އެހެރަ ބަދަލުވަނީއެވެ. ދުރުން ފެންނަން އޮތް ހިތްގައިމު މަލަމަތި އެހެރަ ފުސްވަނީއެވެ. އިރު އޭގެ ވާޖިބައިގެން އެހެރަ އޮއްސުނީއެވެ. ރަތްވިލާތައް ދުނިޔެއާ ވަކިވަމުން އެހެރަ ހަނާއަޅަނީއެވެ. ދޫނި ސޫފާސޫފީގެ މޫސީގީ ރާގުތަކާއި މާމަލުގެ މީރުވަހުގެ ހިތްފަހިކަން ހިނދުކޮޅަކަށް ނަމަވެސް ދުނިޔެއާ އެހެރަ ވަކިވަނީއެވެ. ކޮން ކަހަލަ ރީތިކަމެއް ހެއްޔެވެ؟ ނަމަވެސް އެ ރީތިކަން ވެސް މިއަދުގެ ދަންފަޅި ހަމަކޮށް އެ އަލްވަދާޢުކީއެވެ. މިއީ ދުނިޔޭގެ ސުންނަތެވެ. މި ސުންނަތުން އަހަރެންނަށް ބުނެދޭ ކިތަންމެ ކަމެއް އެބަ އޮތެވެ. ރީތިކަމަކީ ހިނދުކޮޅެއްގެ މެހުމާނެއްކަމެވެ. ކޮންމެ ކަމަކަށްވެސް ކަނޑައެޅިފައިވާ ވަގުތެއް އޮންނަ ކަމެވެ. އެ ވަގުތަށް ކޮންމެ މީހަކުވެސް ތައްޔާރުވާން ޖެހޭކަމެވެ.\nމިއަދު އަހަރެން ހުއްޓިގެން މިހުރީ އަހަރެން އެންމެ ލޯބިވާ އަހަރެން އުފަން ގައުމަކު ނޫނެވެ. އަހަރެން ނިސްބަތްވާ އުފަން އަތޮޅަކުވެސް ނޫނެވެ. އަދި ކީއް ހެއްޔެވެ؟ އަހަރެންނަށް އެންމެ ރީތި އުފަން ރަށަކުވެސް ނޫނެވެ. އެކަމަކު މިއަދު މިތަން އަހަރެންނަށް ވަރަށް މުހިންމެވެ. ނަމަވެސް އަހަރެންނަށް އެންމެ މުހިންމީ އަހަރެންގެ ގައުމެވެ. އަމިއްލަ ވަޒަނާއި ބިމެވެ. އުފަން ފަސްގަނޑެވެ. ހާލަތު ނިޔާކުރި ގޮތުން މި ހިތްގައިމު މަންޒަރު ބަލާން އަހަރެން ހުންނާން މި ޖެހުނީ އަމިއްލަ ވަޒަނުން ބޭރުގައެވެ. އެ ލޮބުވެތި ފަސްގަނޑާ ދުރުގައެވެ. މި ހިތްދަތިކަމަކީ އަހަރެންނަށް އާ ކަމެއް ނޫނެވެ. މި ތަޖުރިބާއަކީ ހަމައެކަނި މިއަދަކު ކުރާންޖެހުނު ތަޖުރިބާއެއް ވެސް ނޫނެވެ.\nގަބޫލުކުރަމެވެ. ކޮންމެ މީހަކަށް ވެސް އެމީހެއްގެ އުފަން ރަށް މުހިންމެވެ. އަމިއްލަ ވަޒަނުގެ ދިރިއުޅުން ލޯތްބެވެ. އެ ފަސްގަނޑު ދެކެ އިންތިހާއަށް ލޯބިވެއެވެ. މިއީ އިންސާނީ ޠަބީޢަތެވެ. އެ ޠަބީޢަތުގެ ރާޅު އަހަރެންގެ ހިތުގެ ކަނޑުގައި ވެސް ޖަހައެވެ. އެ ދީލަތި ދަތިވެތިކަން އަހަރެންގެ ނިތުގައި ވެސް ބޮސްދެއެވެ. ނަމަވެސް އެއަށްވުރެ ބޮޑަށް އަހަރެންނަށް މުހިންމުވީ އަހަރެން އުޅޭން އޮތް ގޮތް ދަސްކުރުމެވެ. އެ ގޮތުގައި ދެމިހުރުމަށް ކުރާން އޮތް ޢަމަލު އިސްކުރުމެވެ.\nއަހަރެން ބޭނުންވީ ގޮތް ހޯދައިދޭން އަހަރެންނަށް ހިތްވަރު ދިނީ އަހަރެންގެ މައިންބަފައިންނެވެ. އަހަރެންގެ އުފަން ރަށުން އެހެން ރަށަކަށް ބަދަލުވާން މަގުފަހިކޮށްދިނީ އެ މީހުންނެވެ. މައިންބަފައިން ބޭނުންވީ އަހަރެން ރޯފިލައި ތަންދޮރު ދަތުމަށެވެ. އެއީ އަހަރެންވެސް ބޭނުންވި ގޮތެވެ. އަހަރެން ތަޢުލީމު ހާސިލުކުރީ އެ ވިސްނުމުގައެވެ. އުފާވެރި މުސްތަގުބަލެއް ހޯދާށެވެ. ﷲގެ އިރާދަފުޅުން އެ އުފާވެރިކަން އަހަރެންނަށް ލިބުނެވެ. އެއާއެކު ޒަވާޖުގެ މީރުކަން ވެސް ލިބުނެވެ. ދިރިއުޅުމުގެ ފޮނިކަން ވެސް ހޯދުނެވެ. މިއިން ކޮންމެ ކަމެއް އަހަރެންނާ ބައްދަލުކުރީ އަހަރެންގެ އުފަން ރަށް ނޫން އެހެން ރަށަކުންނެވެ. އަހަރެންގެ މުޅި ދިރިއުޅުން މި ހޭދަކުރީ އުފަން ފަސްގަނޑާ ދުރުގައެވެ. މިއަދު މި ހުރީ އަދި މާ ދުރުގައެވެ. ނަމަވެސް މި ދުރުކަމަކީ ހެޔޮ ގޮތާއި ރަނގަޅު ގޮތް ދަސްކުރާން އަމިއްލަ ޒަމީރަށް ވީ ވަޢުދެކެވެ. އެ ވަޢުދު ފުއްދުނީތީ މިއަދު ވެސް ޝުކުރުކުރެވެއެވެ.\nހަޔާތުގެ މި ނޭވާއާ ހަމައަށް އަހަރެންނަށް އާދެވުނު އިރު އަހަރެންނަށް ގަބޫލުކުރެވުނު އެއް ކަމަކީ އަމިއްލަ ވަޒަނަށް އޮންނަ ކުލުނަކީ ދުވަހަކު ވެސް ކެނޑޭނެ ކުލުނެއް ނޫންކަމެވެ. ޒަމާންތައް މާޒީއާ އެކުވިޔަސް، އެ ލޯތްބަށް ބަދަލެއް ނާންނަކަމެވެ. އެ ލޯބީގެ ފަޅުކަމުގައި ވެސް އުޅެން ދަސްކުރާންޖެހޭ ކަމެވެ. އެ އުޅުމުގެ ސަމުގާއަކަށް އަހަރެންނަށް ފެނުނީ ގޮތެވެ. އަހަރެން ގަބޫލުކުރާ ގޮތެވެ. އެއީ ގިނަ ބަޔަކު ގަބޫލުކުރާ ގޮތް ވެސް މެއެވެ. އަހަރެންގެ ހަޔާތް ކާމިޔާބު ނަމަ އެ ކާމިޔާބީގެ ސިއްރަކީ އެއީއެވެ. އަހަރެންގެ ދިރިއުޅުން އަރުތަ ނަމަ އެ އަރުތައިގެ ތަރަހައަކީ ވެސް އެއީއެވެ. އަހަރެން ކުރި ކޮންމެ ކަމެއްގައި ވެސް އަހަރެން އިސްކުރީ އެ ގޮތެވެ. ކިޔަވައި ދިނުމުގައި އަހަރެން އިސްކުރީ އެ ގޮތާއި ޢަމަލެވެ. އުނގަންނައި ދިނީ އެ ވިސްނުމުގެ ތެރޭންނެވެ. ރަށުގެ މުދިމުކަން ކުރީ އެ ފަލްސަފާގެ އަލީގައެވެ. ގުރުއާން ކުލާސް ހިންގީ އެ މަގުގެ ގޯޅިންނެވެ. ކުރި ކޮންމެ ކަމެއްގެ ވެސް މައިގަނޑު ވިސްނުމަކީ އެ ގޮތާއި އަމަލެވެ.\nއަހަރެންގެ ކަންކަން އެންމެ ރަނގަޅަށް އެނގޭނީ އަހަރެންގެ އަންހެނުންނާއި ކުދީންނަށެވެ. އެ ކުދީންނަށް އަހަރެން ދަސްކޮށްދެވޭތޯ ބެލީ އަހަރެންނަށް ގަބޫލުކުރެވޭ ގޮތެވެ. އެކަން ދަސްކޮށްދެވޭތޯ އަހަރެން ބެލީ ފޮތުންނެވެ. ބަހާއި އަމަލުންނެވެ. ތެދަށް ބުނާނަމަ ހަތްދިހަ ފަސްއަހަރުގެ ހަޔާތުގެ ކޮންމެ ރެއަކު އަހަރެން ނިދީ ހުރިހާ ކުދީންނަށްވުރެ ފަހުންނެވެ. ނަމަވެސް އެ ކުދީންނަށް ވުރެ އަވަހަށް އަހަރެން ހޭލަމެވެ. އެ ކުދީންނާއެކު ގުރުއާން ނުކިޔަވާ ފަތިހެއް މަދުވާނެއެވެ. އަޑުދަށުން ޚަތިމުކޮށްނުދޭ ދަރިއަކު ނުހުންނާނެއެވެ. އަހަރެން ބެލީ އެ ކުދީންނަށް ނަމޫނާ ދެއްކޭތޯއެވެ. އެ ކުދީންނަށް ލޯބި ދެވޭތޯއެވެ. އެ ކުދީން ބޭނުންވާ ކަންކަން ކޮށްދެވޭތޯއެވެ. ﷲ އިރާދަފުޅުން، ގައިބާރު ދޫވެފައިވާ މި ހަށިގަނޑު ގަބޫލުކުރާ ގޮތް އެ ކުދީންނަށް އެނގެއެވެ. އަހަރެން ބޭނުންވާނެ ކަންކަން އެ ކުދީން ދެނެގައެވެ. އަހަރެން ލޯބިކުރާނެ ކަންކަން އެ ކުދީން ހިތުދަހެވެ.\nއަހަރެންނަށް ގަބޫލުކުރެވެނީ އުފަން ރަށް ދެކެ ލޯބިވާން ކޮންމެހެން އެ ރަށެއްގައި ވަޒަންވެރިވާން ނުޖެހޭކަމެވެ. ކޮންމެ ތާކު އުޅުނަސް އެ ލޯބި ހިތުގައި ދައުރުވާނެކަމެވެ. އުފަން ރަށުގައި ވަޒަންވެރި ނުވެގެން ލޯބި މަރުވާނަމަ އަހަރެންގެ ހިތުގައި އޮތް ރަށު ލޯބި މިހާރު ކަފުންވިތާ ކިތަންމެ ދުވަހެކެވެ. އެކަމަކު އެހެނެއް ނުވިއެވެ. ކޮންމެ އަހަރަކު ހެން ދަތުރު ހަދައިގެން އަމިއްލަ ރަށަށް ދާން އަހަރެން ބޭނުންވެއެވެ. ކޮންމެ ހާލެއްގައި ވެސް އަމިއްލަ އެއްބަނޑު ތިމާގެ މީހުންގެ ހާލުއަހުވާލު ދެކިލާހިތްވެއެވެ. އެ ލޯބި ނެތްނަމަ އަމަލުން އެކަން ކުރުމުގެ ހިތްވަރެއް އަހަރެންނަކަށް ނުލިބުނީހެވެ. ހަގީގަތުގައި އެ ހިތްވަރު އަހަރެންނަށް ލިބުނީ އަހަރެން ގަބޫލުކުރި ގޮތުންނެވެ. އަހަރެން ތަންޒީމުކުރާން ބޭނުންވި ޢަމަލުންނެވެ.\nއަހަރެންގެ މުޅި ދިރިއުޅުން ބިނާވީ އުފަންނޫން، އުފަން ރަށުގައެވެ. ނަމަވެސް އެ ވަޒަނުގައި އަހަރެންގެ އެއްވެސް ކުއްޖަކު ދިރިއުޅުން ބިނައެއް ނުކުރިއެވެ. ހުރިހާ ކުދީން ވެސް އެ ތިބީ އުފަން ފަސްގަނޑު ދޫކޮށް މާލޭގައެވެ. އެ ކުދީން ދިރިއުޅުން ބިނާކުރާން ބޭނުންވި ތަނުގައެވެ. އަހަރެންނަށް އެކަން މައްސަލައަކަށް ނުވެއެވެ. އަހަރެންނަށް މުހިންމުވީ ގޮތެވެ. ރިވެތި އުޅުމާއި އަދަބު އަޚުލާގެވެ. އެ ކަންކަމުން އެ ދަރީންގެ ހިތްތަކުގައި އުފަން ފަސްގަނޑުދެކެ ވާންވީ ލޯބި މުޑުވައް ކުރެވޭނެވެ. އަހަރެންނަށް ޔަގީންވަނީ ކޮންމެ ތާކު ހުއްޓަސް އެއިން ކޮންމެ ކުއްޖެއްގެ ހިތުގައި ރަށު ވިންދު ޖަހާނެކަމެވެ. އެއިން ކޮންމެ ކުއްޖެއްގެ ދުލުގައި ރަށު ރަހަ ލާނެކަމެވެ. އެއިން ކޮންމެ ކުއްޖެއްގެ މޭގައި ރަށުގެ ރިހުން ހުންނާނެކަމެވެ.\nތަގުދީރުގެ ރޭވުމުން މިއަދު އަހަރެން މި ބެހެއްޓީ އަހަރެން އުޅެބޮޑުވީ ފަސްގަނޑާ މާ ދުރުގައެވެ. ރައްޓެހީންނާއި އަވައްޓެރީންނާ ވެސް ދުރުގައެވެ. ކިޔަވައިދިން ކުދީންނާއި އެ ކުދީންގެ ބެލެނިވެރީންނާ ވެސް މާ ދުރުގައެވެ. މި ދުރު ތަނަށް އަހަރެން ގެނައީ އަހަރެންގެ ބަލި ހާލެވެ. އެ ހާލުގައި އެޅި ކެތްކުރާން ދަތި ވޭނެވެ. މިއީ ކިހައި ވަރެއްގެ އިމްތިހާނެއްކަން އަހަރެންނަށް އެނގެއެވެ. ދެން އޮތީ ކިހައިވަރެއްގެ މަރުހަލާއެއްކަން ވެސް އަހަރެންނަށް އެނގެއެވެ. ނޭނގެނީ މި ހާލުގައި ހޭދަކުރާން ޖެހިދާނެ މުއްދަތެވެ. އެ މުއްދަތުން ނުކުންނާނެ ނަތީޖާއެވެ.\nކުރިމަތިވީ އިމްތިހާނަށް އަހަރެން ތައްޔާރެވެ. އަމިއްލަ ޒަމީރުގެ ޝަކުވާއެއް ނެތެވެ. ކުރަން ބޭނުންވި ގިނަ ކަންކަން އަހަރެންނަށް ހާޞިލުވެއްޖެއެވެ. ހުރިހާ ދަރީން ތަރުބިއްޔަތު ކުރެވިއްޖެއެވެ. ދިރިއުޅުމުގައި ފިސާރި ދުރަށް ހިނގިއްޖެއެވެ. ވަރުބަލިވާ ވަރަށް ކަންކަމުގައި އުޅެވިއްޖެއެވެ. މިހާރު މާ ބޮޑަށް ވެސް ވަރުބަލި ވެއްޖެއެވެ. މި ވަރުބަލިކަމަށް ވެސް އަހަރެން ކެތްކުރާނަމެވެ. ކެތްތެރިވާނަމެވެ. އެނގޭ ބައެއް ކަންކަން ނޭނގޭ ކަމަށް ހަދާނަމެވެ. ފެންނަ ބައެއް މަންޒަރުތައް ނުފެންނަކަމަށް ވެސް ހަދާނަމެވެ. އިވޭ ބައެއް ވާހަކަތައް ނުއިވޭ ކަމަށް ވެސް ހަދާނަމެވެ. މި ހުރިހާ ކަމެއް އަހަރެން ކުރާނީ އަހަރެން އެންމެ ލޯބިވާ އަންހެނުންނާއި ދަރީންނަށް ޓަކައެވެ. އެ ދަރީންގެ ހިތްހަމަ ޖެހުމަށް ޓަކައެވެ. އެ ދަރީން ބުނެއެވެ. ބައްޕަ ހާދަ ކެތްތެރިއެވެ. އަހަރެންގެ ހިތް ބުނަނީ އެ ދަރީން މާ ކެތްތެރިކަމަށެވެ. އެ ދަރީން ބުނެއެވެ. ބައްޕަ ހާދަ ރަނގަޅެވެ. އަހަރެންގެ ޒަމީރު ބުނަނީ އެ ދަރީން މާ ރަނގަޅުކަމަށެވެ. އެ ދަރީން ބުނެއެވެ. ބައްޕަ ހާދަ ލޯތްބެވެ. އަހަރެންގެ ރޫހު ބުނަނީ އެ ދަރީން މާ ލޯބިކަމަށެވެ. މި ލޯބިން އަހަރެންނަށް ބުނެދިނީ އެންމެ ކަމެކެވެ. ވަޒަނުގެ ލޯތްބަށް މުހިންމީ ވަކި ތަނެއް ނޫންކަމެވެ. ކޮންމެ ތަނެއްގައި ހުއްޓަސް އެ ލޯބީގެ ހުވާސް ކެނޑިގެން ނުދާކަމެވެ. އެ ލޯބީގެ ދިރުމަކީ އެ މީހަކު ގަބޫލުކުރާ ފޮތާއި އަމަލުކުރާ ގޮތްކަމެވެ. އެ ފޮތުގައި ހިފައި އެ ގޮތުގައި ކުރިއަށް ދާނަމަ ހުރިހާ ކަމެއް ވެސް ކާމިޔާބު ވާނެކަމެވެ.\nތެދެކެވެ. ބައެއް މީހުންނަށް ވަޒަންވަނީ ވަޒަނަކަށެވެ. ދިރިއުޅުމުގެ ހަނގުރާމާގައި ތިމާއަށް ހަމަލާދޭ ހަތިޔާރަކަށެވެ. އެއީ އުފަންވި ވަޒަން ނަމަވެސް މެއެވެ. އެ ހާލަތުގައި ވަޒަން ވަނީ ފޫއްސަކަށެވެ. ދިރުން ހުރެމެ، ދިރުން ނެތް ސަހަރާއަކަށެވެ. ނަމަވެސް އެއީ ހަމަ އުފަންވި ބިމެކެވެ. އެންމެ ލޯބިވީ ވަޒަނެވެ. އެ ލޯބި ނެތެނީ ކީއްވެ ހެއްޔެވެ؟ އެ ފަސްގަނޑުގައި އުޅޭ އިރު ވެސް ބައެއް މީހުން އެ ލޯބި ނުހުންނަނީ ކީއްވެ ހެއްޔެވެ؟ މި ސުވާލަށް އަހަރެން ދޭން އޮތީ ވަރަށް ކުރު ޖަވާބެކެވެ. އެއީ ގަބޫލުކުރާ ފޮތާއި އަމަލުކުރާ ގޮތް، ހަޔާތުގެ ދަތުރާ ގުޅުވާލާން ނޭނގޭތީ ވާގޮތެވެ.\nގަބޫލުކުރަމެވެ. އެއްވެސް މީހަކަށް އެ މީހެއްގެ މާދަމާއެއް ނޭނގޭނެއެވެ. އެނގޭނީ އެ މީހެއްގެ މާޒީއެވެ. އެ މާޒީއަށް ދޫކުރި ލޯތްބެވެ. އަހަރެންގެ ހިތުގައި އޮތް އެންމެ ޝަރަފުވެރި ލޯތްބަކީ އަހަރެންގެ ގައުމުދެކެ އަހަރެންވާ ލޯތްބެވެ. އުފަން ރަށްދެކެ ވާ ލޯތްބެވެ. ދިރިއުޅުން އާބާދުކުރި ރަށްދެކެވާ ލޯތްބެވެ. އެ ލޯބި އަހަރެންގެ ހިތުގައި އުފައްދައި ދިނީ އަހަރެންގެ ގަބޫލުކުރުމެވެ. އަހަރެންގެ ޢަމަލެވެ. ޔަގީންވާ ކަމަކީ ކޮންމެ ފަސްގަނޑެއްގައި ހުރެ މި ދުނިޔެއާ ވަކިވި ނަމަވެސް އެމީހަކު ލާނީ އެ ހުރި ފަސްގަނޑެއްގެ ދަށަށްކަމެވެ. އެއީ އުފަން ފަސްގަނޑު ނަމަވެސް މެއެވެ. އަހަރެން މި ހުރީ އެހެން ފަސްގަނޑެއްގައެވެ. އެދެނީ އަހަރެންގެ ނިމުން އަމިއްލަ ވަޒަނުގައި ލެއްވުމެވެ. އެ އުފާ ލިބިގަތުމުގެ ފުރުޞަތު ތަނަވަސް ވުމެވެ. މި ދުޢާ ހިންމެވުމެވެ.\nއަހަރެން މި ހުރީ ތައްޔާރަށެވެ. ކޮންމެ މަރުހަލާއަކަށް ވެސް ތައްޔާރަށެވެ. މިއަދު ގެއަށް ދާން މި ހިނގައިގަންނަނީ މާދަމާގެ ކީމޯއަށް ތައްޔާރުވެގެންނެވެ.\nޥަރަށް ކިޔާހިތުން އިންދައި އެ ނިމުނީ. ވަރަށް ފުރިހަމަ ބުގިސްކުރުމެއް. ޢުއްމީދު ކުރަނީ މިފަދަ ރީތި އެތައް އުފެއްދުމެއް އުފައްދައި ކިޔުންތެތިންނަށް އުފާވެރިކަން ގެނެސްދޭނެކަމަށް.\nއަބަދުވެސް އަންވަރުގެ ވާހަކަތައް ކިޔާހަދަން. ވީ ނިއުްސްއިން އަހަރެން ކިޔާނެ ހަމައެކަނި އެއްޗަކީއެއީ. މި ވާހަކަ ވަރަށް ރީތި. ރާވާލާފައިވާ ގޮތް އަހަރެންނަށް ވަރަށް ކަމުދޭ. ސިފަކުރުންތައް ވެސް މޮޅު.\nއަންވަރުގެ ލިއުންތެރި ކަމުގެ ގާބިލްކަން މި ވާހަކައިންވެސް ފެނޭ. ރީތި ވާހަކަތަކެއް ކުރިއަށް އޮތްކަމަށް އުންމީދު ކުރަން.\nމިވާހަކަ މި ނިމުނީތޯ؟\nއަންވަރުގެ ލޯބީގެ ވާހަކަތައް އަޅުގަނޑަށް ވަރަށް ޝައުގުވެރިވޭ. އެކަހަލަ ވާހަކައެއް އަންނާނެތޯ\nމެދު ކެނޑުމަކަށްފަހު އަލުން ލިއުންވަން ފެއްޓެވީތީ ތެންކްސް. އިބުރަތުގެ ފިލާވަޅެއް ލިބޭ ވާހަކައެއް މީ\nދުވަސް ކޮޅަކަށް މެދު ކެނޑިފަ އަނެއްކާވެސް މި ސައިޓުން އަންވަރުގެ ވާހަކައެއް ފެނުމުން ވަރަށް އުފާވެއްޖެ. އުންމީދުކުރަން ދެން މިގޮތުގައި ވާހަކަތައް އަންނަމުން ދާނެކަމަށް. ޝުކުރިއްޔާ\nވަރަށް ތަފާތު ވާހަކައެއް އެހާމެ އިބުރަތްތެރިވެސްމެ.\nރީތި. ޢިބްރަތްތެރި ފިލާވަލެއް ލިއްބައިދޭ


Anhen Fandiyaarun Ge Bahus: Zaidh Ge Noakarakahvaan Hussain Rasheed Thahyaaru - Vaguthu\nއަންހެން ފަނޑިޔާރުންގެ ބަހުސް: ޒައިދުގެ ނޯކަރަކަށް ވާން ހުސައިން ރަޝީދު ތައްޔާރު\nއަންހެނުންނަށް ފަނޑިޔާރުކަން ނުކުރެވޭނެ ކަން އައްޝައިހް އަލީ ޒައިދު ސާބިތުކޮށްދީފިނަމަ އޭނާގެ ނޯކަރަކަށް ހުންނަން ތައްޔާރު ކަމަށް އައްޝައިހް ހުސައިން ރަޝީދު އަހްމަދު ވިދާޅުވެއްޖެއެވެ.\nހުސައިން ރަޝީދު ކުރެއްވި ޓްވީޓެއްގައި ވިދާޅުވީ ޤުރުއާނާއި ސުންނަތުން އަންހެނުންނަށް ޤާޟީ ކަން ނުކުރެވޭނެކަމަށް ސާބިތުކޮށްދެއްވައިފިނަމަ ޒައިދުގެ ނޯކަރަކަށް ހުންނަން މިހިރީ ތައްޔާރަށް ކަމަށެވެ. "ވަޑައިގަންނަވާ ޓީވީ ލައިވް ޕްރޮގްރާމަކަށް." ހުސައިން ރަޝީދު ވިދާޅުވިއެވެ.\nQuran aai sunnathun Anhenunnah Qazee kan nukureveyne kamah saabithu koh dhevvai fi nama Zaidu ge noakarakah hunnan mihiree thayyaarah. Vadaigannava tv live program akah.\n— HussainRasheedAhmed (@HussainRasheedA) August 27, 2019\nއަންހެނުންނަށް ފަނޑިޔާރުކަން ނުކުރެވޭނެ ކަމަށް ވިދާޅުވެ ޒައިދު މީގެ ކުރިން ވަނީ ވަރަށް ގިނަ ވާހަކަތަކެއް ދައްކާފައެވެ. ނަމަވެސް އަންހެނުން ފަނޑިޔާރުކަން ކުރުމަށް ތާއިދުކޮށް އަދާލަތު ޕާޓީން ބަޔާނެއް ނެރުމުން ޒައިދު ވަނީ އަންހެނުން ފަނޑިޔާރުކަމަށް އައްޔަން ކުރުމާއި މެދު ކުރައްވަމުން ގެންދެވި ބަހުސް ހުއްޓާލާފައެވެ.\nއަދާލަތުގެ ބަޔާނަށް ފަހު ޒައިދު ވިދާޅުވީ އިލްމުވެރިންގެ ޒިންމާ އަކީ ކަންއޮތްގޮތް ބުނެދިނުން ކަމަށާއި އެކަން ކުރެވިއްޖެ ކަމަށެވެ.\nޒައިދު ކުރެއްވި ޓްވީޓެއްގައި ވިދާޅުވީ "އަޅުގަނޑުމެންގެ ޒިންމާ އަކީ ބުނެދިނުން. ވިސްނައި ދިނުން. އެކަން އަޅުގަނޑުމެންނަށް އަދާކުރެވިއްޖެ ކަމަށް ރައްޔިތުން ހެކިވާނެ" ކަމަށެވެ.\nއަންހެންނުންނަށް ފަނޑިޔާރުކަން ކުރެވޭނެ ކަމަށް ފާޅުގައި މިހާތަނަށް ވިދާޅުވެފައިވާ އިލްމުވެރިންނަކީ ކުރީގެ ރައީސް މައުމޫނާއި ހުސައިން ރަޝީދު އަހްމަދު އެވެ. ކުރިން އަދާލަތު ޕާޓީގެ ރައީސްކަން ކުރެއްވި ހުސައިން ރަޝީދު ފާއިތުވި ހައެއްކަ އަހަރު ފެނުނީ އެމްޑީޕީގެ ސިޔާސަތުތަކަށް ވަރަށް ބޮޑަށް ތާއިދު ކުރައްވާ ބޭފުޅެއްގެ ގޮތުގައެވެ.\nއަންހެނުން ފަނޑިޔާރުކަމަށް އައްޔަން ކުރުމުގެ ބަހުސް ފެށުނީ ސުޕްރީމް ކޯޓުގެ ފަނޑިޔާރުކަމަށް ދެއަންހެން ބޭފުޅަކު އައްޔަން ކުރައްވަން ރައީސް ޞާލިހް ނިންމެވުމުންނެވެ.\nއޮގަސްޓް 28, 2019 00:26\nތިޔަ ޙުސައިން ރަޝީދު ޓީވީ ޕްރޮގްރާމެއްގައި ބުނި، މައުމޫނަކީ ކާފަރެކޭ ތިމަންނާ ބުނީ މައުމޫނުގެ ވެރިކަން ވައްޓާލުމުގެ ބޭނުމުގައޭ. އެވަރުގެ ޖައްބާރެއް އެއީ.\nއޮގަސްޓް 28, 2019 00:31\nއޮގަސްޓް 28, 2019 00:33\nސާބަހޭ! ބަހުސް ކުރައްވާނެ ބޭނުމެއް އެބައޮތްތޯ އެވެ.\nތި ދެޝޭޙުން ނަކީވެސް ތީ ސީޔާސީ ދެ ނޯކަރުން ނޫންތޯޢެވެ.\nއޮގަސްޓް 28, 2019 00:34\nމިޒައިދުމެން ނަކީ ދީނީގޮތުން މާބޮޑުއެއްޗެން އެގިއޮޅުންފިލާގެން އުޅޭ ބައެއްނޫން ގައުމުހަލަބޮލިކޮއް. ފިތުނަފަސާދަކުރާޢިލްމުވެރިން ...ޔާމީންކޮންމެވާހަކައެއްދެއްކިޔަސް ބަރާބަރު އޯކޭ.ގެޔަށްހަރާންފައިސާވެއްދިިއިރުވެސްއޯކޭ. ބެންކޮކަށްގޮސްރުފިޔާދީފާއަންހެނުންނެގީމާވެސް. ބަރާބަރު.ބޭރުންމިޔުޒިކުގުރޫޕުގެނަސްގެންއޮރިޔާންޑާންސު ކުރީމާވެސްއޯކޭ.މިކަހަލައިމީހުނަން.ކިޔަނީ..\nއޮގަސްޓް 28, 2019 00:52\nތިޔަ ކީ އެއްވެސް ކަމަކީ ސައްތައިންސައްތަ މުސްލިމް ގައުމެއްގެ އެންމެމަތީ ފަނޑިޔާރުގޭގެ ފަނޑިޔާރު ކަމަށް އަންހެނުން އިސްކުރުމާ އެއްވަރު ކަންކަމެއްނޫން. ބާރު ލިބި އޮތް ދުހު ބޭނުން ކަމެއް ކޮށްކޮށްފައި އުޅެވިދާނެ، އެކަމަކު އަދި މިނޫން ދުވަހެއް ވެސް (ތިމާ ގަބޫލުކުރިޔަސް ނުކުރިޔަސް) އަންނާނެ! އިންތިޒާރުގައި މިތިބީ.\nއޮގަސްޓް 28, 2019 20:43\nއިންސާނާއެވެ. ތިބާ އަށް އޮތީ ގުރުއާނާއި ސުންނަތްތައް ތަބާވުމެވެ .\nއޮގަސްޓް 28, 2019 00:42\nތިގޮތަށް ސާބިތުކޮށް ނުދެވޭނީ ހަމައެކަނި އަންހެނުންނަށް ފަނޑިޔާރުކަން ނުކުރެވޭނެ ކަމެއްނޫން! ފިރިހެނަކަށް ދަރިޔަކު ނުލިބޭނެ ކަމެއްވެސް ސާބިތުކޮށެއް ނުދެވޭނެ. އެހެންވެއްޖެއްޔާ، ދެ ފިރިހެނުން ކައިވެނިކުރުމެއްވެސް މަނައެއް ނުވާނެތާ؟\nއޮގަސްޓް 28, 2019 00:45\nމިހާރުވެސް މިފަނޑިޔާރުން އައްޔަނުކުރަން ހަރާމް ވާނެ2ކަމެއް މަ ބުނެދީފާނަން.!\n1. ޤުރުއާނާއި ސުންނަތުން ސާބިތުވާ ގޮތަށް އައުރަ ނިވާ ނުކޮށް ހުރުން، !\n2. މިަކަން މީ ކޮންމެހެންވެސް ކުރަން ޖެހޭ ކަމަކަށް ވީތީ ބަހުސް ކުރުމުގެ ތެރޭގަ މިކަންދިފާއު ކުރާ މީސްތަކުންގެ އަނގައިން ދީނާ ހިލާފް ކިތަންމެ ވާހަކަ ތަކެެއް ދެކެވި މުރުތައްދުވާ ހިސާބަށް ގޮސް މީސް ތަކުންގެ މެދުގައި ހަމަ ނުޖެހި ގައުމުގެ މަސްލަހަތު ނަގާލާ ފިތުނައަށް މަގުފަހިވާ ހިސާބަށް ދިޔުން !.\nމިއީ ބައެއް ދަންނަ ބޭކަލުންނަށް ނޭނގޭ ވަރަށް އެންމެ ތުއްތު ކުއްޖާއަށް ވެސް އިނގޭވަރު،.\nއޮގަސްޓް 28, 2019 01:14\nMadhama bunaane ަanheނ verinnah ިimaamuvެ hukuruves kurevyeney. ނ\nއޮގަސްޓް 28, 2019 01:17\nޜަސޫލާ ހަދީޘްކުރައްވާފައިވާ ކަމަށްވަނީ މަތިމަސް ކުރު ކުރާށޭ ތުނބުޅި ދިގުކުރާށޭ މަޖޫސީންނާ ތަފާތު ވުމުގެ ގޮތުން މިކަލޭގެ ތުނބުޅި މަތިމަސް އެއްވަރު\nއޮގަސްޓް 28, 2019 01:25\nޒައިދު ހިއްވަރެއް ހުރިއްޔާ ނިކަން އަރަބަލަ!\nއޮގަސްޓް 28, 2019 08:15\nބުއްދިވެރިއަކު ޢާލިމަކު، ކަނޑުކޮސް ޖާހިލަކާ މުބާރަޒާކުރާކަށް ނުދާނެ. މަވޯޓާވެސްބުނި ހުރިހާ އިލްމުވެރިން އަޔަސް ބަލިކުރާނަމޭ. އެކަހަލަޖާހިލެއް ތިޔަ ހުސެންރަޝީދަކީ ވެސް.\nމަގޭ އަންހެނުންގެ ނޯކަރު\nއޮގަސްޓް 28, 2019 01:36\nޒައިދު ގެނަައި ސަރުކާރެއްމީ.... ލަދުގަނެބަލަ ޒައިދު\nއޮގަސްޓް 28, 2019 01:49\nޓިކަމަކީ ބަޔަކު ބަހުސް ކުރަންޖެހޭ ކަމެއްނޫން ކަމަށްދެކެން. ކޮންމެ ބަޔަކު ކޮންމެ ގޮތަކަށް ވާހަކަ ދެއްކިޔަސް ހަގީގަތަކީ އަންހެނުންނަށް ފަނޑިޔާރުކަން ދިނުމަކީ އެކަމަށް މާތްﷲ އާއި އެކަލާނގެ ރަސޫލާ އަންގަވާފައިނުވާކަން. އެކަންކުރުމަށް ބާރުދޭ އެއްވެސް ހަދީސެއް ނެތް. އެހެން ނަމަވެސް އެކަން ނުކުރުމަށް ބާރުދޭ ހަދީސްތަށް އެބަހުރިކަމަށް އިލްމްވެރިން ވިދާޅުވަނީ. ދެން އިސްލާމީތާރީހަށް ބަލާއިރު މާތް ރަސޫލާގެ ހަޔާތްޕުޅުގައިވެސް އަދި ސުވަރުގެ ވަޑައިގަތުމަށް ފަހު ދެން އައި މާތް ހަތަރު ހަލީފާއިންގެ ޒަމާނުގައިވެސް އަންހެނަކަށް ވެރިކަން ނުވަތަ ފަނިޔާރުކަންދެއްވާފައިނުވޭ. ހަތަރު ހަލީފާއިންގެ ޒަމާނަށްފަހު ދެންއައި އުމަވީވެރިކަމުގައިވެސް އައްބާސީވެރިކަމުގައިވެސް ކަން އޮތީ ހަމަ އެގޮތަށް. މިހިސާބަށްއައި އިރުވެސް އަންހެނަކަށް ވެރިކަން ނުވަތަ ފަނޑިޔާރުކަން ދީފައިނެތުމަކީ އެއީ އިސްލާމްދިން އެކަމަށް ހުއްދަނުކުރާކަމުގެ ދަލީލެއްކަމަށް ދެކެން. ތާރީހު ހެކިދޭގޮތުން މިއަދު މިފެންނަ އިސްލާމީ އުސޫލުތަކާއި ބީރައްޓެހި ގޮތްތަކަކީ މިއީ މުސްލިމުންގެ ވަރުގަދަ އަޒުމާއި އެމީހުންގެ މެދުގައި އޮތް އުހުއްވަތްތެރި ގަދަފަދަ އެއްބައިވަންތަކަން ނެތިކޮށް މުސްލިމުން ވިއްސިވިހާލިކޮށް ނެތިކޮށްލުމުގެ ބޭނުމުގައި ކާފަރުން ތައްޔާރުކުރި ޕްލޭން. އެޕްލޭންގައި އެންމެ ފުރަތަމަ އޮތީ އިލްމްވެރިންގެ މެދުގައި ހިިޔާލުތަފާތުވުމް އުފެއްދުން، ދެން އޮތީ ތައުލީމީ ނިޒާމު ޔަހޫދީން ރުހޭގޮތަކަށް ބަދަލުކޮށް ގަޑުބަޑުކޮށްގެން އާޖީލެއް އުފެއްދުން. މިއަދު މިއިވެނީ އެޖީލުގެ އަޑު. ޢިއްޔެ އަޅުގަނޑުމެންގެ މަޖިލީހުގެ އިއްޒަތްތެރި މެމްބަރު ވިދާޅުވީ ދީނުގައިވާގޮތަށް ވައްކަންކުރާމީހާ އަތްކަނޑަން ވެއްޖެއްޔާމު ދެން މިރާއްޖޭގައި ގިނައިން ތިބޭނީ އަތާއި ފައި ބުރިކޮށްފައި ތިބި މީހުންކަމަށް. އެގިގެން ނުވަތަ ނޭގިތިބެ މި މަލާމާތްކުރެވެނީ މާތްﷲ ބާވައިލައްވަފައިވަ ހުކުމަކަށް. މާތް ﷲ އަންގަވާފައިވަނީ ބަޔަކުމީހުން އަމިއްލަޔަށް އެބައިމީހުންގެ ހާލަތު ބަދަލު ނުކުރާހާހިނދަކު ތިމަންﷲ އެބައިމީހުންގެ ހާލަތު ބަދަލު ނުކުރައްވާހުށިކަމަށް. އެހެން ކަމުމް މިއަދު އަޅުގަނޑުމެން މިތިބި ހާލަތަކީ ހަމަ އަޅުގަނޑުމެން އަމިއްލަޔަށްބޭނުންވި ހާލަތު. މާތްﷲ އަޅުގަނޑުމެން އެންމެންގެ ފާފަފުއްސަވައި އަޅުގަނޑުމެންނަށް ސީދާވެގެންވާ މަގަށް މަގުދައްކަވައިފާނދޭވެ. އާމީން.\nއޮގަސްޓް 28, 2019 02:42\nހިލޭ އަންހެނެއްގެ ޖުއްބާ ތެރެއަށް ވަދެ ފިލި މީހާ އެއްނު ތީ\nލެބަނޯން ވަ ޖޯރޑަން\nއޮގަސްޓް 28, 2019 12:32\nއޮގަސްޓް 28, 2019 05:34\nމޑޕ ކޮއްފިއްޔާ ކޮނމެކަމެއްވެސް ރަނގަޅުވާނެ އެހެންބަޔަކު ކުރަންޏާ ހަރާމްކަމެއް\nއޮގަސްޓް 28, 2019 05:43\nމިނިސްޓަރު ކަން ބޭނުންވާ މީހުން އުޅެއެވެ.\nއޮގަސްޓް 28, 2019 05:55\nޒައިދު ކުރެއްވި ޓްވީޓެއްގައި ވިދާޅުވީ "އަޅުގަނޑުމެންގެ ޒިންމާ އަކީ ބުނެދިނުން. ވިސްނައި ދިނުން. އެކަން އަޅުގަނޑުމެންނަށް އަދާކުރެވިއްޖެ ކަމަށް ރައްޔިތުން ހެކިވާނެ" ނޫނޭ ޒައިދު ވަޑައިގަންނަވާ ހުސައިން ރަޝީދު އާއި އެކު ޓީވީ ޝޯ އަކށް. ރައްޔިތުންނަށް ސާބިތު ކޮށްދެއްވާ ޒައިދުގެ ރަޢުޔު.\nއޮގަސްޓް 28, 2019 07:19\nހުސެން ކަލޭގެ ލަދުކޮބާ؟؟ ސ.ހިތަދޫ ''ކުދު ފާލަން'' ކާރީގަ ހުރި ފަޅު ގެއަކުން ކަލޭ ނިކުތީ ކޮންކަމެއް ކޮށްފަހޭ އަހާލަން ބޭނުން.ހިތަދޫގެ އިސްރަށްވެހިންނަށް ވަަރަށް ރަނގަޅަށް މިކަމުގެ ހަގީގަތް އެނގޭނެ.ކަލޭ އާދެބަލަ ޓީވީގަ ބަހުސްކުރަން މިކަމުގަ.\nއޮގަސްޓް 28, 2019 07:31\nޒައިދުމެން ވެސް ނޯކިރީން ގެންގުޅޭތަ.\nއޮގަސްޓް 28, 2019 07:56\nމި ޙުސައިން ރަޝީދަކީ ނަމުގައި ޝެއިޚެކެވެ. ޢަމަލުގައި ސޭކެކެވެ. މިޤައުމުގައި ފިތުނަފަސާދަ އުފެއްދުމުގައި ޝެއިޚެއްގެ ނަމުގައި ހުރެ މަސައްކަތްކުރުމުގައި އަރާހުރި މީހެކެވެ. މީނާ ޤަބޫލުކުރާގޮތުގައި ހުރިހާއެއްޗެއް އެންމެ މޮޅަށް އެނގެނީ އޭނާއަށެވެ. އެހެން މީހުންނަކީ އެއްވެސް އެއްޗެއް އެނގޭ ބައެއްނޫނެވެ. މީނާއާ މައުމޫނަކީ އެއްފޮތަކުން ކިޔަވައިގެން ތިބި ދެ މުނާފިޤުންކަމަށް ގިނަބަޔަކު ޤަބޫލުކުރެއެވެ. މީހުންގެ ކުރިމަތީގައި ޝެއިޚުންގެ އަގުވެއްޓި އެމީހުން ދައްކާ ވާހަކަތަކާމެދު މީހުން ޝައްކު އުފައްދަނީ ބައެއް ޝެއިޚުން ސިޔާސީވެ، ދެފަހަރު ދެގޮތަށް ވާހަކަދައްކަމުން ގެންދާތީއެވެ. .\nއޮގަސްޓް 28, 2019 08:27\nމިހިރީ މިކިޔާ އިލަމުވެރިންގެ ވާހަކަ މިތަނުން ކާކު ކިޔާއެއްޗެއް ގަބޫލުކުރަންވީ، ފަހުގެ ދަންނަބޭކަލުން ފުޅަވެސްކާނޭ ބުނާތީ އަހަން، توكلت على الله\nއޮގަސްޓް 28, 2019 09:05\nހުކުރު ނަމާދުގެ އިމާމުކަން އަންހެނަކަށް ކުރެވޭނެތަ؟\nހެކިންގެ ގޮތގައި އަންހެނުންނާއި ފިރިހެނުން ހަމަހަމަތޯ؟\nމިއުޒިކު ރާ ޖުވާ އޫރުމަސް ހުއްދަތޯ؟\nފިރިހެނުން މައްސަރުކަންތައް ޖެހޭތަ؟\nހުސޭނާ އޮޅުވާނުލައްވާ މީހުން މަގުފުރައްދަން ނުއުޅޭ ،\nފާފަ ވާނީ ފާފައެއް،\nކާމިޔާބުގެ މަގާއި ނާކާމިޔާބުގެ މަގަކީ ކޮބާތޯ\nކާމިޔާބުގެ މަގަށް އަންނަނަން ކޮންމެ ދުވަހަކު އެ ގޮވަނީ ކޮންކަމަކަށްތޯ؟\nއަންހެނަކު ވެރިޔަކަށް ލައިފި ބަޔަކު ނާކާމިޔާބު ވެއްޖެޔޭ އެހެންނޫންތޯ އެބަޔަކަށް ނާކިޔާބުވެއްޖެޔޭ،އަބާއްޖަވެރިންނަކީ ކޮބާތޯ؟\nޤުރުއާނާއި ނަބަވީ އިރުޟާދުން އަބާއަޖަވެރިންނަކީ ކޮބާ ކަން ބުނެދީބަލަ\nއޮގަސްޓް 28, 2019 09:54\nޙުސައިން ރަޝީދު އަހުމަދު އަކީ މަގާމާއި މުއްސަދިކަމަށް ޤުރުބާން ވާންތައްޔަރު މީހެކެވެ. ވީއިރު މަޤާމެއް ލިބިދާނެ ކަމުގެ އުއްމީދުގައި ދީން ބަދަލުވެސް ކޮށްފާނެއެވެ.\nއޮގަސްޓް 28, 2019 11:23\nރަސޫލާ ޞ ނޮކޮށް ދޫކޮށްފިކަމަކީ އެކަލޭގެ ފާނުގެ ސުންނަތް ކަމަށްވާނަމަ ބަލާބަލަ ތިކަން އެކަލޭގެ ފާނުގެޒަމާނުގައި ފެންނަން ހުރިތޯ؟ ތިކން ޖާހިލަކާ ބަހުސްކޮސްގެން އެކަކަށްވެސް ކުރި ނުލިބޭނެ! މީހާ އުޅެނީ ޖާހިލުންނާއި އެކޮށް ކަމަށް ވަންޏާ އެމީހާވެސް އެހެން ބަދަލްވާނެ. ވާނީވެސް އޭގެ ތެރެއިން އެއްަކަށް\nއޮގަސްޓް 28, 2019 11:48\nދީނަކީ ކުޅިވަރެއްކަމުގައި ހަދައިފި ބަޔަކު މަގުފުރެދި ހަލާކުވެއްޖެ. ދުނިޔޭގެ އެދުމާއި އެއްގޮތަށް ނަސޭހަތް ދޭ މީހުންނަކީ ފޮތްއުފުލާ ހިމާރުން, އެ ހިމާރުންގެ ވާހަކަތައް ރައްދު ކުރެވިގެންވޭ. (ޢެ ބަސްތައް ގަބޫލުނުކުރެވޭނެ)\nއޮގަސްޓް 28, 2019 13:20\nދާދި އިހަކައްދުވަހު ސުޖޫން ވެސް ފަނޑިޔާރުކަން ކުރި ދެއްތޯ؟ ޢެދުވަހު ކޮބައިތޯ ސެއިޚުން ތައް.\nއޮގަސްޓް 30, 2019 08:41\nހުސެން ރަސީދު އެނގޭނެ ދީނުގަ ކިތަން މެ ކަމެއް ބަހުސުން ކާމިޔަބު ވެވިދާނެ ކަން އެމީހާބޭނުން ގޮތަކަށް. އެއި ކިތަން މެ ކަމެއް އެބަހުރި ވަކި ގޮތެއް ކަނޑަނޭޅެ،މިސާލު ރާބުއިން ހަރާމް .އެކަމަކު ސިގިރެޓު ބުއިންހަރާމޭ އެބައޮތްތަ..މިބަހުސުން އެމީހާބޭނުނުްވާ ގޮތަށް ކާމިޔާބު ވަނެ.ިކަހަލަ ކަންކަން ދިން ކިޔައވަިގެން ތިކުރަނި.


China askarihyaa ah eheetherinuvan: Google\nޚަބަރު + ވިޔަފާރި + ދުނިޔެ + ޓެކްނޮލޮޖީ\nޗައިނާ އަސްކަރިއްޔާއަށް އެހީތެރި ނުވަން: ގޫގުލް\n0 July 4th, 2019 - 10:02 PM\nޗައިނާގެ އަސްކަރީއާއަށް ޓަޗް ސްކްރީނުގެ ފަހުގެ ޓެކްނަލޮޖީ ފޯރުކޮށް ދިނުމުގައި އެހީތެރިވެފައި ވާކަމަށް ޗައިނާ އަސްކަރިއްޔާއިން ދެއްކި ވާހަކަތައް ގޫގުލް އިން ދޮގު ކޮށްފިއެވެ.\nޗައިނާގެ ސަރުކާރުގެ އެންމެ ބޮޑު ސައިންސް އިދާރާއިން ބެއެޖިންގައި ބޭއެއްވި އަސްކަރީ، ބޭސްފަރުވާ، އަދި އިލްމަށް ކުރި ދިރާސާއެއްގައި ގޫގުލްގެ މަތީ ފަންތީގެ އާޓިފިޝަލް އިންޓަލިޖެންސުގެ ސައިންސެރިޔެއް ބައިވެރިވެފައި ވާ ކަމަށް މީގެ ހަފްތާއެއް ކުރިން ބުނެފައެވެ.\nގޫގުލްގެ ސްޕޯކްސް ޕާސަން މިއަދުގެ ވަގުތެއްގައި ބުނެފައިވަނީ ޗައިނާގެ އަސްކަރިއްޔާއަށް މިޓެކްނޮލަޖީ ދިރާސާ ކޮށްދިނުމުގައި ގޫގުލްގެ ބައިވެރިވެފައިނުވާނެ ކަމަށެވެ. ނަމަވެސް ގޫގުލްގެ ސައިންސްވެރިއެއް ޗައިނާގެ ބޭއްވި ދިރާސާއެއްގައި ބައިވެރިވެފައިވާނެކަަމަށެވެ.\nގޫގުލް އިން ބާވެރިވި ދިރާސާގައި ހުރީ އާދާގެ ސުވާލު ކަމަށެވެ. މި ގޮތުން ޓަޗް ސްކްރީނުގައި ބާރަށް ދަތުރުކުރާ އެއްޗެސްސާއި އިންސާނާ ގުޅުވާލުމުގެ ކަންތައް ކުރާ ގޮތުގެ ސުވާލު ހިމެނެއެވެ. މި ގޮތަށް ކުރެވޭ ދިރާސާތަކުގެ އާންމު ބޭނުމަކީ އިންސާނާގެ އިނގިލި ނުވަތަ ސްޓައިލަސް އެހީގައި ސްކްރީނުގައި ބާރަށް ދަތުރުކުރާ އެއްޗަކާ އަވަސް ގޮތަކަށް ގުޅުވާލާނެ ގޮތުގެ މައުލޫމާތު ހޯދުމެވެ.\nގޫގުލްއިން ނޫސްވެރިންށް މައުލޫމާތު ދޭން ޖެހުނީ އެމެރިކާގެ އަސްކަރީ އޮފިޝަލް ޖޯސެފް ޑަންފޯޑް ގޫގުލް އިން ޗައިނާ އަށް އާޓިފިޝަލް އިންޓަލިޖެންސް ހިދުމަށްދޭ ކަމަށް ބުނުމުންއެވެ.\n" ނޭގިނަމަ ވެސް މި ދެވެނީ ޗައިނާއަށް އެމެރިކާގެ މައްޗަށް ބާރު ފޯރުވުމުގަ އެހީތެރިކަން. މި ކަމުގެ ސަބަބުން އެމެރިކާއަށް ގޮންޖެހުންތަކާ ކުރިމަތިލާން ޖެހޭނެ ،" ޖޯސެފް ޑަންފޯޑް ވިދާޅުވިއެވެ.\nޗައިނާއިން ހާމަކުރި އާ މައުލޫމާތު:\nޗައިނާ މިދިރާސާއާއި ބެހޭ ގޮތުން އިއްޔެގެ ވަގުތެއްގައި ވަނީ އިތުރު މައުލޫމާތު ހާމަކޮށްފައެވެ.\nއިންސާނުންނާއި ކޮމްޕިއުޓަރާ ގުޅިމެހިލުމުގެ ޓެކްނޮލަޖީއަށް ލިބުނު ކުރިއެރުމަކީ ޓަޗް ސްކްރީނަށް ކުދި އަދި އަވަހަށް ދަތުރުކުރާ އެއްޗެހީގެ މައުލޫމާތު ދަނެގަނެ އަދި އޭގެ މައުލޫމާތު ސްކްރީނަށް ގެނެސް ދިނުމުގެ މިންގަނޑަށް ލިބުނު ކުރިއެރުމެއް ކަމަށް ޗައިނާއިން ބުނެއެވެ.\nސްކްރީނަށް މިގޮތަށް ފެންނަ އެއްޗެހީގެ މައުލޫމާތު ގެނެސްދިނުން ވަނީ 50 އިންސައްތަ އަވަސް ވެފައިކަމަށާއި މައުލޫމާތުގެ ސައްހަކަމަށް 80 އިންސައްތާގެ ކުރިއެރުން ލިބިފައިވާ ކަމަށެވެ.\nމި ގޮތުން ފައިޓާ ޖެޓްގެ ޕައިލަޓަށް ނުވަތަ އެންޓި އެއާ މިސައިލާ ކުޅޭ މިހާއަށް ޓަޗް ސްކްރީނުގެ އެހީގައި ބާރަށް ދަތުރުކުރާ ކުދި އެއްޗެސް ދެނެގަނެ އެކަމަށް ފިޔަވަޅު އެޅުން އަވަސް ވެގެންދާނެ ކަމަށެވެ.\nޗައިނާގެ ސްޓެލްތް ފައިޓާ J-20 ގައި މި ޓެކްނަލޮޖީގެ 25 އިންޗި ޓަޗް ސްކްރީނެއް ވަނީ އަޅުވާފައިކަމަށާ، މިއީ އެމެރިކާގައި ބޭނުން ކުރާ ސްޓެލްތް ފައިޓާ F-20 ގައި އަޅުވާފަ ހުންނަ ސްކްރީނުގެ 50 އިންސައްތަ ބޮޑު ސްކްރީނެއް ކަމަށް ޗައިނާއިން ބުނެފައިވެއެވެ.\nއަދި މި ސްކްރީނަށް އެހެން އުޅަދުތަކުގެ މައުލޫމާތު ކިތައްމެ ބާރަށް ދިއައަސް ބަލާލެވޭނެ ކަމަށާ، އެ އުޅަދު ދަތުރުކުރަމުންދާ ރާސްތާއާ، އުޅަނދުގަ ބޭނުން ކުރާ ހަތިޔާރުގެ މައުލޫމާތުވެސް މި ސްކްރީނުން ދައްކުވާ ދޭނެކަމަށެވެ.\nޗައިނީސް އެކަޑަމީ އޮފް ސައިންސްގެ ވެބްސައިޓުގައި ހުކުރު ދުވަހު އާންމު ކުރި ދިރާސާގަ އަސްކަރީ، ބޭސްފަރުވާ، އިލްމު، އަދި ޑިޖިޓަލް އިންޓަލިޖެންސް ހިމެނެއެވެ. ނަމަވެސް ފަހުން ޗައިނާއިން ވަނީ މި މައުލޫމާތު ތައް ސިއްރުކޮށްފައެވެ.\nގޫގުލް އިން ޗައިނާގެ އަސްކަރިއްޔާގެ ވާހަކަތައް ދޮގު ކުރިނަމަވެސް، ޗައިނާ އަސްކަރިއްޔާގެ އާޓިފިޝަލް އިންޓަލިޖެންސުގައި މަސަކައް ކުރާ ސައިންސު ވެރިއް ބުނެފައިވަނީ އެހެން ގައުމުތަކުގެ މީހުންނަށްވެސް މިފަދަ ކަންކަން ކުރިއެރުވުމަށް ކުރާ މަސައްކަތްތަކުގައި ބައިވެރިވުމުގެ ފުރުސަތު ޗައިނާއިން ދޭކަމަށެވެ.


Fanunah misaalu dheikumuge gothun Katrina aai Varun adhi Arujun...\nބުދަ 01 އޭޕުރިލް 2020\n1441 ޝައުބާން 08\nލުއި ޚަބަރު - ކޮވިޑް-19\nފޭނުންނަށް މިސާލު ދެއްކުމުގެ ގޮތުން ކެޓްރީނާ އާއި ވަރުން އަދި އަރުޖުން ވީޑިއޯ ކޯލްކޮށްފި\nކެޓްރީނާ ވަނީ ގޭގައި ހުރެގެން ކުރާނެ ކަސްރަތުތައްވެސް ފޭނުންނާ ހިއްސާކޮށްފައި\nފިލްމީ އިންޑަސްޓްރީގެ ގިނަ މަސައްކަތްތައް ވަނީ ކޮވިޑް-19 އާ ގުޅިގެން މެދުކެނޑިފައި\nކ. މާލެ 23 މާރޗް 2020 | ހޯމަ 19:09 3,892\nކެޓްރީނާ ، އަރްޖުން އަދި ވަރުން އާއެކު ކުރި ވީޑިއޯ ކޯލްގެ ސްކްރީން ޝޮޓް - ބޮލީވުޑް ލައިފް\nހިންދީ ފިލްމުތަކަށާއި ޑްރާމާތަކަށް ލޯބިކުރާ ފަރާތްތަކަށްވެސް މިވަނީ ކޮވިޑް-19 ގެ އަސަރުކޮށްފަ އެވެ. މަރޗްމަހުގެ 31 ވަނަ ދުވަހާ ހަމައަށް އިންޑިޔާގެ މައި ސިޓީތައް ލޮކްޑައުން ކޮށްފައިވާއިރު ފިލްމުތައް އުފެއްދުމާއި ޓީވީ ޕްރޮޑަކްޝަންތައްވެސް ވަނީ މަރޗްމަހުގެ 31 ވަނަ ދުވަހާ ހަމައަށް މެދުކެނޑިފަ އެވެ. ބޮލީވުޑާއި އިންޑިއާގެ ޓީވީ ސީރީޒްތައް އުފެއްދުމުގައި ހަރަކާތްތެރިވާ މީހުންނަށްވެސް މިއަދު ޖެހިފައިވަނީ ގޭގައި ތިބޭށެވެ.\nމުޅި ދުނިޔެ ގޭގައި ތިބުމަށް ގޮވާލަމުންދާއިރު ބޮލީވުޑްގެ ބައެއް ސްޓާރުން އަންނަނީ އެމީހުންގެ ފޭނުންނަށް އެކަމުގެ މިސާލު ދައްކަމުންނެވެ. އެގޮތުން ގޭގައި ތިބެގެން އެމީހުން ކުރަމުން އަންނަ ކަންކަމުގެ ވީޑިއޯތައް ސޯޝަލް މީޑިޔާއަށް ޕޯސްޓްކޮށް އެމީހުން އަންނަނީ ފޭނުންނަށް މެސެޖްތައް ފޯރުކޮށްދެމުންނެވެ. އޭގެ އެއް ތަރިއަކީ ކެޓްރީނާ ކައިފް އެވެ.\nކެޓްރީނާ އަންނަނީ މިދުވަސްވަރު ޖިމަށް ނުދެވޭތީ ގޭގައި ހުރެގެން ކަސްރަތު ކުރާނެގޮތް ކިޔައިދެމުން ސޯޝަލް މީޑީޔާއަށް ޕޯސްޓްކުރަމުންނެވެ. މީގެއިތުރުން އޭނާގެ އެންމެ ގާތް ރަހުމަތްތެރިން އަދި ބޮލީވުޑްގެ ސްޓާރުންކަމަށްވާ ވަރުން ދަވަން އާއި އަރްޖުން ކަޕޫރު އަށް ވީޑިއޯ ކޯލް ކުރުމަށްފަހު ކެޓްރީނާ ވަނީ ސްކްރީން ޝޮޓް ސޯޝަލް މީޑިޔާއަށް ދޫކޮށްލާފަ އެވެ.\nއިންސްޓަރގްރާމްގައިކޮށްފައިވާ ޕޯސްޓްގައި ކެޓްރީނާ ބުނެފައިވަނީ އައު ގޮތަކަށް ގުޅުނީކަމަށް ބުނެފަ އެވެ. އަދި ސްޓޭހޯމް، ސެލްފްކަރަންޓީނު ފަދަ ހޭޝްޓެގް ކެޓްރީނާ ވަނީ ބޭނުންކޮށްފަ އެވެ.\nމިތަރިންގެ މަސައްކަތްތަކަށް ބަލާލާއިރު ކެޓްރީނާ ދެން އެންމެ އަވަހަށް ފެންނިގެންދާނެ ފިލްމު ވަނީ ކޮވިޑް-19 އާ ގުޅިގެން އެޅުވުން ލަސްކޮށްފަ އެވެ. އަކްޝޭ ކުމާރު އާއެކު ކުޅެފައިވާ ސޫރީޔަވަންޝި ފިލްމު ޑައިރެކްޓް ކޮށްފައިވަނީ ރޯހިތު ޝެޓީ އެވެ.\nއަރުޖުން މިވަގުތު އަންނަނީ ދެ ފިލްމެއްގެ މަސައްކަތްކުރަމުންނެވެ. އޭގެތެރެއިން އެއް ފިލްމުކަމަށްވާ ޕަރްނީތީ ޗޮޕްރާ އާއެކު ކުޅެފައިވާ ވަން އިޒް ސަންދީޕް އޯރ ޕިންކީ ފަރާރުވެސް ވަނީ ކޮވިޑް-19 އާ ގުޅިގެން އެޅުވުން ލަސްކޮށްފަ އެވެ.\nވަރުން ދަވަން ދެން އެންމެ އަވަހަށް ފެނިގެންދާނީ ކޫލީ ނަންބަރ 1 އިންނެވެ. އެއީ ސާރާ އަލީ ޚާން އާއި ޑޭވިޑް ދަވަން އާއެކު އެވެ.\nއެންމެ ފަހުން އަޕްޑޭޓް ކުރީ:4ދުވަަސް ކުރިން | ރިވިއު ކުރީ: ޒިހްނަތު ހަސަން\nކޮވިޑް-19 އަށް އަނެއްކާ ވެސް ދިވެއްސަކު ޕޮޒިޓިވްވެއްޖެ\nރައީސްގެ އެދިލެއްވުމަށް ދިރާގުން އިޖާބަދީ، އިންޓަނެޓްގެ ހިދުމަތަށް ބޮޑު ލުޔެއް ގެނެސްފި\nކޮވިޑް-19: ރިސޯޓުތަކުން ރަށްރަށަށް ދަތުރުކުރުން މަނާކުރާ އެންގުން އިސްލާހުކޮށްފި\nއިޒްރޭލުގެ ބޮޑުވަޒީރު ނަތަންޔާހޫގެ އެޑްވައިސަރ ޕޮޒިޓިވްވުމާއެކު ނަތަންޔާހޫ ވެސް ކަރަންޓީނަށް\nކޮވިޑް-19: ބުރާސްފަތި ދުވަހުން ފެށިގެން މާލެ ސަރަހައްދުގައި ތިން ގަަަަަޑިއިރަށް ކާފިޔު ހިންގަނީ\nދައުވާކުރަން ފޮނުވުމުން މަސްތުވާތަކެތީގެ ބޮޑެއް ކްރިމިނަލް ކޯޓުން ދޫކޮށްލައިފި


ރައްޔިތުން ފެއިލް ވެފައިވަނީ ވަރަށްބޮޑަށް — Ihavandhoo.com\n15 މާރިޗު 2016 12\nއަހަރެން ލިޔުމެއް ލިޔެލީމާ އެއްބަޔަކަށް ވަރަށް ކަމުދިޔައެވެ. އެނެއްބަޔަކަށްވީ އެއީ ނިކަން ހަމަނުޖެހޭ ލިޔުމަކަށެވެ. ވަރިހަމައެވެ. ގޮތެއް ނިންމާނީ ކިޔުންތެރިންނެވެ. އެކަމަކު އަހަރެން ވަރަށް ދެރަވާ ކަމަކާ ދިމާވިއެވެ. އަހަރެންކަހަލަ ފޭސްބުކް އެޑިކްޓެއް ލިޔުނު ލިޔުމެއްގެ ޒިންމާ އެކި އެކި މީހުންގެ ބޮލުގައި އެޅުވީތީއެވެ. އެއީ ކަމުދާ ކަމެއްނޫނެވެ. ބަލަންވީ ބަސްބުނާ މީހާއަކަށް ނޫނެވެ. ބުނާ ބަހަށެވެ. އަހަރެން ކަހަލަ ނިކަމެތި އެޑިކްޓަކަށްވެސް އޮށްޓަރުހުރި އެއްޗެއް ލިޔުމުގެ ކުޅަދާނަކަށް މާތްﷲ ދެއްވަ ފާނެއެވެ.\nލިޔުން ލިޔުނީ ކާކުތޯ ބަލަން ބައެއްމީހުން އެހާ ވަރުހުންނަނީ ކީއްވެގެންކަން އެނގެއެވެ. އެއީ އެމީހަކާ ޒާތީގޮތުން ފޮށިގަންނާށެވެ. ވެވުނުވަރަކުން ހަނގާ ކޮށް ލަދު ގަންނަވާލާށެވެ. ހުތުރު ބަސްތަކުގެ ޝިކާރައަކަށް ހަދައިލާށެވެ. ބުނާނެއެވެ! ކަލޭ ކަހަލަ އެމްޑީޕީ/ޕީޕީއެމް ގުންޑާއަކަށް ލިޔެވޭނީ ތިކަހަލަ ތާކުންތާކު ނުޖެހޭ އެއްޗެއްސެވެ. ކަންހިގަނީ މިހެންނެވެ. ފޭސްބުކް ކުޑަކޮށް ހާވާލީމާ މިކަން ސާފުވާނެއެވެ. ބުނަންހެއްޔެވެ. ފާޑުކިޔަންވީ ލިޔާ މީހާއަކަށްނޫނެވެ. ލިއެފައިވާ އެއްޗަށެވެ. އޭގައިހުރި އޮށްޓަރަށެވެ.\nވިސްނޭ ޒުވާނުންވެސް އުޅެއެވެ. އެފަދަ ޒުވާނަކު ޒުވާބުދިނެވެ. އެލިޔުން ހަމަނުޖެހޭ ކަމަށެވެ. އޭނާގެ ނަޒަރުން ލިޔުން ހަމަނުޖެހޭ ސަބަބު ދެއްކިއެވެ. އެއީ ރައްޔިތުން ފެއިލްވެފައިވާ ކަމަށް ލިޔެފައިވާތީއެވެ. އޭނާ ދެކޭގޮތުގައި އެހެން ލިއެފައިވަނީ ރައްޔިތުންގެ ނިންމުމަށް އިހްތިރާމް ނުކުރާތީއެވެ.\nއާއެކެވެ. ރައްޔިތުން ފެއިލްވެފައިވާކަމަށް އަހަރެން ލިޔުނީ ގަސްތުގައެވެ. ނަމަވެސް އެހެންލިޔުނީ ރައްޔިތުންގެ ނިންމުމަށް އިހްތިރާމްކުރާ ހާލުއެވެ. އަހަރެން ގަބޫލުކުރާ ގޮތުގައި އިހަވަންދޫގެ ރައްޔިތުން ފެއިލް ވެފައިވަނީ ވަރަށްބޮޑަށެވެ. މިހާރު ފެންނަމުންމިދަނީ އެފެއިލްވުމުގެ ނަތީޖާއެވެ.\n15 ވަރަކަށް އަހަރު ކުރިން އިހަވަންދޫގައި ކުށްކުރާ މީހުން އުޅޭހެއްޔެވެ؟ މަސްތުވާތަކެތި ބޭނުންކުރާ މީހުން އުޅޭހެއްޔެވެ؟ ޕާޓޭ ވައްތަރު ޒުވަނުން އުޅޭހެއްޔެވެ؟ މާރާމާރީ ހިންގާ މީހުން އުޅޭހެއްޔެވެ؟ ގޭންގްތައް އޮވޭހެއްޔެވެ؟ ގިނަ ޒުވާނުން ދުންފަތް ބޯހެއްޔެވެ؟ އޭރު ހަމަގައިމުވެސް މިސުވާލުތަކުގެ ޖަވާބަކަށް އަންނާނީ ނޫނެކޭއެވެ. ނަމަވެސް މިހާރު މިހުރިހާކަމެއްވެސް ބަދަލުވެއްޖެއެވެ. އެކޮޅުކޮޅުންނެވެ. ކީއްވެ ހެއްޔެވެ؟\nސަބަބަކީ ރައްޔިތުން ބޮޑުތަނުން ފެއިލްވެފައި ވުމެވެ. ކުރިން އިހަވަންދޫ ރައްޔިތުންނަކީ ވަރަށް ލޯހުޅިވިފައިވާ ބަޔެކެވެ. ބޮލުގެ ކުލަތަފާތު ސޮރެއް ރަށަށް އަރާފިއްޔާ އެމީހުންގެ ލޯތައް އެސޮރަށް އަމާޒްވެއެވެ. އެސޮރު އުޅޭ ނޫޅޭގޮތް ބަލައެވެ. ރަށުން އެސޮރު މުއާމަލާތުކުރަނީ ކޮންބަޔަކާތޯ ބަލައެވެ. ވިޔާނުދާކަމެއް ކުރަން އުޅޭކަމުގެ އަލާމާތްތައް ފެންނަންފަށައިފިނަމަ ރަށުގެ ހަރުމީހުން އެލާޓަށް އާދެއެވެ. ވިޔާނުދާކަމެއް ކޮށްފިނަމަ ރަށުގެ ފަސްގަނޑުން އެސޮރު ބޭރުކުރެއެވެ. މިއީ ރަށަށް ސަރުކާރުން ފުލުހުން ފޮނުވުމުގެ ކުރީގެ ވާހަކައެވެ. ފުލުހުން ރަށުގައި ގާއިމް ވުމާއިއެކު ރައްޔިތުންގެ ހުޅުވިފައިވާ ލޯތައް މަޑުމަޑުން ބަންދުވާން ފެށިއެވެ.\nމިހާރު އިހަވަންދޫގެ ގިނަ ރައްޔިތުންނަކީ ބޮޑުވަރިހަމާން ތަކެކެވެ. ރަށުގެ ކަންކަން ކޮންމެގޮތަކަށް ދިޔަޔަސް ވަރިހަމައެވެ. ކައުންސިލްތައް ފެއިލް ވަމުން މިދަނީ އެސަބަބާހުރެއެވެ. ކައުންސިލުން ކޮންމެކަމެއް ކޮންމެގޮތަކަށް ކުރިޔަސް ގިނަމީހުން ދެކޭގޮތުގައި އެމީހުންނާ ކީކީހެއްޔެވެ.\nކައުންސިލަރުންނަކީ ސީދާ ރައްޔިތުންގެ ވޯޓުން އިންތިހާބުކުރާ ބަޔެކެވެ. އެމީހުން ޖަވާބުދާރީ ވާންޖެހޭނީ ރައްޔިތުންނަށެވެ. ނަމަވެސް އެމީހުން ޖަވާބުދާރީކުރުވާނެ ރައްޔިތުންނެއް ނެތެވެ. ވީމާ އެމީހުން އުޅޭނެގޮތަކަށް އުޅެން ވީނޫންހެއްޔެވެ. ކިލާސް ރޫމެއްގައިވެސް މުދައްރިސް ނެތްނަމަ ކުދިންއުޅޭނެ ހަލަނިކަން ހިތަށްގެންނަވާށެވެ. ކައުންސިލަރުންވެސް އުޅެމުން އެދަނީ އެހަލަނިކަމުގައެވެ. އެޅޭނެ ގޮތަކަށެވެ. ޖަވާބުދާރީ ވާންޖެހޭ ފަރާތެއް ނެތީމާ ވާނީ އެހެންތާއެވެ. މީގައި ކައުންސިލަރުންނާއި އެއްހަމައެއްގައި ރައްޔިތުންވެސް ޒިންމާ ވާންއެބަޖެހޭތާއެވެ. ވީމާ ފެއިލް ވަމުން މިދަނީ ކައުންސިލާއި ރައްޔިތުންނެވެ.\nމިއަދު ކައުންސިލަރުން ރުއްސާންޖެހެނީ މުންޑުލީ ދެތިން މީހަކާއި އޮޑިވެރިން ތަކެކެވެ. އެމީހުން އެދޭ ކޮންމެކަމެއް އިސާހިތަކު ކޮށްދެއެވެ. ކައުންސިލަރުންނަށް އެނގެއެވެ. ރައްޔިތުން ބަސްއަހާނެކަމެވެ. ވިމާ ބަސްއަހާބަޔަކަށް ކަމެއްކޮށްދެނީ ކީއްކުރަން ހެއްޔެވެ.\nބުނާތީ އިވެއެވެ. ނުރޯދަރިއަކަށް ކިރެއް ނުލިބޭނެއެވެ. ކުރިން އިހަވަންދޫ ރައްޔިތުންނަކީ ރުއިމުގެ މިސާލުދެއްކި ބަޔެކެވެ. ރޯރޯ ހަނާވެގެން ކަރަންޓްވެސް ގެނައެވެ. ނަމަވެސް މިހާރު ރޯލާނެ ބަޔަކު ނެތެވެ. ގުނިގޮނޑުން އަރާދުމުން އުނދަގުވާ މީހުންވެސް ހެނީއެވެ. ގެވަޅު ނުދިނުމީވެސް ގިނަބަޔަކަށް ވަރަށް ހިނިއަންނަ ކަމެކެވެ. މަގުމަތީ ހިނގާފައި ދާއިރު އަޑިގުޑަން ގަނޑަކަށް ވެއްޓޭ ކޮންމެ ފަހަރަކު ޕަކަޕަކަލާފައި ހޭބަޔަކު އުޅޭކަމަށްވެއެވެ.\nދައްކާނެ އިތުރު ވާހަކައެއްނެތެވެ. އަހަރެންވެސް މިހިރީ ފެއިލް ވެފައެވެ. އިހަވަންދޫގެ ރައްޔިތެއްގެ ހައިސިއްޔަތުންނެވެ.\n– 15 މާރިޗު 201600\nފޭލްވެއްޖޭ ކިޔާނެކަމެއްނެތް․ ކައޭތީ ކާކުކަން މިހާރު ސާފުވެއްޖެ․ ސަލާން\n"ބުނަންހެއްޔެވެ. ފާޑުކިޔަންވީ ލިޔާ މީހާއަކަށްނޫނެވެ. ލިއެފައިވާ އެއްޗަށެވެ. އޭގައިހުރި އޮށްޓަރަށެވެ․" ކިތައްމެ ނުވަން އުޅުނަސް ލިޔާމީހާގެ ހިޔާލަށް ލިޔުން ބައްޓަންވާނި․ ފާޅު ކުރަމުންދާނި ލިޔާމީހާ ދެކޭގޮތް․ އަދި އެމީހަކަށް ފޭވާ ކުރެވޭނީ ވެސް އޭނާ ތާއިދު ކުރާ ލޯބިކުރާ ކޮޅެއް އެހެން ވީމަ ފާޑުކިޔުން އަމާޖް ވާނި ލިޔާމީހާއަށް\n– 15 މާރިޗު 201602\nފާޑުކިޔަންވީ ލީޔާ މީހާއަކަށް ނޫން․ އޭނާގެ ޙިޔާލަށް․\n– 15 މާރިޗު 2016 1 0\nކުރާނީކީޢް․ އެއްމެ އަމާންރަށުން އެމެ ނާމާން އެއްރަށަށް މިރަށްމިއޮތީ ބަދަލުވެފަ․ ރަށުންބޭރުމީހުން ރަށުމީހުންނަށްހަދާ ކުށްވެރިންނަށް މިނިވަންކަންދީ ހެދިބަޔަކު ޒިމްމާވާންޖެހޭނެ․ ވަރަށްދެރަ․ މިކަމަކުން ދެން އަރައެ ނުގަނެވޭނެ․ ރަށުމީދަލަށްވުރެ ރަށުންބޭރުމީދާތައް މާވަރުގަދަ․ އެމީހުންވަނީ ރަށުންހާލިހަދާފަ․\n"މިއަދު ކައުންސިލަރުން ރުއްސާންޖެހެނީ މުންޑުލީ ދެތިން މީހަކާއި އޮޑިވެރިން ތަކެކެވެ." އަދި އެއްތަންކޮޅުމަދު ކޮބާ ސިޔާސީ މީހުންގެ ވާހަކަ؟\n– 15 މާރިޗު 201601\nފޭލިކުރާ މީހުންގެ ފޮޓޮއެއްތަ މީނީ ޖަހާފަ؟\nޢަބްދުލް މާނިޢު ހުސައިން މިހާރު ގެ ނަމަކީ ފޭސްބުކު އެޑިކްޓުތައް․ ކޮންއިރަކު ނަންބަދަލުކުރީ․ ބަހުރުވައާއި އިބާރަތްތައް ހުރިގޮތުން މާނިޢުގެ ލިޔުމެއްކަން އެބަ ގަބޫލުކުރެވޭ․ ރައްޔިތުންނަށް ފުރައްސާރަކޮށްގެން ލިޔުންތައް ނުލިޔާށެވެ․\n– 16 މާރިޗު 201602\nއަންނި އައިސް މުޅި ގައުމު ހަލާކު ކޮށްފި․ އިހަވަންދޫ ހަލާކުނުވެ އޮންނާނެތަ؟ އަންނި އެންމެ ގިނައިން އަރާ ފޭބި ރަށަކަށް އިހަވަންދޫ ވާނެ․ އެހެންވީމަ ހަމަ ރަނގަޅަށްވެސް އިހަވަންދޫ ހަލާކު ވާނެތާ؟ އިހަވަންދޫ ރަނގަޅު ކުރަން ބޭނުންނަވަ ޔާމިން އިހަވަންދޫ އަށް އެރުވޭތޯ ބަލާބަލަ․\n– 16 މާރިޗު 201601\nޔާމީނު ނާރާނެ އިހަވަންދޫ އަކަށް․ އިހަވަންދޫގެ ސިޔާސީ އެއްވެސް ފަރާތަކަށް ނުކުރެވިފަ އޮތް ކަމެއް އެއީ․․ ހެހެ\nޔާނިމެއް ނުގެނެވޭނެއްނު․ އިހަވަންދޫ ރައްޔިތުން ވަނީ ފޭލި ވެފަ․ އިހަވަންދޫގަ ތިބި ސިޔާސީ އެކުޓިވިސްޓުން ވެސް ވަނީ ފޭލި ވެފަ․\n– 18 މާރިޗު 2016 1 0\nކަލޭމެން ދެން މުންޒިރު ބުރޯ ރުޅިނާރުވެ ތިބެ ފާނަންތަ؟ މިލިޔުމުގަ މުންޒިރު ބުރޯގެ ފޮޓޯ ނެތީމަ އެބަ އޮތް ވަރަށް ނައްޓާގެން އެފްބީގަ ލިޔެފަ․


Copa America ge match thakeh Dhiraagu Tv ah\nޔޫރޯ ފުޓުބޯޅަ މުބާރާތް ފެށި ފޯރިއާއެކު ކުރިއަށްދާއިރު ހުރިހާ މެޗެއް ދިރާގު ޓީވީން ފެންނާނެ އެވެ. އަދި މާދަމާ ފަށާ ކޮޕާ އެމެރިކާ ފުޓުބޯޅަ މުބާރާތުގެ ހުރިހާ މެޗެއް ވެދސް ދިރާގު ޓީވިން ފެނުމަކީ ކަސްޓަމަރުންނަށް ލިބިގެންދާނެ ބޮޑު އުފަލެކެވެ.\nމި މުބާރަތުގެ ހުރިހާ މެޗު ތަކެއް ފެންނާނީ ދިރާގު ޓީވީގެ "ސޮނީ ޓެން2އެޗް ޑީ" އިންނެވެ. މީގެ އިތުރުން ފޯނު މެޗު ބަލަން ބޭނުންވާ ކަސްޓަމަރުންނަށް "ޕްލޭ މޮބައިލް އެޕްލިކޭޝަނުން" ބަލައިލެވޭނެ އެވެ.\nދިރާގުން ބުނީ މުނިފޫހިފުލުވުމުގެ އެތައް ޗެނަލެއް ހިމޭނޭ ދިރާގު ޓީވީ މެދުވެރިކޮށް ކަސްޓަމަރުންނަށް ހައި ޑެފިނީޝަން (އެޗްޑީ) ކޮލިޓީގައި އެއް ޑިވައިސް އަށް ވުރެ ގިނަ ޑިވައިސް އިން އެއްފަހަރާ، އެއް ޔޫސާ ނޭމް އަދި ޕާސްވޯޑެއް ބޭނުންކޮށްގެން މެޗްތައް ބަލާލެވޭނެ ކަމަށެވެ. އެގޮތުން ދިރާގު ޓީވީ ކަސްޓަމަރުން ތެރެއިން ބޭސިކް ޕްކޭޖުން ފެށިގެން މަތީގެ ޕެކޭޖްތައް ގެންގުޅޭ ހުރިހާ ކަސްޓަމަރުންނަށް ކޮންމެ ތަނެއްގައި ހުރެވެސް މެޗްތައް ފަސޭހަކަމާއެކު ބަލާލެވޭނެ އެވެ.\nމި ވަރުން ނިމުނީއެއް ނޫނެވެ. ދިރާގު ޕްލޭ އެޕް މެދުވެރިކޮށް، ޖީއެސް ޓީ ނުލާ މަހަކު އެންމެ 65 ރުފިޔާ އަށް މެޗްތަކުގެ އިތުރުން ގިނަ މުނިފޫހިފިލުވުމުގެ ޗެނަލްތައް މޮބައިލް ފޯންފަދަ ޑިވައިސްތަކުން ކޮންމެ ތަނެއްގައި ހުރެވެސް ބަލާލެވޭނެ އެވެ.މީގެ އިތުރުން، ދިރާގު މޮބައިލް ކަސްޓަމަރުން ގޭގައި ތިބޭ މި ދަނޑިވަޅުގައި އިތުރު ލުޔެއް ދިނުމުގެ ގޮތުންމި ވަނީ ގިނަ އޮފާ ތަކެއް ތައާރަފުކޮށްފަ އެވެ.\nދިރާގު އަމިއްލަ ޕޯސްޓްޕެއިޑް ކަސްޓަމަރުން "އަމިއްލަ ޓީވީ" އެޑް އޮން އެކްޓިވޭޓްކޮށް ޕޯސްޓްޕެއިޑް ޕްލޭން ކަސްޓަމައިޒް ކޮށްލައިގެން ވެސް ދިރާގު ޓީވީ ބަލާލެވޭނެ އެވެ. އަދި ހަމަ އެހެންމެ ދިރާގު ޕްރީޕެއިޑް ކޮމްބޯ ޕްލޭން ތަކުން އިތުރު 50 ޕަސެންޓުގެ ޑޭޓާ ޖޫން 2021 ގެ ނިޔަލަށް ލިބިގެންދާނެ އެވެ.\nކޮޕާ އެމެރިކާގެ މެޗްތައް ފަށާނީ މާދަމާ ރާއްޖެ ގަޑިން 2:00 ގަ އެވެ.\nދިރާގު ވީޑިއޯ އޮން ޑިމާންޑަށް އާ ކޮންޓެންޓު ތަކެއް\nއާ ޗެނަލްތަކާއެކު ދިރާގު ޓީވީއަށް ގޯލްޑް ޕެކް


SunOnline: Japan ge princess Mako, princess ge lagab dhookohllaifi\nޖަޕާނުގެ ޕްރިންސަސް މާކޯ، ޕްރިންސަސްގެ ލަގަބު ދޫކޮށްލައިފި\nއާމިނަތު ބަލްސަމް 28 Oct 2021, 08:25\nޕްރިންސަސް މަކޯ އަދި އޭނާގެ ފިރިމީހާ ކުމާރޯ ނޫސްވެރިންނާ ބައްދަލު ކުރަނީ ---\nޖަޕާނުގެ ޕްރިންސަސް، މާކޯ ޝާހީ ހާންދާން ދޫކޮށްލެއްވުމަށްފަހު އޭނާގެ ކޮލެޖު ލޯބިވެރިޔާ ކޭ ކުމޫރޯއާ ކައިވެނި ކޮށްފިއެވެ.\nޖަޕާނުގެ ކްރައުން ޕްރިންސް އަކިޝީނޯ އާއި ޕްރިންސަސް ކިކޯގެ ދޮށީ ދަރިފުޅު ޕްރިންސަސް މާކޯ ކައިވެނި ކޮށްފައިވަނީ އާއްމުންގެ މީހަކާ ކަމުގައި ވުމުން އޭނާއަށް ވަނީ ޝާހީ އާއިލާއާ އޭނާގެ ލަގަބު ދޫކޮށްލަން މަޖުބޫރުވެފައެވެ. އަދި އެ ގައުމުގެ ގާނޫނު ތަކާއި ޝާހީ ހާންދާނުގެ ގަވައިދުތައް އޮންނަ ގޮތުން ޝާހީ އާއިލާގެ ކައިވެނިތަކަށް ސަރުކާރުން ދޭ އެއް މިލިއަން ޑޮލަރުވެސް އޭނާއަށް ނުލިބޭނެކަން ވަނީ އަންގާފައެވެ.\nއެ ދެމީހުންގެ ކައިވެންޏަށްފަހު ބޭއްވި ނޫސްވެރިންގެ ބައްދަލުވުމެއްގައި ބުނެފައިވަނީ މި ކައިވެނީގެ ސަބަބުން އެއްވެސް ބަޔަކަށް ގެއްލުމެއް ލިބިފައިވާނަމަ މާފަށް އެދޭ ކަމަށެވެ. އަދި މިހާތަނަށް އެމީހުންނަށް އެއްބާރުލުން ދިން ހުރިހާ ފަރާތްތަކަށް ވަނީ ޝުކުރު އަދާ ކޮށްފައެވެ.\nމީގެ ހަތަރު އަހަރު ކުރިން މި ދެމީހުން އެންގޭޖްވެފައިވާއިރު ފާއިތުވި އަހަރުތަކުގެ ތެރޭގައި ފެތުރިފައިވަނީ ހުސް ތެދު ވާހަކަތައް ނޫންކަމަށް ޕްރިންސަސް މާކޯގެ ފިރިމީހާ ކެމަރޯ ފާހަގަކުރިއެވެ. އަދި އެ ދުވަސްތަކުގެ ތެރޭގައިވެސް ދެގޮތެއް ނުވެ ހުރިހާ ކަމެއްގައި އެހީތެރިވި ފަރާތްތަކަށް އޭނާވެސް ވަނީ ޝުކުރު އަދާކޮށްފައެވެ.\nކައިވެންޏަށްފަހު އެ ދެ މީހުން ދިރިއުޅުމަށް ހަމަޖެހިފައިވަނީ ނިއު ޔޯކް ސިޓީގައެވެ.\nމިއީ ޖަޕާނުގައި މިގޮތަށް ޝާހީ ލަގަބު އަދި އާއިލާ ދޫކޮށްލި ފުރަތަމަ ފަހަރެއް ނޫނެވެ. ޕްރިންސަސް މާކޯގެ ބޮޑުދައިތަ ސަޔަކޯވެސް 2005ވަނަ އަހަރުވަނީ އާއްމު މީހަކާ ކައިވެނިކޮށް ޝާހީ އާއިލާ ދޫކޮށްލާފައެވެ.\nއޭޑީބީން ރާއްޖެއަށް ދެ މިލިއަން ޑޮލަރުގެ އެހީއެއް\nޖަޕާނުގެ ކުރީގެ ޕްރިންސަސް ގައުމު ދޫކޮށް ނިއު ޔޯކަށް


ا ل ر (މި އަކުރުތަކުގެ مراد ދެނެވޮޑިގެންވަނީ اللَّهއެވެ.) (މިއީ) ފޮތެކެވެ. އެ ފޮތް ކަލޭގެފާނަށް ތިމަންރަސްކަލާނގެ ބާވައިލެއްވީ، އެއުރެންގެ ވެރިރަސްކަލާނގެ إذنފުޅާއެކު، އަނދިރިކަމުގެ ތެރެއިން އަލިކަމުގެ ތެރެއަށް ކަލޭގެފާނު، މީސްތަކުން ނެރުއްވުމަށެވެ. ގަދަފަދަވަންތަ، حمدލިބިވޮޑިގެންވާ ރަސްކަލާނގެ (ދެއްކެވި) މަގަށެވެ.\nاللَّهގެ މަގެވެ. އެކަލާނގެއީ، އުޑުތަކުގައި ވާހާ އެއްޗަކާއި، ބިމުގައި ވާހާ އެއްޗެއް މިލްކުވެގެންވާ ރަސްކަލާނގެއެވެ. އަދި كافرންނަށް ގަދަފަދަވެގެންވާ عذابއަކުން ހަލާކު ހުށްޓެވެ.\nއެއުރެންނީ، آخرةއަށްވުރެ ބޮޑަށް ދުނިޔޭގެ ދިރިއުޅުމަށް ލޯބިކުރާ މީހުންނެވެ. އަދި اللَّهގެ މަގުން (މީސްތަކުން) އެއްކިބާކޮށް، އެ މަގު ގުދުވުމަށް އެދޭ މީހުންނެވެ. އެއުރެންވަނީ، ދުރުވެގެންވާ މަގުފުރެދުމެއްގައެވެ.\nތިމަންރަސްކަލާނގެ އެއްވެސް رسولއަކު އެބޭކަލެއްގެ قومގެބަހުން މެނުވީ ނުފޮނުއްވަމެވެ. (އެއީ) އެއުރެންނަށް ސާފުކޮށް ބަޔާންކޮށްދެއްވުމަށްޓަކައެވެ. ފަހެ، اللَّه އިރާދަކުރައްވާ އަޅަކު، މަގުފުރައްދަވަތެވެ. އަދި އެކަލާނގެ އިރާދަކުރައްވާ އަޅަކަށް ތެދުމަގު ދައްކަވަތެވެ. އެކަލާނގެއީ، عزيزވަންތަ، حكيمވަންތަ ރަސްކަލާނގެއެވެ.\nހަމަކަށަވަރުން، ތިމަންރަސްކަލާނގެ آيةތަކާއިގެން، موسىގެފާނު ފޮނުއްވީމެވެ. (އަދި އެންގެވީމެވެ.) ކަލޭގެފާނުގެ قومގެމީހުން އަނދިރިކަމުގެ ތެރެއިން، އަލިކަމުގެ ތެރެއަށް ނެރުއްވާށެވެ! އަދި އެއުރެންނަށް اللَّهގެ ދުވަސްތައް ހަނދުމަކޮށްދެއްވާށެވެ! ހަމަކަށަވަރުން، ކެތްތެރިކަން ބޮޑު، شكرވެރިވުން ގިނަ ކޮންމެ މީހަކަށް، އެކަންތަކުގައި ހެކިތަކެއްވާކަން ކަށަވަރެވެ.\nموسىގެފާނު އެކަލޭގެފާނުގެ قومގެމީހުންނަށް ވިދާޅުވިހިނދު (ހަނދުމަކުރާށެވެ!) ތިޔަބައިމީހުންނަށް اللَّهދެއްވި نعمةތައް، ތިޔަބައިމީހުން ހަނދާންކުރާށެވެ! فرعونގެ މީހުންގެ ކިބައިން އެކަލާނގެ ތިޔަބައިމީހުން ސަލާމަތް ކުރެއްވި ހިނދެވެ. އެއުރެން ތިޔަބައިމީހުންނަށް ގަދަފަދަވެގެންވާ عذابގެ ރަހަ ދައްކަމުން ގެންދެެތެވެ. އަދި އެއުރެން ތިޔަބައިމީހުންގެ ފިރިހެންދަރިން ކަތިލައި، އަދި ތިޔަބައިމީހުންގެ އަންހެންދަރިން ނުމަރައި ބައިތިއްބަތެވެ. އަދި އެކަންތަކުގައި ތިޔަބައިމީހުންގެ ވެރިރަސްކަލާނގެ حضرة ން އައިސްފައިވާ ބޮޑު امتحان އެއް ވެއެވެ.\nއަދި ތިޔަބައިމީހުންގެ ވެރިރަސްކަލާނގެ އެންގެވިހިނދު ހަނދުމަކުރާށެވެ! ހަމަކަށަވަރުން، ތިޔަބައިމީހުން شكرކޮށްފިނަމަ، ހަމަކަށަވަރުން، ތިމަންރަސްކަލާނގެ ތިޔަބައިމީހުންނަށް އިތުރުކޮށްދެއްވާހުށީމެވެ. އަދި ތިޔަބައިމީހުން (شكر ނުކޮށް) كافرވެއްޖެނަމަ (ދަންނާށެވެ!) ހަމަކަށަވަރުން، ތިމަންރަސްކަލާނގެ عذاب ގަދަފަދަވެގެންވާކަން ކަށަވަރެވެ.\nއަދި موسىގެފާނު ވިދާޅުވިއެވެ. ތިޔަބައިމީހުންނާއި، ބިމުގައި ވާހާ އެންމެން (شكر ނުކޮށް) كافرވިޔަސް، ފަހެ، ހަމަކަށަވަރުން، اللَّهއީ، ފުދިވޮޑިގެންވާ،\nތިޔަބައިމީހުންގެ ކުރިން އުޅުނު މީހުންގެ خبر ތިޔަބައިމީހުންނާ ހަމަޔަކަށް ނާދޭހެއްޔެވެ؟ (އެއީ) نوحގެފާނުގެ قومގެމީހުންނާއި، عادބާގައިމީހުންނާއި،\nއެއުރެންގެ رسولން ވިދާޅުވޫއެވެ. އިސްވެދިޔަ مثالއަކާނުލައި އުޑުތަކާއި ބިން އުފެއްދެވި اللَّهއާމެދު، شكއެއް ވޭހެއްޔެވެ؟ އެކަލާނގެ ތިޔަބައިމީހުންނަށް ގޮވައިލައްވަނީ، ތިޔަބައިމީހުންނަށް ތިޔަބައިމީހުންގެ ފާފަތައް ފުއްސަވައިދެއްވުމަށާއި، ކަނޑައެޅިގެންވާ މުއްދަތަކަށް ތިޔަބައިމީހުން ފަސްކުރެއްވުމަށްޓަކައެވެ. އެއުރެން ދެންނެވޫއެވެ. ތިމަންމެންކަހަލަ އިންސާނުން ކަމުގައި މެނުވީ ތިޔަބޭކަލުން ނުވަމުއެވެ. ތިޔަބޭކަލުން އެދިވަޑައިގަންނަވަނީ، ތިމަންމެންގެ ކާބަފައިން އަޅުކަންކޮށް އުޅުނު ތަކެތިން ތިމަންމެން ދުރުކުރެއްވުމަށެވެ. ފަހެ، ބަޔާންވެގެންވާ حجّةއެއް ތިމަންމެންނަށް ތިޔަބޭކަލުން ގެނެސްދެއްވަ ބައްލަވާށެވެ!\nއެއުރެންގެ رسولން އެއުރެންނަށް ވިދާޅުވޫއެވެ. ތިޔަބައިމީހުން ކަހަލަ އިންސާނުން ކަމުގައި މެނުވީ، ތިމަންމެން ނުވަމުއެވެ. އެހެނެއްކަމަކު، اللَّه، އެކަލާނގެ އަޅުންކުރެ އިރާދަކުރެއްވި ބަޔަކަށް نعمةދެއްވަތެވެ. އަދި اللَّهގެ إذنފުޅާލައިގެން މެނުވީ، ތިޔަބައިމީހުންނަށް حجّةއެއް ގެނެސްދިނުމަކީ، ތިމަންމެންނަށް އޮތްކަމެއް ނޫނެވެ. އަދި مؤمنތަކުން ހަމައެކަނި اللَّهއަށް وكيلކުރާހުށިކަމެވެ!\nއަދި ހަމަކަށަވަރުން، އެކަލާނގެ ތިމަންމެންނަށް ތިމަންމެންގެ މަގުތައް ދައްކަވާފައިވާއިރު، اللَّهއަށް ތިމަންމެން وكيل ނުކުރަންވީ ކީއްވެގެން ހެއްޔެވެ؟ އަދި ތިޔަބައިމީހުން ތިމަންމެންނަށް ދިން އުނދަގޫތަކަށް ހަމަކަށަވަރުން، ތިމަންމެން ކެތްކުރާހުށީމުއެވެ. އަދި وكيلކުރާމީހުން، ހަމައެކަނި اللَّهއަށް وكيلކުރާހުށިކަމެވެ!\nكافرވި މީހުން، އެއުރެންގެ رسولންނަށް ދެންނެވޫއެވެ. ހަމަކަށަވަރުން، ތިމަންމެންގެ ބިމުން ތިޔަބޭކަލުން ނެރެލާހުށީމުއެވެ. ނޫންނަމަަ ތިޔަބޭކަލުން ތިމަންމެންގެ دينއަށް އެނބުރިވަޑައިގަންނަވާހުށިކަމެވެ! ފަހެ، އެބޭކަލުންގެ ވެރިރަސްކަލާނގެ، އެބޭކަލުންނަށް وحىކުރެއްވިއެވެ. ހަމަކަށަވަރުން، ތިމަންރަސްކަލާނގެ އަނިޔާވެރިން ހަލާކުކުރައްވާހުށީމެވެ.\nއަދި ހަމަކަށަވަރުން، އެއުރެންގެ ފަހުގައި، ތިމަންރަސްކަލާނގެ ތިޔަބައިމީހުން، ބިމުގައި ވަޒަންވެރި ކުރައްވާ ހުށީމެވެ. އެކަންއޮތީ، ތިމަންރަސްކަލާނގެ (މަތިވެރި) مقامއަށް ބިރުވެތިވެ، ތިމަންރަސްކަލާނގެ وعيدއަށް ބިރުވެތިވި މީހުންނަށެވެ.\nއަދި އެބޭކަލުން نصرއަށް އެދި ދެންނެވޫއެވެ. އަދި ހަރުކަށި، ކޮންމެ\nއޭނާގެ ކުރިމަތީގައިވަނީ، ނަރަކައެވެ. އަދި އޭނާއަށް ބޯންދެއްވާނީ،\nއޭނާ އެ ދިރުވައިލާނެތެވެ. އޭނާއަށް އެ ދިރުވައިލެވޭނީ، ވަރަށް އުނދަގުލުންނެވެ. އަދި ހުރިހާ ފަރާތަކުން އޭނާގެ ގާތަށް މަރު އަންނާނެތެވެ. (އެކަމަކު) އޭނާ މަރެއް ނުވާނެތެވެ. އަދި އޭނާގެ ކުރިމަތީގައިވަނީ، ގަދަފަދަވެގެންވާ عذابއެވެ.\n(18) އެއުރެންގެ ވެރިރަސްކަލާނގެއަށް كافرވި މީހުންގެ عملތަކުގެ مثال، އަޅިތަކެއް ފަދައެވެ. ވިއްސާރަގަދަ ދުވަހެއްގައި، އެއަށް ގަދަ ވައިޖެހި، އެ އަޅިތައް ބުރުއްސައިލިއެވެ. އެއުރެން ހޯދައިގަތް އެއްވެސްކަމެއްގެ މައްޗަށް، އެއުރެންގެ އެއްވެސް ބާރެއް ނެތެވެ. ދުރުވެގެންވާ މަގުފުރެދުމަކީ ހަމައެއީއެވެ.\n(19) ހަމަކަށަވަރުން، اللَّه، حقގޮތުގައި އުޑުތަކާއި ބިން ހައްދަވާފައިވާކަން ތިބާއަކަށް ނޭނގޭ ހެއްޔެވެ؟ އެކަލާނގެ އިރާދަކުރައްވާނަމަ، ތިޔަބައިމީހުން ނެތިކޮށްލައްވައި، އާ مخلوقންތަކެއް ގެންނަވައިފާނެތެވެ.\n(20) އަދި އެކަންތައް اللَّهއަށް އުނދަގޫކަމަކަށް ނުވެތެވެ.\n(21) އެ އެންމެން (ކަށްވަޅުތަކުން) ނުކުމެ، اللَّهގެ حضرةއަށް އަންނާނެތެވެ. އަދި (އޭގެތެރެއިން) ނިކަމެތިން ބޮޑާވެގަތް މީހުންނަށް ބުނާނެތެވެ. ހަމަކަށަވަރުން، ތިމަންމެން މިތިބީ، ތިޔަބައިމީހުންނަށް تبعވެގެންނެވެ. ފަހެ، ތިޔަބައިމީހުންނަށް\n(22) އަދި ކަންތައް ނިޔާކުރައްވައި ނިމޭހިނދު، شيطانއާ ބުނާނެތެވެ. ހަމަކަށަވަރުން، اللَّه، ތިޔަބައިމީހުންނަށް وعدކުރައްވާފައިވަނީ، حق ތެދު وعدއެވެ. އަދި ތިމަންވެސް ތިޔަބައިމީހުންނަށް وعدކުރީމެވެ. ފަހެ، ތިޔަބައިމީހުންނަށް ތިމަންކުޅަ وعدއާ خلافވީމެވެ. އަދި ތިޔަބައިމީހުންނަށް ތިމަން ގޮވައިލުން ފިޔަވައި، ތިޔަބައިމީހުންގެ މައްޗަށް އެއްވެސް ބާރެއް ތިމަންނާއަކަށް ލިބިގެނެއް ނުވެއެވެ. ފަހެ، ތިޔަބައިމީހުން ތިމަންނާގެ ގޮވައިލުމަށް އިޖާބަދިނީއެވެ. ފަހެ، ތިޔަބައިމީހުން ތިމަން ކުށްވެރިކޮށް ވާހަކަ ނުދައްކާށެވެ! އަދި ތިޔަބައިމީހުންގެ އަމިއްލަ نفسތައް ކުށްވެރިކޮށް ވާހަކަ ދައްކާށެވެ! ތިޔަބައިމީހުންގެ އެހީތެރިޔަކަށް ތިމަން ނުވަމެވެ. އަދި ތިޔަބައިމީހުންވެސް ތިމަންގެ އެހީތެރިންނަކަށް ނުވަމުއެވެ. ހަމަކަށަވަރުން، މީގެކުރިން ތިޔަބައިމީހުން ތިމަން ބައިވެރިކުރި ކަންތަކަށް ތިމަން كافرވީމެވެ. ހަމަކަށަވަރުން، އަނިޔާވެރިންނަށް ވޭންދެނިވި عذاب ހުށްޓެވެ.\n(23) إيمانވެ صالح عملތައް ކުޅަމީހުން، އެތާނގެ ދަށުން ފެން ކޯރުތައް ހިނގަހިނގާ ހުންނަ ސުވަރުގެތަކަށް ވައްދަވާހުށްޓެވެ. އެއުރެންގެ ވެރިރަސްކަލާނގެ إذنފުޅާއެކު، އެތާނގައި އެއުރެން ދެމިތިބެނިވި ގޮތުގައެވެ. އެތާނގައި، އެއުރެންގެ تحيّةއަކީ، سلامއެވެ.\n(24) اللَّه، ރަނގަޅު ބަހެއްގެ مثالޖެއްސެވީ ކޮންފަދައަކުންކަން ކަލޭގެފާނު ދެކެވަޑައި ނުގަންނަވަމުތޯއެވެ؟ އެއީ، އެ ގަހެއްގެ މޫތައް (ބިމުގައި) ހަރުލާފައި ހުންނަ، އަދި އެ ގަހެއްގެ ގޮފިތައް (ބިޔަކޮށްހެދި) މައްޗަށް އުފުލިފައިވާ ގަހެއްގެ مثالއެވެ.\n(25) އެ ގަހުގެ ވެރިރަސްކަލާނގެ إذنފުޅާއެކު، ހުރިހާ ހިނދެއްގައި އެ ގަހުގެ މޭވާ ލިބިދެއެވެ. اللَّه، މީސްތަކުންނަށް مثالޖައްސަވަނީ، އެއުރެން ހަނދުމަކުރުމަށްޓަކައެވެ.\n(26) އަދި ނުބައި ބަހެއްގެ مثالއަކީ، ބިންމަތިން އުފުރާލި (އަދި) އެ ގަހަކަށް އެއްވެސް ސާބިތުކަމެއްނުވާ، ނުބައި ގަހެއްގެ مثالއެވެ.\n(27) ދުނިޔޭގެ حياةގައްޔާއި، آخرةގައި ސާބިތުވެގެންވާ (حق) ބަހުން إيمانވި މީހުންނަށް، اللَّه ސާބިތުކަން ދެއްވަތެވެ. އަދި اللَّه، އަނިޔާވެރިން މަގުފުރައްދަވަތެވެ. އަދި اللَّه، އެކަލާނގެ އިރާދަކުރައްވާ ކަމެއް ކުރައްވަތެވެ.\n(28) اللَّهގެ نعمة، كافرކަމަށް ބަދަލުކޮށް، އެއުރެންގެ قوم ހަލާކުގެ ގޮވައްޗަށްލީ މީހުން ކަލޭގެފާނު ދެކެވަޑައި ނުގަންނަވަމުތޯއެވެ؟\n(29) (އެއީ) ނަރަކައެވެ. އެއުރެން އެތަނަށްވަދެ އަނދާނެތެވެ. އަދި އެއީ، ތިބުމަށް ހާދަހާ ނުބައި ތަނެކެވެ!\n(30) އަދި އެއުރެން اللَّهއަށް شريكން ލޫއެވެ. (އެއީ) އެއުރެން އެކަލާނގެ މަގުން މީސްތަކުން ފުރެއްދުމަށްޓަކައެވެ. ކަލޭގެފާނު ވިދާޅުވާށެވެ! ތިޔަބައިމީހުން (ދުނިޔެމަތީގައި) އަރާމުކޮށްލަން ތިބޭށެވެ! ފަހެ، ހަމަކަށަވަރުން، ތިޔަބައިމީހުން އެނބުރިދިއުންވަނީ ނަރަކައަށެވެ.\n(31) إيمانވި، ތިމަންރަސްކަލާނގެ އަޅުންނަށް ކަލޭގެފާނު ވިދާޅުވާށެވެ! އެއުރެން ނަމާދު قائمކުރާހުށިކަމެވެ! އަދި ތިމަންރަސްކަލާނގެ އެއުރެންނަށް ދެއްވި ތަކެތިން ސިއްރާއި ފާޅުގައި އެއުރެން ހޭދަކުރާހުށިކަމެވެ! އެ ދުވަހެއްގައި ވިޔަފާރިއެއް ނުވަތަ ރައްޓެހިކަމެއް ނޯންނާނޭ ދުވަހެއް އައުމުގެ ކުރިންނެވެ.\n(32) اللَّهއީ، އުޑުތަކާއި ބިން ހެއްދެވި ރަސްކަލާނގެއެވެ. އަދި އެކަލާނގެ އުޑުން ވާރޭ ވެއްސެވިއެވެ. ފަހެ، އެ ފެނުގެ ސަބަބުން ތިޔަބައިމީހުންނަށް رزقއެއް ކަމުގައި މޭވާތައް ނެރުއްވިއެވެ. އަދި އެކަލާނގެ إذنފުޅާއެކު، އެ ތަކެތި ކަނޑުގައި ދަތުރުކުރުމަށް ތިޔަބައިމީހުންނަށްޓަކައި ނާފަހަރު خدمةތެރި ކުރެއްވިއެވެ. އަދި އެކަލާނގެ ތިޔަބައިމީހުންނަށްޓަކައި، ކޯރުތައް خدمةތެރިކުރެއްވިއެވެ.\n(33) އަދި އެކަލާނގެ ތިޔަބައިމީހުންނަށްޓަކައި، އިރާއި ހަނދު خدمةތެރި ކުރެއްވިއެވެ. ކެނޑިނޭޅި ހިނގާގޮތުގައެވެ. އަދި އެކަލާނގެ ތިޔަބައިމީހުންނަށްޓަކައި، ރޭދުވާ خدمةތެރި ކުރެއްވިއެވެ.\n(34) އަދި އެކަލާނގެ حضرةއަށް ތިޔަބައިމީހުން ދެންނެވި ކޮންމެ އެއްޗެއް އެކަލާނގެ ތިޔަބައިމީހުންނަށް ދެއްވިއެވެ. اللَّهގެ نعمةތައް ތިޔަބައިމީހުން ގުނާނަމަ، ތިޔަބައިމީހުންނަކަށް އެ نعمةތައް عددއެއް ނުކުރެވޭހުށްޓެވެ. ހަމަކަށަވަރުން، އިންސާނާއަކީ، އަނިޔާވެރިވުން ބޮޑު، شكرކުރުން ނެތްމީހެކެވެ.\n(35) إبراهيمގެފާނު ވިދާޅުވި ހިނދު، ހަނދުމަކުރާށެވެ! އަޅުގެ ވެރިރަސްކަލާކޮ!\n(36) އަޅުގެ ވެރިރަސްކަލާކޮ! ހަމަކަށަވަރުން، އެ ބުދުތައް މީސްތަކުންކުރެ ގިނަބަޔަކު މަގުފުރައްދައިފިއެވެ. ފަހެ، މި އަޅާޔަށް تبعވެއްޖެ މީހަކީ، ހަމަކަށަވަރުން، އަޅުގެ (دينގެ) މީހެކެވެ. އަދި އަޅާޔަށް އުރެދިއްޖެމީހާ (ދަންނާށެވެ!) ފަހެ، ހަމަކަށަވަރުން، އިބަރަސްކަލާނގެއީ، ގިނަގިނައިން ފާފަފުއްސަވާ، رحيمވަންތަ ރަސްކަލާނގެއެވެ.\n(37) އަޅަމެންގެ ވެރިރަސްކަލާކޮ! ހަމަކަށަވަރުން، އަޅުގެ ދަރިންކުރެ ބަޔަކު، ގަހެއް ރުކެއް ނެތް وادىއެއްގައި، حرمةތެރި ކުރައްވާފައިވާ އިބަރަސްކަލާނގެ ގެފުޅު އަރިހުގައި، ވަޒަންވެރިކޮށްފީމެވެ. އަޅުގެ ވެރިރަސްކަލާކޮ! އެއުރެން ނަމާދު قائمކޮށް އުޅުމަށްޓަކައެވެ. ފަހެ، މީސްތަކުންކުރެ ބަޔެއްގެ ހިތްތައް އެއުރެންގެ ފަރާތަށް ލަންބަވާނދޭވެ! އަދި މޭވާތަކުން އެއުރެންނަށް رزقދެއްވާނދޭވެ! (އެއީ) އެއުރެން شكرވެރި ވުމަށްޓަކައެވެ.\n(38) އަޅަމެންގެ ވެރިރަސްކަލާކޮ! ހަމަކަށަވަރުން، އަޅަމެން ވަންހަނާކުރާ ކަންތަކާއި، އަޅަމެން ފާޅުކުރާ ކަންތައް، އިބަރަސްކަލާނގެ ދެނެވޮޑިގެންވަމުއެވެ. އަދި ބިމުގައްޔާއި، އުޑުގައިވާ އެއްވެސް އެއްޗެއް، اللَّهއަށް ވަންހަނާވެގެނެއް ނުވެއެވެ.\n(39) حمدހުރީ، اللَّهއަށެވެ. އެކަލާނގެއީ، އަޅު، މުސްކުޅިވެފައިވަނިކޮށް، އަޅާއަށް إسماعيلއާއި، إسحاق ދެއްވި ރަސްކަލާނގެއެވެ. ހަމަކަށަވަރުން، އަޅުގެ ވެރިރަސްކަލާނގެއީ، دعاء އައްސަވާވޮޑިގެންވާ ރަސްކަލާނގެކަން ކަށަވަރެވެ.\n(40) އަޅުގެ ވެރިރަސްކަލާކޮ! އަޅާއީ، ނަމާދު قائمކޮށްއުޅޭ މީހެއްކަމުގައި ލައްވާނދޭވެ! އަދި އަޅާގެ ދަރިންކުރެންވެސްމެއެވެ. އަޅަމެންގެ ވެރިރަސްކަލާކޮ! އަދި އަޅުގެ دعاء قبولކުރައްވާނދޭވެ!\n(41) އަޅަމެންގެ ވެރިރަސްކަލާކޮ! حساب قائمވާ ދުވަހު، އަޅާއަށާއި، އަޅުގެ މައިންބަފައިންނަށާއި، مؤمنތަކުންނަށް ފާފަފުއްސަވާނދޭވެ!\n(18) އަނިޔާވެރިން ކުރާ ކަންތަކާމެދު، اللَّه، غافلވެ ވޮޑިގެންވާކަމަށް ކަލޭގެފާނު ހީފުޅުނުކުރައްވާ ހުށިކަމެވެ! އެކަލާނގެ އެއުރެން ފަސްކުރައްވާކަން ކަށަވަރީ (ކަންތައް ބޮޑުވެ) ލޯތައް ހުޅުވޭ ދުވަހަކަށެވެ.\n(43) އެއުރެން އިސްއުފުލައި އަވަސްއަވަހަށް ހިނގާފައި ދާނެތެވެ. އެއުރެންގެ ލޮލުގެ އެސްފިޔަވެސް ޖަހައިނުލެވޭހުށްޓެވެ. އަދި އެއުރެންގެ ހިތްތައް ވާނީ، އެކައްޗެއްވެސް ނެތި ހުސްވެފައެވެ.\n(44) އެއުރެންނަށް عذابއަންނަ ދުވަހާމެދު، ކަލޭގެފާނު މީސްތަކުންނަށް\n(45) އަދި އެއުރެންގެ އަމިއްލަ نفسތަކަށް އަނިޔާވެރިވި މީހުން އުޅުނު ތަންތާނގައި ތިޔަބައިމީހުން އުޅުނީމުއެވެ. އަދި އެއުރެންނާމެދު ތިމަންރަސްކަލާނގެ ކަންތައްކުރެއްވިގޮތް ތިޔަބައިމީހުންނަށް ބަޔާންވެ އެނގިފައިވެއެވެ. އަދި ތިޔަބައިމީހުންނަށް ތިމަންރަސްކަލާނގެ مثال ތައް ޖައްސަވައިދެއްވީމެވެ.\n(46) ހަމަކަށަވަރުން، އެއުރެންގެ ރޭވުންތައް ރޭވޫއެވެ. އަދި އެއުރެންގެ ރޭވުންތައްވަނީ، اللَّهގެ حضرةގައެވެ. (އެބަހީ: އެ ރޭވުންތައް اللَّه ދެނެވޮޑިގެންވެތެވެ.) އަދި އެއުރެންގެ ރޭވުންތަކުން ފަރުބަދަތައް ނެއްތައިނުލެވޭހުށްޓެވެ.\n(47) ފަހެ، اللَّه، އެކަލާނގެ رسولންނަށް ކުރައްވާފައިވާ وعدއާ خلافވެ ވޮޑިގަންނަވާނެކަމަށް ކަލޭގެފާނު ހީފުޅުނުކުރައްވާ ހުށިކަމެވެ! ހަމަކަށަވަރުން، اللَّهއީ، ބަދަލުހިއްޕެވުމުގެވެރި، عزيزވަންތަ ރަސްކަލާނގެއެވެ.\n(48) އެދުވަހުން، ބިން އެހެން ބިމަކަށް، އަދި އުޑުތައް (އެހެން އުޑުތަކަކަށް) ބަދަލުކުރައްވާނެތެވެ. އަދި އެއްކައުވަންތަ، ބާރުވެރިވަންތަ اللَّهގެ حضرةއަށް އެންމެން ނުކުންނާނެތެވެ.\n(49) އަދި އެދުވަހުން، ކުށްވެރިންތައް އެކުއެކުގައި ކަސްތަޅު އެޅިފައިވާތީ ކަލޭގެފާނު ދެކެވަޑައިގަންނަވާނޫއެވެ.\n(50) އެއުރެންގެ ފޭރާން ވަނީ ކަތުރާނުންނެވެ. އަދި އަލިފާން، އެއުރެންގެ މޫނުތައް ފޮރުވައިލާނެތެވެ.\n(51) (އެއީ) اللَّه، ކޮންމެ نفسއަކަށްމެ، އެ نفسއެއް ހޯދިކަމެއްގެ ޖަޒާ ދެއްވުމަށްޓަކައެވެ. ހަމަކަށަވަރުން، اللَّهއީ، حسابބެއްލެވުން އަވަސްވެވޮޑިގެންވާ ރަސްކަލާނގެއެވެ.\n(52) މި قرآنއަކީ (އެންމެހާ) މީސްތަކުންނަށް އެއިން إنذارކުރެއްވުމަށްޓަކައި އޮތް އެންގެވުމެކެވެ. އަދި ހަމަކަށަވަރުން، އެކަލާނގެއީ، އެއްކައުވަންތަ ކަލާނގެކަން އެއުރެން ދެނެގަތުމަށާއި، އަދި ބުއްދީގެ أهلވެރިން نصيحةލިބިގަތުމަށްޓަކައެވެ.